
        
            
                
            
        

    
	Валентин ЗОРИН

	 

	КЕННЕДИЙН ОТОГ

	“Прогресс” хэвлэлийн газраас Москва хотноо 1981 онд эрхлэн хэвлүүлсэн “Валентин ЗОРИН : ТЭРБУМТАН НОЁД” номоос

	Цогт охин тэнгэр сангийн захиалгаар Цагаан бамбарууш хэвлэлийн газарт 2026 онд цахим хэлбэрт хөрвүүлэв.

⁂

	Уг номыг “Болор дуран” шалгуураар шүүсэн болно. 
Программтай танилцах бол сурталчилгаа дээр товшиж холбоос руу орно уу.

«КЕННЕДИЙН ОТОГ»

	 

	«ӨВГӨД ӨӨ, КИП РАЙТ»

	Арван таван жилийн турш америкийн сонины тэргүүн нүүр, телевизийн дэлгэц, сэтгүүлийн хавтсанд гарч байдаг болсон нэгэн өрхийнхнийг Америкт «Кеннедийн отог» хэмээн нэрлэдэг юм.

	Америкийн улс төрийн амьдралын хувьд иймэрхүү илэрхий тогтмол сонирхол бол урьд өмнө үзэгдэж байгаагүй юм. Америкийн суртал нэвтрүүлгийн асар том машин америкчуудын толгой руу өдөр бүр, цаг тутам шүршиж байдаг элбэг дэлбэг мэдээллийн дотор олон нийтийн саналыг төлөвшүүлэн төөрөгдүүлэх ажлын бүхий л түүхэнд залилах, хорлох талаар өөртэй нь зүйрлэх юмгүй нэгэн хэт дээгүүр зорилт байдаг юм. Анх харахад хүн бүрд юм болгоныг дуулгах гэсэн магтууштай, бүрнээ ардчилсан гэмээр эрмэлзэл байдаг.

	Үнэн хэрэгтээ эцэс төгсгөлгүй шинэ сэргэг мэдээ зохиогчид нь уншигч, сонсогчдын чихийг дөжрүүлэн, чухал юмыг хэрэггүй зүйлээр, гол зүйлийг гол биш юмаар зогсоо зайгүй сольж, нүд хууран хүний толгой эргүүлэх тодорхой зорилго агуулж байдаг юм. Өнөөдөр чухал юм шиг санагдаж байсан зүйл маргааш гэхэд онц хэрэггүй юм болон харагдаж, нөгөөдөр гэхэд ор тас мартагдаад өнгөрдөг байна. Тун ч тоотой хэдхэн үйл явдал л олноор нь хүнийг мунхруулах энэхүү овжин сүрхий системд өртөгдөлгүй чухал хэвээрээ хоцорч чаддаг юм.

	Кеннедийнхний гэр бүлийн түүх, түүний хувьсалт ихэмсэг зан, тэдэнтэй холбогдох бүх зүйл нь одоо хүртэл сонирхсоор байгаа тоотой хэдэн үйл явдлын нэгэнд ордог юм.

	Америкийн парламентын системийг нэрд гарсан судлаач Гор Видал одоо Америк улсад хоёр биш, харин ардчилсан, бүгд найрамдах намынхан, кеннедийнхэн гэсэн гурван намын систем тогтжээ гэсэн санаа дэвшүүлсэн нь хожим нэлээд дэлгэрсэн билээ. Аливаа хачин жигтэй үг ярианы адил энэхүү тоглоом болгосон үгэнд ч үнэний хувь байгаа нь дамжиггүй. Кеннедийнхэн нэг нам биш нь ч мэдээж, хоёр намын системд энэ өрх айлынхан заналхийлэхгүй нь ч тодорхой. Гэвч энэ айлынхан улс төрийн бодит хүчин, тэгэхдээ ардчилсан намын албан ёсны удирдлагын хараанд төдийлөн орохгүй тийм хүчин мөн болох нь гарцаагүй бөгөөд ойрын үед ч ийм хэвээрээ үлдэх болно. Жон Кеннедийг алагдсаны дараа америкчууд түүний дүү Роберт руу хараагаа чиглүүлж, Лос-Анжелест гунигт явдал болсны дараа улс төрийн анхаарлын төвд хамгийн отгон дүү, Массачусетс муж улсын сенатч Эдвард Кеннеди байгаа нь учиртай хэрэг ээ. Анд нөхөд нь түүнийг найдвар тавин харахад атаатан нь болгоомжлох боловч цөм л түүний зүг харж байна.

	Энэ гэр бүлийнхэн юун учиртай улс вэ? Хаанаас гарч ирээд юуг зорьж тэмүүлдэг, юу сонирхдог, яагаад ийм их шуугиан дэгдээж, зарим хүмүүсийн бахархал, заримынх нь хорсол зэвүүцлийг хүргэж байдаг юм бэ?

	Энэ бүхнийг сайтар мэдэж авахын тулд бид Вашингтоныг зорьсон билээ. «Бид» гэдэг маань «Правда» сонины тусгай сурвалжлагч Вадим Некрасов, энэ мөрийг зохиогчийн бие билээ. Өөрийнхөө албан ёсны өргөө болох Америкийн Нэгдсэн Улсын сенатад уулзахаар болзсон Роберт Кеннедитэй бид уулзах ёстой байв. Бидний нэг нь Кеннедийнхний гэр бүлийн талаар материал цуглуулж байгааг дуулаад тэрээр бидэнтэй уулзахаар зөвшөөрсөн юм...

	Бид Нью-Йоркоос Вашингтон орохдоо машинаа ээлжлэн жолоодож хоёулхнаа явахаар төлөвлөсөн байв. Бид нэг нөхрийнхөө машиныг аваад айж эргэлзэлгүй замд гараад явчхаж билээ.

	— Өвгөд өө, та нар чинь дэглэмийг нь, замыг нь, ер нь америкийн машины замын хөдөлгөөнийг огт мэдэхгүй шүү дээ. Та нарын боддогоор тийм ч амархан юм биш шүү гэж тэр үес тэнд «Правда» сонины сурвалжлагч байсан Сергей Вишневский Вашингтоноос бидэнд утсаар ярьж байхдаа айхтар сануулжээ. Тэгээд ч Вишневский буурь суурьтай, юмыг ултай сайн боддог болохлоор тун ч жинтэйхэн учирлал гарган биднийг ухуулж билээ.

	— Тоо бүртгэлийн баттай сайн мэдээгээр авто хөсгийн аюул ослоос болж долоо хоног тутам мянгаад америк хүн үхэж, долоо хоногт 70-аад мянган хүн шархдаж байдгийг та нар дуулаагүй байх аа? гэж тэр хэлж билээ.

	— За тийм л байж, гэхдээ энэ чинь зөвхөн америкчуудын тухай л яригдаж буй хэрэг шүү дээ гэж биднийг хэлэхэд Вишневский мөчөөгөө өгсөнгүй:

	— Өвгөд өө! Сүүлийн ганцхан жилийн дотор америкийн засмал замд дөчин есөн мянган хүн алагдаж, шархадсан хүний тоо гурван сая хагас гаруйд хүрснийг мэдэхгүй байх аа? гэв.

	— Бид машинаар гарлаа. Угтаж аваарай гэж бид хариулав.

	Ухуулж ятгаад ч, тоо баримт дурдаад ч биднийг итгүүлж чадахгүйгээ мэдээд Вишневский арга нь тасарсан хоолойгоор бидэнд эцсийн зөвлөгөө өглөө. Тэрээр утасныхаа харилцуураар хашхиран:

	— Найзууд минь «кип райт», «баруун гараа барьж яваарай!» Та нараас тун их гуйя гэж билээ.

	Америкийн Нэгдсэн Улсын нийслэлийг тус орны томоохон хоттой холбодог олон салаа замд ордог сум шиг шулуухан, ширээ шиг тэгшхэн машины замд орохтой зэрэг л бид нөхрийнхөө заавар хэр ашигтай, үнэн зөв болохыг мэдээд авч билээ. Америкийн зам гэдэг нэг биш, хоёр зам байх бөгөөд нэг нь урагшаа, нөгөө нь өөдөөс чиглэсэн байдаг юм. Бид «урагшаа» замд гарсан дороо л «өөдөөс» сөргөө зам маш ярвигтай болох нь над ойлгогдож билээ. Гэвч арга тасарч, хэрэв бид зүрх алдан, буцахаар шийддэг юм аа гэхэд хар хурдаараа нисэх шахам давхиж байгаа үй олон машины цуваанаас гарч ухарна гэдэг даанч амаргүй байсныг хэлэх хэрэгтэй.

	Зөрсөн замууд нь хоорондоо ургамалтай, ойр ойрхон бус, заримдаа хэдэн зуун метр хол зайтай байдаг нь шөнийн цагт тун ч тохиромжтой бөгөөд урдаас ирж яваа машины гэрэл нүд гялбуулахгүй амар байв. Зам болгон дээр нь гэрэлтдэг будгаар будсан тууш шугам хэд хэдэн зурвасаар заримдаа дөрөв, заримдаа тав, заримдаа түүнээс ч олон зурвас гарган татсан байна. Эгнээ бүрд зохих хурдаа барих ёстой бөгөөд хамгийн баруун гар талдаа («кип райт») арай жаахан гайгүй хурдтай байхад, хамгийн зүүн талдаа галзуурсан мэт хурдлах жишээтэй байв.

	Вишневскийн яриад байсан тоо бүртгэлийн мэдээнээс нэлээд санаа авч явсан бидний ухаалаг байдал 45―50 бээр газар яваад л дуусчих нь тэр ээ. Дараа нь бидний нэгээс ийм асуулт гарч билээ: «Бид энэ ачааны тэрэгний араас заавал яагаад дагаж явах ёстой юм бэ? Энэ машин урьд талын хамаг юмыг хааж, ер нь тэгээд үүний ялгаруулж буй бензинээр амьсгалах хортой биш гэж үү» гэв. (Ингэхэд ихэнх «трак» буюу америкийн авто хөсгийн замаар явдаг тусгайлан төхөөрөмжилсөн ачааны тэрэг, хот хоорондын автобусанд ухаан шаардахгүй мөртөө сүрхий сайн төхөөрөмж байдаг бөгөөд утааны янданг  тэвшний доогуур биш, бүхээгийн чанх орой дээгүүр гаргаж хийсэн байдаг нь доор хөнгөн тэрэг явж байгаа газрын агаар бохирдохыг мэдэгдэхүйц багасгадаг билээ.) Товчоор өгүүлбээс бид гишгүүрийг жийхэд хурд заагчийн зүү гэнэт баруун тийшээ эргэж бидний тэрэг зүүн тийшээ болоход хажуугаар давхиж буй олон тэрэгнээс биднийг өрөвдөх, гайхах, уурсах байдал цөм хосолсон харцаар ажиглах хүн гарахаа больсон билээ.

	Америкийн авто хөсгийн замаар давхихад тун таатай байдгийг нуугаад яах вэ. Замыг дээд зэргээр цэвэрхэн байлгаж, дэржгэнүүр онхол тонхол огт байхгүй, хоёр хажуугаар нь хамгийн чухал бичиг заалтаас өөр илүү дутуу зүйлгүй байдаг. Төөрч будилахгүй байхад энэ хэдэн заалт бүрнээ хангалттайн дээр жолоочийн анхаарлыг сарниулахгүй байхад ч энэ бүхнийг хор болохооргүй тохируулжээ.

	Нэг маягийн хурдтай явж байснаа байцаан өнгөрүүлэх газрууд дээр хааяа хааяа хурдаа өөрчилж байв. Вашингтон орох замд манай машины замыг хэд хэдэн удаа хааж, хаалт болгоны дэргэдээс манаачийн онцлох тэмдэгтэй саравчтай малгай өмссөн хүн гараад ирдэг байв. Энэ бол «Мөнгөө гарга» гэсэн үг юм. Машиныхаа гэгээвчний шилийг буулгаж, мөнгөө гаргаж, заримдаа хагас доллар, заримдаа бүтнийг өгнө. Ингэсний дараа л сая цаашаа хөдөлж болно.

	Анхандаа бид ийнхүү «арга буюу зогсох» үедээ үглэж, «энэ муу өөдгүй хэв журмыг» зүхэж явлаа. Гэвч сүүлдээ энэ чинь тийм ч муу юм биш байна... гэж эргэцүүлэн бодох болсон юм. Ерөөсөө нэг бол мөнгөө төлчхөөд сайхан замаар давхих, аль эсхүл юу ч төлөлгүй явж, тэгэхдээ хотгор гүдгэрээр сэгсчүүлж, машинаа эвдэж, аж ахуйд тээврийн машин ашигтай, арвич эсэхэд эргэлзэж, бүр ядахдаа сэтгэлээ зовоож шаналж явахын аль нь дээр вэ гэж бодогдож байлаа.

	 

	 

	«ХӨӨРХИЙ ФИТЦ» ЖИГА1 БҮЖИЖ БАЙНА

	 

	Нью-Йорк муж улсын сенатчийн албан ёсны өргөө байрладаг америкийн сенатын газрын бараа сүртэй шинэ цайвар чулуун байшинд бид яг болзсон цагтаа хүрэлцэн очлоо. Чухамдаа яг энэ муж улс л 1964 оноос эхлэн Капитолид (сенат байрладаг байшингийн нэр. Орч.) сенатч болохын тулд шүүх яамны сайдаас огцорсон талийгаач ерөнхийлөгчийн дүүг төлөөлөгчөөрөө илгээдэг болсон билээ. Бидний ирэхийг урьдчилан хэлсэн тул сүрлэг том хаалгаар орж, биднийг өрөмдсөн харцаар үдэж буй хаалгачийн дэргэдүүр өнгөрөв. Хоёр талаар нь сенатчидын овог нэр бүхий нэгдүгээр давхрын урт хонгилоор хэд алхав. Зүүн талын нэгэн хаалган дээр «Р. Кеннеди» гэсэн нэр харагдлаа. Ороод явчихлаа. Ширээ сандлаар дүүрэн, зай багатай жижгэвтэрхэн өрөө байна. Ширээн дээр бичиг сачиг овоолоостой, ширээний ард нарийн бичгийн дарга байрын хүүхнүүд сууцгаана. Нэвт харагдахгүй шилэн тусгаарлагчийн цаана хэд хэдэн хүн байгаа бололтой. Тэд биднийг маш анхааралтай ажиглаж байгаа нь мэдэгдлээ. Дараачийн өрөөнд орвол дахиад л нарийн бичгийн дарга нар... Биднийг ирлээ гэж мэдэгдэхэд нь сенатчийн өрөөнд очлоо.

	Ширээнийхээ араас биднийг угтсан Роберт Кеннеди бол дунд хэрийн нуруутай, цагаан цамцныхаа ханцуйг тохойноосоо хойш гартал шууж, бараан зангиа зүүсэн байв. Тэрээр бидэнд сандал тавьж, нэгнийх нь түшлэгт тохоостой байсан пиджакаа авч тоомжиргүй янзаар ар тал руугаа шидлээ. Анхны эелдэгхэн хэдэн үг сольж байх зуураа би уулзсан хүнээ битүүхэн ажиглаж, өрөөнийх нь доторхыг харж авлаа. Хүний хавь орчны яльгүй зүйл, биеэ авч байгаа байдал нь уг хүний талаар урт сунжруу ярианаас илүү их зүйлийг хэлээд өгчих ч байдаг. Тэр үед төрсөн анхны сэтгэгдэл сенатч тун ч залуухан харагдаж байсныг санаж байна. Бичгийн ширээний ард бидний өөдөөс хөлөө жийн суугаа, бараг жаал хүү гэмээр байрын энэ хүн Вашингтоны нэг гол хүн болж алдаршсан гэхэд санаанд сайн бууж өгөхгүй л байлаа.

	Энэ бол ид залуу нас биш, ердөө л залуухан харагдсан хэрэг гэдгийг би сүүлд мэдэж авсан билээ. Үсээ буурал болтол хүүхэд шиг харагддаг тийм хүн байдаг юм. Ингэхэд бид хоёрын ярилцаж байгаа хүний өтгөн үсэнд бууралтсан хэсэг багагүй ажиглагдсан юм. Алтлаг улаан шаргал үсний дэвсгэрээс буурал нь дорхноо харагдахгүй байсан бөгөөд үүний нэгэн адилаар түүний хагалбар бүхий энгийн янзтай халимаг нь үсчин хүний нарийн ажлын үр дүн байсныг ч тэр дороо мэдэж авахад хэцүү байв.

	Тэгэхэд түүний гадаад талын хоёр зүйл л онцгой ажиглагдаж байсан шиг санагдана. Нэгд, хүйтэн, цэнхэр нүдний нь харц өөртэйгөө ярьж байгаа хүнийг анхааралтай, тэр ч байтугай болгоомжтой ажиглаад байх шиг санагдсан билээ. Нүд нь царайныхаа өнгөтэй нэг л холбогдож өгөхгүй байв. Царайны нь өнгө хувирч, инээмсэглэж, хөмсөг зангидаж, ямар нэгэн сэтгэлийн хөдлөлийг илэрхийлж байхад нүдний нь харц өнөөх л янзаараа хүйтэн, анхааралтай хэвээр байв. Хоёр дахь нь гар хуруу байлаа. Ярианы үеэр сенатч бодлогошрон гараа зөрүүлэн цээжээ тэврэх үед ерөнхийдөө тийм ч ханхар биш цээжин бие, биедээ зохицсон толгой нь хонгор үс халиурсан асар том гартайгаа огт нийцээгүй байдал нүдэнд тусаж билээ.

	Сенатчийн зөөлөн сандлын ард шаланд нь хатгаж босгосон хоёр том далбаа байсны нэг нь Америкийн Нэгдсэн Улсын алаг судалтай одот туг, нөгөө нь дан цэнхэр далбаа байсан бөгөөд энэ бол Нью-Йорк муж улсынх бололтой.

	Сенатчийн ширээний хажуу талд томоос том картон цаас зоож, үүн дээрээ өхөөрдөм хөөрхөн зурсан хүүхдийн зураг наажээ. Бас хөрөг зураг ч байна. Талийгаач ерөнхийлөгчийн энгийн болон далайн цэргийн хувцастай, ганцаараа, гэр бүлтэйгээ, дүүтэйгээ, хүүхдүүдтэйгээ, индэр дээр зогсож байгаа үй олон зураг байв. Энэ бүхнийг ажиглахад энэ бол зөвхөн ахыгаа хайрлаж, хүндэлсний шинж төдийгүй, энэ бол улс төрийн бодлого юм. Сенатч үг хэлэх болгондоо: «Ерөнхийлөгч Кеннедийн хэлсэнчлэн» гэж заавал эхэлдэг байсан нь учиртай зүйл юм.

	Төлөвлөснөөсөө хавьгүй их удаан үргэлжилсэн энэ ярианыхаа үеэр бид олон юмны тухай ярьж билээ. Америкт амьдад нь цөмөөрөө «Бобби» хэмээн нэрлэдэг байсан Роберт Кеннеди ер бусын ухаалаг нь гарцаагүй, бэлтгэл сайтай, агшин зуур юмыг тусгаад авдаг түргэн зантай, биеэ барьж чаддаг, хааяа ширүүндүү маягийн хүн юм шиг бодогдсон нь санаанд орж байна. Ингэхэд бидэнд ширүүн догшин хандаагүй юм шүү. Сенатч зочидтойгоо айлын эзний ёсоор төвшин, тэр ч байтугай эелдэг найрсаг байлаа.

	Сенатчтай ярилцаж суухдаа бид түүний түгшүүртэй юм шиг байдалтайг үргэлж дотроо мэдэрч, тэр ч байтугай тоглоом тохуу хийсэн үг ярихдаа ч тэрээр харцаараа биш, гагцхүү нүүрээрээ инээвхийлж, яг л үсрэх гээд байгаа юм шиг санагдаж байлаа. Тэрээр их юм мэддэг, дотоодын болон дэлхийн улс төрийн хамгийн олон янзын асуудлын талаар ултай мэдээлэл дуулсан агаад юм асуухад түргэн хариулж, яв цав онож хэлж байв. Гэхдээ зөвхөн улс төрийн талаар л ярихад ийм байлаа. Бидний яриа түүний хувьд ердийн сэдвийн хүрээнээс халихтай зэрэг, нэлээд хийсвэр, хүний ердийн жирийн ярианы шинжтэй болоод ирэхтэй зэрэг шал ондоо болчдог байлаа. Өнөөх ирмүүн зоримог хариулт, тод томруун санаа алга болно. Өөрийнх нь хувьд дасаагүй тийм зүйл ярилцахад нэг л эвгүй, хачин тухгүй байдалд орсноо мэдээд байх нь хараажаар ил байлаа.

	Хэдий удаан ч гэсэн ганцхан удаагийнхаа ярианд тулгуурлан нэгтгэсэн дүгнэлт хийнэ гэхэд хэцүү нь мэдээж. Миний хувьд ямагт чухал байдаг анхны сэтгэгдлийн тухай ярих юм бол Роберт Кеннеди ганцхан юмыг сонирхдог, аль нэг хэмжээгээр улс төрийн бодлогод тэр чигээрээ биеэ зориулсан, зөвхөн энэ талаар ярилцахад л сэргээд ирдэг, дассан, чөлөөтэй байж чаддаг хүн юм уу даа гэж тэр үед бодогдож билээ.

	 

	 

	... Кеннедийнхэн, тэдний баяжсан түүх, одоогийн байдал, ирээдүйн төлөвлөгөөний тухай ярилцаж эхлэв. Бидний асуусанд хариу болгож Роберт эцэг, өвөг эцэг, кеннедийнхний бусад хүмүүсийн тухай ярилаа. Эднийхэн ирланд овгийн айл ажээ. Өвөг дээдэс нь эх нутгаа орхиж, далайн тэртээ рүү аз хийморь сорьж мордсон байна. Америкт ирланд хүмүүс их азтай байсан гэж хэлж болохгүй биз ээ. Ганц нэгхэн хүн саятан болсон байхад цагдаагийн газрын ажилтай ирландчууд олон бөгөөд ийн уламжлалтай ажээ. Талийгаач Жон Кеннеди нэг удаа тоглоомоор хэлэхдээ: «Ирландчууд Америкийн Нэгдсэн Улсад цагдаа нар хийгээд ерөнхийлөгчдийг бэлтгэн гаргадаг» гэжээ. Гэхдээ ерөнхийлөгчдийн тухайд хэтрүүлсэн хэрэг бөгөөд Кеннеди өөрөө анхных нь байлаа.

	Харин ерөнхийлөгчийн өвөг эцэг хүн шиг хүн болж амжсан ажээ. Тэрээр зөвхөн ашиг хонжоо олох зайтай овжин байснаар барахгүй ургац хурааж авахаар төлөвлөсөн тэр талбай их учиртай байлаа. Бостонд ирж суурьшсаныхаа дараа Патрик Ж. Кеннеди архи дарсны газрын эзэн болж ажил хэргээ эхэлсэн ажээ. Католик шашныг шүтдэг түүний чанд хатуу итгэл нь бусдыг архи уулгахад ер саад болсонгүй. Товчхон хэлэхэд тэрээр насныхаа эцэст нэлээд хөлжиж амжсан хөрөнгөтөн, Бостон хотын зөвлөлийн гишүүн болж, нас барахаасаа өмнөхөн Массачусетс муж улсын сенатад сонгогдсон аж.

	Ямар ч гэсэн тэр хөгшин, хүү Жозефтоо урагштай ажил явдал, банканд хийсэн мөнгө, тэрчлэн зоогийн газар, нүүрсний уурхай, архины ундааг бөөнөөр худалдаалах пүүс болон дунд хэрийн банкны бүрэн хангалттай хувь нийлүүлсэн хөрөнгө үлдээжээ.

	Бостоны залуу хатдын дурыг булаасан цэнхэр нүд, улаан шаргал халимагтай, өндөр нуруутай Жозеф Кеннеди бол эрх тушаалд дуртай захирангуй ширүүн хүн байлаа. Бостоны хөөрүү баячуул архины мухлагийн эзний хүүг өөрсдөдөө хавьтуулах дургүй байсан нь түүний уурыг хүргэжээ. Тэр үес мань эр тус хотын ихэс дээдсийн найр наадмын чимэг Роза Фитцжеральд гэгч ганган хүүхэнтэй танилцсан бөгөөд энэ бол Бостоны баячууд хотын даргын тушаалд 40 жил дараалан сонгож байсан Жон Фитцжеральд буюу хоч нь «хөөрхий Фитц» гэгчийн охин байжээ. Ингэхэд өвөг эцэг Фитц нь ач хүүгээ Америкийн Нэгдсэн Улсын сенатч болтол амьд байсан юм. Ийм баяртай мэдээ дуулаад хөөрхий өвгөн өтөлснөө умартан хөөрсөндөө ширээн дээр гарч жига хэмээх галын бүжгийг цовхчин бүжсэн гэж ярьцгаадаг байжээ.

	Роза Кеннеди олон жилийн турш хэн хүнд мэдэгдэхгүй юм шиг байлаа. Эхлээд түүний нөхөр, тэгээд хөвгүүд нь анхаарал татаж байснаас, «хөөрхий Фитцийн» охины тухай мэдэгдэх юмаар ховорхон байсан билээ. Гэтэл энэ эмэгтэй архины мухлагийн эзний хүүг намбатай сурвалжит хүн болгосноор барахгүй, Кеннедийн отогт багагүй үүрэг гүйцэтгэсэн, одоо ч гүйцэтгэсээр байгаа бөгөөд гэр бүлийнхээ ажил төрөлд сүр сархийсэн овилгогүй нөхрөөсөө бараг илүү их нөлөөлсөн гэх үндэс байгаа юм. 1970 оны намар 80 насныхаа ойг тэмдэглэсэн үнэхээрийн гайхалтай энэ эмэгтэй ухаалаг, хатамж, тэвчээртэй хүн байна даа гэсэн бодол төрүүлж байв. Роза Кеннедитэй ярилцаж суухад, бодож санаж байгаагаа нуух, шаардагдвал инээж чадах, өөртөө эвгүй хүмүүстэй ч гэсэн хэл амаа ололцоод байх чадвар, тэвчээр шаарддаг ажил болох улс төрийн бодлогын талаар ч ихийг амжуулсан хүүхдүүд яаж түргэдүү, маш аманцар, юмыг бодохоосоо урьтаад ярьчихдаг Жозеф Кеннедийн хүүхдүүдээс гарсныг аргагүй ойлгож авах бөгөөд Жон, Роберт, Эдвард гурвуулаа дээрх чанараараа ав адилхан билээ.

	Нарийн дэг журамтай хооллож, зун нь усанд сэлж, өвөл нь тэшүүрээр гулгаж биеэ янзалж галбир төрхөө хадгалахыг хичээсээр байгаа энэ өрхийн эх 1969 оны намар нөхрийгөө нас барсны дараа хүүхдийнхээ амьдралыг, түүний дотор урьд өвгөн Жозефийн гүйцэтгэж байсан улс төрийн бодлогын талаарх удирдан чиглүүлэх олон үүргийг өөрөө гардан авсан байна. Түүний охидын нэг Юнис Шрайвер хэлэхдээ:

	 

	«Ээж минь бидэнд оюун ухааны хувьд маш их нөлөөлдөг юм. Ээж маань эцгээс минь илүү ухаалаг агаад сониуч хүн. Ээж минь улс төрийг маш сайн мэддэг бөгөөд баримт сэлтийг Тэддээс дутахгүй мэднэ» 

	 

	гэжээ.

	— Миний хувьд баримтлах уриа хэрэг болдог сон бол 

	 

	«Ядрах, дийлэгдэх нас гэж байхгүйг

	Ямар ч гэсэн мэднэ ээ, би» 

	 

	гэсэн шүлгийн мөрийг авах байсан байх аа гэж хатагтай Кеннеди ярьсан юм.

	Энэ бол зүгээр нэг үг биш, харин зан чанарынх нь илрэл мөн гэдэг нь энэ эмэгтэй амьдралынхаа хамгийн эмгэнэлтэй мөчид ч өөрийгөө яаж авч явж байснаас тодорхой юм. Арлингтоны оршуулгын газарт түүний хүү Робертын цогцсыг дөнгөж нутаглуулаад байлаа. Америк даяараа тэр үед кеннедийнхэн цөм цуглаад байсан Хианнис-Порт дахь баян чинээлэг байшинг ширтэн харж байсан үе ээ. Алагдсан сенатчийн булшин дээр оршуулах ёсыг үйлдэж байсан эднийхтэй ойр дотно явдаг католик шашны хамба лам Филипп Ханнан маргааш нь ярихдаа: 

	— Кеннедийнхэн, тэдний дотно анд нөхөд Тэддийг хоёр ахынх нь хувьд муугаар эргэсэн зүйлээр хөөцөлдөх хэрэггүй хэмээн ятгаж байсан нь бүрнээ зүй зохистой хэрэг байв гэсэн юм.

	Роза Кеннеди бол тэр үед өөрөөр үзэж байжээ. Эл авгай тэднийд ирсэн сонины сурвалжлагчдад мэдэгдэхдээ:

	— Манайханд ирээдүйдээ итгэх эр зориг бий. Бид Робертын хийж байсан тэмцлийг залган үргэлжлүүлэх болно. Би Тэддийн төлөө санаа зовж байгаа боловч тэр хэрэг явдлыг үргэлжлүүлэх ёстой гэдэгт би итгэж байна гэжээ.

	Гэвч идэр залуу Роза цэл залуухан, бодох санах юмгүй амар тайван, хувь заяаны тавилангаар оногдох аз хийморь, хүнд цохилтын аль алиныг мэдэхгүй байсан тэр үеийг эргэн авч үзье. Анх гэрлэхдээ сая суусан хоёр, ихэс дээдсийн зочдын өрөөнд орж чадахгүй байжээ. Харин ч Бостоны ихэмсэг дээрэнгүй баячууд энэ хоёрын гэрлэлтийг ёсноос гадуур зүйл гэж үзээд саяхан сүйд болж байсан гуа үзэсгэлэнт, ялдам сайхан Роза Фитцжеральдыг таашаан үзэхээ больжээ.

	Жозеф Кеннеди Америкийн эздийн дотор түргэн нэрд гарчээ. Түүний баялаг өсөн нэмэгдлээ. Хөрөнгө чинээнийхээ хэмжээгээр тэр төрсөн хотынхоо сурвалжит баян олон айлаас үлэмж түрүүлж давсан байна. Гэлээ ч түүнийг бас л өөрийн хүн гэж тооцохгүй байжээ. Энэ явдал нэр төрд дуртай Кеннедийн дургүйг сүрхий хүргэж байлаа.

	Дэлхийн нэгдүгээр дайнд Жозеф Кеннеди холбоо сүлбээгээ ашиглан хөлөг онгоцны үйлдвэрийн даргын тушаалд хүрч, дараа нь олз ашиг овоохон шиг олдохуйц газар болгонд авхаалж самбаагаа үзүүлж эхэлжээ.

	Тэрээр юуны өмнө эцгийнхээ архины ундааны газрыг өсгөн өргөтгөжээ. Түүнийг зөвхөн Америкаар хязгаарлалгүй, олон улсын хэмжээнд хүртэл тэлж, Шотланд болон бусад орноос авах виски, жин, ром, бусад согтууруулах ундааг гартаа оруулж авчээ. Дараа нь түүнд киноны пүүс ашиглах боломж олдлоо. Тэр үед виски дарс, кино зургийн хооронд шууд холбоо байхгүй байсан авч эцэг Кеннеди америкийн бусад эздээс урьтан их мөнгөний үнэрийг авчхаад киноны ажил руу ханцуй шамлан орсон байна.

	Жозеф Кеннеди виски, жин архи зарж байснаа гэнэтхэн холливудын кино хийхэд хүрсэн нь тэр үед олон хүнийг гайхахад хүргэлээ.

	Виски дарсны наймаачны удирдлагаар ямаршуухан кино бүтээж байсныг тэр үед их шуугиулсан «Келли хатагтай» хэмээх киноноос мэдэж болно. Янхны газарт тэндхийн шалдан эмсээр хүрээлүүлэн үхэж буй солиотой эрийн сүүлчийн үгийг үнэн алдарт шашны лам сонсож байгаа киноны гол туйлыг хараад олныг элээсэн шүүмжлэгчдийн нүд нь орой дээрээ гарчээ. Сонины хуудсанд урьд үзэгдээгүй зальхай явдлын тухай аль байдгаараа бичицгээж байлаа. Үнэн алдартны шашин шүтдэг наймаачны тухайд гэвэл тэрээр юу ч болоогүй, огт сандралгүй байдлаар цэвэр сая долларыг өвөртөө хийж авчээ.

	Эцэг Кеннеди ингэсхийгээд киногоор удаан хугацаанд ашиг олох хэрэггүй гэж үзсэн байна.

	Тэрээр биржээс онц бүтэлтэй, бас зохих хэдэн саяыг олж авлаа. Маш хорхойтой атлаа бас туйлын нарийн тооцоотой, түргэдүү боловч уян зөөлөн тэр удалгүй хамгийн азтай, самбаатай биржийн тоглогч болж хувирчээ. Уолл-стритийн биржид аль болохоор ойртохын тулд Кеннеди гэр бүлийнхээ хамт Нью-Йоркийн хавьцаа бүрмөсөн шилжиж ирсэн байна.

	Биржийн тоглоомоос баяжсан наймаач эрийн идэвхтэй ажиллаж гарсан шинэ салбар нь бас л тун ирээдүйтэй, орлоготой зүйл байсан бөгөөд энэ нь орон байшин гүйлгэх, орон сууц барих ажил байв.

	Одоо Кеннедийн гэр бүлийн хөрөнгө ямар хэмжээтэй вэ?

	«Та нарт энэ ямар хамаатай юм бэ?» гэж өрхийн тэргүүлэгч нас барахынхаа өмнөхөн шалгаагаад салдаггүй сурвалжлагчдын цадигаа алдсан асуултад хариулсан байна. 

	Тэрээр ийм сэдэвтэй юм ярьж тэвчдэггүй байв? Гэлээ ч том хөрөнгө гэдэг бол Америкт удаан нууж байхуйц тийм зүйл биш билээ. Сүүлийн арваад жилд баяжсан америкийн том баячуулын нэрсийн жагсаалтад Кеннеди гэдэг нэр Гетти, Хант, Хьюз нарын дараа дөрөвдүгээр байранд байгаа бөгөөд 400-аас 600 сая долларын дотор эргэж байгаа ажээ.

	 

	 

	ХУВЬ ТАВИЛАНГИЙН ЖИНЛҮҮР

	 

	Ашиг хонжоо хөөцөлдөж их амжилт олсон боловч нэр хүндэд шунагчийн сэтгэл ханасангүй. Тэрээр засгийн эрхийн төлөө хөөцөлдмөөр санагджээ. Заримдаа үл ажиглагдам боловч бодитой байдаг олз ашгийг шунахайран хөөцөлдөгчийн ертөнцөд өнгө мөнгөөр олж авдаг эрх дарх төдийгүй, улс төрийнхний цугларсан яриа хөөрөө, шуугиулсан нэр алдар, их хурал, хэвлэлийн бага хурал, хэвлэлийнхний анхаардаг их эрх мэдлийн өнгөн талын зүйл түүний хорхойг хүргэсэн байна. Эрх мэдэлдээ ташуурах, бүхнийг захиран, хэнд ч атгагдахгүй байх гэсэн хүсэл бол хүний хамаг хүсэл мөрөөдлөөс хамгийн хүчтэй, бүхнийг өөртөө татдаг зүйл байж мэдэх юм.

	Жозеф Кеннеди, түүний хүүхдүүд, ер нь гашуун ундаа наймаалж хэд хэдэн саяар нь ашиг олдог энэ айлын хэн нь ч гэсэн архи дарс балгаж, тамхи татдаггүй нь нэг л учиртай хэрэг байх аа.

	Ямар ч гэсэн 30-аад оноос эхлэн Жозеф Кеннеди улс төрийн бодлогод улам их цаг гаргах болжээ. Энд ч гэсэн түүний хувьд бусад олон зүйлийн нэгэн адилаар санамсаргүй тохиолдол их үүрэгтэй болов. Бүүр дэлхийн нэгдүгээр дайны дараахан тэрээр далайн цэргийн яамны сайдын залуухан туслагчтай санамсаргүй танилцжээ. 

	Вашингтонд их өөдөлж явсан тэр хүнийг Франклин Д. Рузвельт гэдэг байлаа. Аз нь гозойсон залуухан баян, ид гялалзаж байсан залуухан улс төрийн бодлоготон хоёр бие биедээ нийцэж, тэр хоёрын холбоо олон жил тасарсангүй.

	1932 онд хүчээ авсан Франклин Рузвельт тус орны төрийн дээд эрхийн төлөө тулаанд уулгалан орох үед Жозеф Кеннеди хамаг ажлаа хойш нь тавиад улс төр лүү хошуу дүрж, Рузвельтэд мөнгө, элдэв шахалт хавчилтаар тусалж эхэлжээ. Цагаан байшинд шинэ ерөнхийлөгч суусны дараахан Жозеф Кеннеди төрийн албанд гараад ирснийг гайхах явдалгүй байлаа. Засгийн газарт анх түүний эзэлсэн албан тушаал нь шинээр байгуулагдсан үнэт цаас ба векселийн Комиссын дарга болсон явдал бөгөөд энэ нь түүний ашиг хонжоонд саад болсонгүй. Дараа нь Кеннеди далайн цэргийн маш чухал комиссын дарга болж, 1936 оны ерөнхийлөгчийн сонгуульд тэрээр дахин их үүрэг гүйцэтгэснийхээ дараа Жозеф Кеннедийг Лондонд суугаа Америкийн Нэгдсэн Улсын элчин сайдаар томилсон нь чухам тэр үедээ маш хариуцлагатай ажил байлаа.

	Энэ үе бол аюултай цагийн өмнөх жилүүд байв. Гитлерийн сүүдэр Европыг нөмөрлөө. Испанид цус асгарч, вермахтын цэргийн тавхай Австрийн тусгаар тогтнолыг дэвслэв. Английн засгийн эрхэнд фюрерийн өмнө элдвээр долигонож байсан Чемберлений засгийн газар ноёрхож байлаа. Дэлхийн хоёрдугаар дайны угтвар болсон Мюнхений шившигт явдал гарахад хэдхэн сар үлдсэн байв.

	Жозеф Кеннеди тэнд ирснийхээ дараа удалгүй зөвлөлтийн элчин сайд И. М. Майскийнд айлчилжээ. Кеннеди түүнтэй байнга холбоотой байхыг хүсжээ.

	1960 оны сонгуулийн өмнөхөн америкийн хэвлэлд Жозеф Кеннедийн Англид элчин сайд байх үедээ хийж байсан ажиллагааг тусгасан өгүүлэл олонтоо нийтлэгдлээ. Эдгээр өгүүлэлд Гитлерийг номхотгоход гол үүрэг гүйцэтгэсэн «Кливдений бүлэг» гэгчид Кеннедийг идэвхтэй оролцсон хүмүүсийн нэг нь гэж нотолж байлаа. Уг бүлгийн нэг гишүүнээр тухайлбал Невиль Чемберлен байсан юм.

	Тэр цагт «элчин сайд Ж. Кеннеди» гэсэн гарын үсэгтэйгээр ерөнхийлөгч Рузвельтэд ирдэг байсан олон тооны дипломат бичиг нь Америкийн хувьд хамгийн шилдэг арга бол Гитлертэй хуйвалдаан хийх явдал гэдгийг засгийнхаа газарт нотлоход чиглэсэн байжээ. Ийм нэгэн цахилгаандаа элчин сайд Вашингтоныхныг ятган бичихдээ, америкийн цэрэг британийн армид яасан ч ямар аргаар боловч туслах хэрэггүй, учир нь Гитлер Лондоныг эзлэх үедээ (энэ учралыг анхаармаар юм шүү) өшөөгөө авахын тулд гарт нь орсон америкийн бүх иргэнийг буудаж ална гэж байлаа.

	1940 оны аравдугаар сард Жозеф Кеннедийг Англид элчин сайд байхыг нь болиулж Америкийн Нэгдсэн Улсад буцаж иржээ.

	Кеннедийнхний намтар бичигч Маккарти бичихдээ: 

	 

	«1940 онд Жо Кеннеди Рузвельттэй өрсөлдөж, ардчилсан намаас ерөнхийлөгчийн тушаалд өөрийнхөө нэрийг дэвшүүлэх гэж санаархсан юм. Үүний улмаас Кеннеди, Рузвельт хоёрын харьцаа эрс муудаж, ирээдүйн ерөнхийлөгчийн эцэг улс төрийн идэвхтэй үйл ажиллагаанаас арга буюу холдоход хүрсэн» 

	 

	гэжээ.

	Энэ бүхнийг дам батлах нэг зүйл бол Рузвельт, Кеннеди хоёрын гэр бүлийнхний харилцаа маш хүйтэрсэн явдал бөгөөд урьд нөхөрсөг байснаа 1940 оны дараа бүүр муудсан ажээ. Ингэх буурьтай үндэс аргагүй бий бөгөөд учир нь талийгаач ерөнхийлөгчийн бэлэвсэн эхнэр, ардчилсан намд их үүрэгтэй байсан Элеонора Рузвельт муудалцсан явдлаа 20 жилийн дараа мартаж чадалгүйгээр Жон Кеннедийн нэрийг ерөнхийлөгчийн тушаалд дэвшүүлэхэд саад хийх гэж өөрөө чадах бүхнээ хийсэн түүхтэй.

	Рузвельт хүнд нударгатай байсан тул түүнд саад хийх гэсэн хүний улс төрийн ажил үйлс дарагдсан байна.

	Гэхдээ л Жозеф Кеннеди өөрийгөө дийлдсэн гэж зөвшөөрөн хүлээгээд төлөвлөж бодсоноосоо ухрахаар тийм хүн биш байв. Тэвчээртэй зөрөх, аливаад баттай шигдэж цаг хугацааг хүлээх чадвартай байдаг нь кеннедийнхний овгийн хэд хэдэн үеийнхэнд байгаа онцгой ялгарах шинж чанар ажээ.

	Америкт энэ айлыг эдний ирланд гарлыг ч юм уу, аль эсхүл олон хүнтэй, эв түнжинтэй байдгийг нь хараад ч тэр юм уу, хүндэтгэн «Кеннедийн отог» гэж нэрлэдэг бөгөөд энэ отгийнхон Жозеф Кеннедийн ууган хүү Жозефээ Америкийн Нэгдсэн Улсын ерөнхийлөгч болгохоор шийджээ. Бага залуугаас нь түүнийг энэ албан тушаалд суулгахаар бэлтгэв. Жо ерөнхийлөгч болно гэж гэр орныхон нь цөм мэдэж байв. Ийм бодол өвөртлөн тэрээр эцгийнхээ төгссөн өнөөх Харвардын их сургуульд орж, мөн л ийм бодолтойгоор улс төрийн талаарх судар номыг уншин цээжилж, бүүр дайнаас өмнө ид залуугаараа ардчилсан намын дотор идэвхтэй үйл ажиллагаанд оролцож байхдаа ч ийм санаагаа орхиогүй явжээ. Тэр ч байтугай Рузвельтийн дургүйг зориуд хүргэж ингэснээрээ өөрийгөө анхааруулах гэж арга саам хийж байлаа.

	25 настай хүү Жозеф Кеннеди л эцгийгээ Лондонд сууж байх хооронд 1940 оны зун Рузвельтийн эсрэг эцэг Кеннедийнхээ нэрийг ардчилсан намын их хурал дээр дэвшүүлэх ажлыг зохион байгуулж байсан ажээ. Цөөн атлаа маш шуугиан дэгдээдэг их хурлын хэдэн төлөөлөгчөөр өөрийгөө хүрээлүүлж аваад ууган хүү нь Рузвельтийн хор шарыг хөдөлгөх гэж оролдсон байна. Үүнд зөвхөн засгийн эрхийн төлөө тэмцээд зогсохооргүй хэрэг мандсан байв. Биеэ тоосон, нэр төр хөөцөлдсөн хоёр хүн халз тулгарсан төдийгүй, бас улс төрийн тодорхой үзэл мөргөлдсөн юм. Рузвельт тэнхлэг байгуулсан гүрнүүдэд няцаалт өгөх хэрэгтэй гэж байв. «Кеннедийн отгийн» хоёр Жозеф Германтай хуйвалдах нь дээр гэж үзжээ. Ууган хүү Жозеф эцэг Жозефтэйгээ бүрэн санаа нийлэн тэр үед дэвшүүлж байсан улс төрийн мөрийн хөтөлбөр ямар янзтай байсныг 1941 оны нэгдүгээр сард түүний хийсэн шуугиан дэгдээсэн мэдэгдлээс тодорхой мэдээд авч болох бөгөөд тэрээр Америкийн Нэгдсэн Улс Английн холбоотон байснаас Германы булаан эзэлсэн Европтой өргөн худалдаа хийвэл илүү их ашигтай, оновчтой хэрэг болно гэж мэдэгдсэн юм. Ер нь товчоор хэлэхэд ах дүү дөрвийн хамгийн ууган нь болох Жозеф Кеннедид тэд улс төрийн талаар найдаж байжээ. 

	Гэтэл хувь тавилан өөрөөр хуваарилсан билээ.

	Гэвч эмгэнэлт тайлал болохоос өмнө эцэг хүү хоёр өөрсдийнхөө будилж байгааг биш ч гэхэд өөрсдийгөө муутгахуйц иймэрхүү мэдэгдэл, үг яриа эцгийнх нь улс төрийн хэрэг явдал баларсны дараа хүүд нь бас хор болж, Цагаан байшинд орох гэсэн түүний мөрөөдлийг үүрд биелэхгүй болгоно гэдэгт лавтай итгэсэн бололтой. Эдний давших фронтын чиг гэнэт өөр болж, хүү Жозеф Кеннеди америкийн агаарын цэргийн хүчний бүрэлдэхүүнд орж, гитлерийн нисэх хүчинтэй тэмцэхэд оролцсон нь түүний эх оронч үзлийн илрэл бус, улс төрийн талаарх чанд хатуу тооцооны үр дүн болов уу хэмээн үзэж буй америкийн улс төрийн сэдэвтэй ном бичдэг зохиолчид үнэнд нэлээд ойртсон байж мэдэх юм. Залуудаа улс төрийн талаар нүгэлтэй явсныг цэргийн нисэгчийн дүрэмт хувцас л цагаатгана гэж бодсон бололтой. Бас улс төрийн залуу зүтгэлтэн нэгэнтээ дайнд оролцож явсан болохлоор урьд Гитлертэй хамтран ажиллах тухай уриалж байсныг нь дайны дараа сануулах зүрхтэй хэн байх билээ гэж тооцоолсон бололтой.

	Энэ ялдамд хэлэхэд, нисэгч Кеннеди удаан үргэлжилсэн шургуу баатарлаг байлдаанд амь үрэгдсэн гэж америкийн суртал нэвтрүүлэгчдийн дэлгэрүүлсэн таамаглал үнэн байдалд тэр бүр нийцэхгүй байгаа юм. 

	Хэрэг явдал үүнээс арай өөрөөр болсон ажээ. 

	1944 оны наймдугаар сарын 12-нд Жозеф Кеннеди английн нэгэн нисэх буудлаас арван нэгэн тонн хийгээр тэсэрдэг бөмбөг ачсан хүнд ачааны бөмбөгдөгч онгоцтойгоо хөөрчээ. Зохих өндрөө аваад онгоцоо төлөвлөсөн замд нь оруулж, нисэгч өөрөө шүхрээр үсэрч нисэх буудлын хавьд доошлон бууж, радио удирдлагатай өнөө онгоц нь өөрөө явагч торпед онгоц адил Бельгийн эрэг хавьд байгаа германы усан доогуур явдаг завины бааз дээр тэсрэх ёстой гэж төлөвлөсөн байлаа. Онгоцон дотор чухам юу болсон нь тодорхойгүй бөгөөд харин онгоц буудлаасаа дөнгөж нисэнгүүт өндөр авч эхлэх үедээ хамаг бөмбөгтэйгөө цуг агаарт тэсрэн сүйрчээ.

	Ийнхүү Жозеф Кеннедийн ууган хүүтэй холбоотой байсан зөвхөн найдвар л оршуулагдсан билээ.

	Гитлер, германы дайнчидтай сээтгэнэж, Дорно зүг рүү түлхэн оруулаад үүнээсээ ашиг гаргах гэсэн хүмүүс, улс төрийн бодлогыг адуу малын наймаатай ижилсгэн, хувь тавилангийнхаа жинлүүрийг хувийнхаа алдаа эндэгдэл төөрөгдлөөр хазайлган хүндрүүлсэн хүний амиа хичээсэн ялт явдал, харалган, буруу тооцоо энэ бүхний улмаас сүйрч байгаа мэтээр бага Жозеф Кеннеди өөрөө дайны хөлд амь үрэгдэн өнгөрчээ.

	 

	 

	АНХНЫ АЛХАМ

	 

	Одоо өвгөн Жозеф төрийн эрхийн оргилд гарах гэсэн замдаа хоёр удаа бүдэрсэн боловч Кеннеди овогтныг америкийн ерөнхийлөгчдийн суудаг өргөөнд оруулах гэсэн санаагаа орхихыг огтхон ч бодолгүйгээр хоёр дахь хүүдээ хамаг найдлагаа тавьсан байна. Тэрээр нэгэн удаа сэтгүүлчидтэй ярилцаж байхдаа ний нуугүй ийн хэлжээ: 

	 

	«Би Жоныг улс төрийн бодлогод оролцуулах боллоо. Би л ганцаараа ингэсэн. Жо нэгэнт үхсэн болохоор одоо чи конгресст сонгогдох хариуцлагатай үүрэг хүлээнэ гэж би хүүдээ ярьсан. Хүү маань дургүйцсэн. Тэр өөрийгөө улс төрийн талаар авьяасгүй гэж үзсэн боловч «Чи ингэх ёстой!» гэж би түүнд хэлсэн билээ». 

	 

	Энэ үгийг өтөлж жилцсэн өвгөний сагсуу яриа гэж бодож хэрхэвч болохгүй. Жон Кеннеди өөрийнхөө улс төрийн үйл ажиллагааны эхэн үеийн тухай найздаа нэг удаа ярихдаа: 

	 

	«Намайг зориуд энэ бүхэнд уриалж байгаа юм шиг харагдахаар байсан. Миний эцэг хүүгээ ерөнхийлөгч болгох гэж санасан шүү дээ. «Уриалах» гэдэг яг ч оносон үг биш ээ. Аав надаас үүнийг шаардсан юм. Чи манай аавыг эс мэдэх биш» 

	 

	гэсэн байна.

	Харин эцэг Кеннеди «уриалаад» ч зогссонгүй. Тэрээр хүүгийнхээ улс төрийн кампанийг зохиохдоо өөрөө конгресст сонгогдох гэж байгаа юм шиг байдлаар хийж өнгөрүүлжээ. Жон нэн идэвхгүй сул байдалтай байв. Тэр зөвхөн инээвхийлж, гар барьж, аятайхан дэмий юм ярих үүрэгтэй байжээ.

	Энэ явдал 1946 оны намар болсон юм. Эцгийнхээ шийдсэн ёсоор Жон Кеннедийн Вашингтон руу үсрэх өндөрлөг нь Бостон байлаа. Тэр үед Кеннедийнхэн энэ хотоос холбоо таслаад удсан байв. Эцэг Кеннеди Нью-Йоркт дөхөж, фондын биржид ойртсоноос хойш Кеннедийн гэр бүлийнхэн Бостонд хааяа нэг л очихоос цаашгүй байлаа. Эцэг Кеннеди яагаад заавал Бостоныг сонгож авсныг хэлэхэд хэцүү юм. Магадгүй наян есөн настай «хөөрхий Фитц» буюу Фитцжеральд амьд мэнд, бас бостоны баячуудын дотор нөлөөтэй байсныг бодолцсон ч байж болох юм.

	Ямар ч байлаа гэсэн 1946 оны зун өрхийн тэргүүлэгч тус хотын «Ритц-Карлтон» хэмээх шилдэг зочид буудалд үнэ нь хадсан олон өрөө хөлслөн аваад Жон Кеннедийн сонгуулийн өмнөх анхны кампани зохиох төв байр болгосон ажээ. Аав нь хотын улс төрийн ажилтнууд, ардчилсан намын хэрэг явдал эрхэлсэн ноёдтой хийх хамаг ажлыг өөрөө гардан авчээ. Хүүгийнхээ авьяас чадвар, туршлагад өвгөн итгэхгүй тул өөрийн эртний анд, холын хамаатан, улс төрийн аар саар хэрэг явдлыг хөөцөлдөн бүтээх талаар туршлага суусан Кейн гэгч хүнийг хүүдээ сургамжлан зөвлөгчөөр ажиллуулсан байна. Энэхүү зайтай эрээс түүнд анх удаа заасан улс төрийн сургамжийн тухай хожим нь Жон Кеннеди дурсан өгүүлэхдээ: 

	 

	«Улс төрийн бодлогод анд нөхөд гэж байхгүй, гагцхүү хамтран элбэлцэх хүн гэж бий... Улс төр гэгч дайнтай адилхан. Ялж дийлэхийн тулд мөнгө, мөнгө, бас дахин мөнгө гэсэн гурван зүйл хэрэгтэй» 

	 

	гэж Кейн хэлж байсан гэнэ.

	Ингэхэд энэ гурван зүйл Жон Кеннедийг улс төрийн тавцан дээр анх хөл тавихаас эхлэн тун ч хангалттай байсныг өгүүлэх юун. Өвгөн ч гар татсангүй. Ний нуугүй ярихдаа тэрээр ам алдаж, энэ тухайгаа хожим нь нэг бус удаа харамсаж байсан үг ч бий. Тэрээр 

	 

	«1946 онд үрсэн тэр мөнгөөрөө би зөвхөн Жон Кеннедийг ч төдийгүй, хашаа цэвэрлэгч хүнээ ч конгресст сонгож амжих байсан юм» 

	 

	гэжээ. Хамгийн ойролцоо тооцоогоор тэр удаа эцэг Кеннеди 250 мянган доллар гаргасан гэнэ.

	Бүүр тэр үед л Кеннедийн дараа дараачийн сонгуулийн өмнөх кампанид илт харагдаж байсан бас нэг шинж тодорсон ажээ. Сонгуулийн өмнөх кампанид нь зөвхөн аав нь төдийгүй, ах дүү, эгч, тэдний нөхөр гээд л эх нь хүртэл «Кеннедийн отгийн» бүх хүн маш идэвхтэй оролцдог байжээ. «Оролцох» гэдэг үг ч бас яг онож хэлсэн зүйл биш ээ. Хатагтай Роза Кеннеди хүүгийнхээ улс төрийн бүхий л чухал кампанид гол зангилгаа үүрэг гүйцэтгэж байв. Кеннедийн төв байранд ажиллаж байсан анхны улс төрийн ажилтнууд хатагтай Кеннеди уг кампанид оролцвол зүгээр гэсэн санаа гаргахад өвгөн өөрөө ч эргэлзэж байжээ. «Больж үз, та минь. Тэр чинь эмгэн болчихсон хүн шүү дээ. Тэр яаж улс төрийн зүтгэлтэн болох юм бэ!» гэж өвгөн ярьсан гэнэ. Тэгэхэд нь сонгуулийн өмнөх хурал цуглаан дээр хувцсандаа алтан од хатгасан (алтан од гэгч нь хүүхдээ дайнд алдсан эхчүүд Америкт зүүж явдаг онцлох тэмдэг юм) настай эмэгтэй гараад ирэхэд их учиртай болно гэж өвгөнд тайлбарлахад Жозеф Кеннеди энэ санааг дэмжсэн ажээ.

	Чухам энэ үеэс хойш л Роза Кеннедийн алдарт «цайллага» дэлгэрч, энэ нь америкийн сонгогчид, юуны өмнө эмэгтэй сонгогчдын толгойг эргүүлэх нэгэн шинэ зүйл болсон байна. Эр нөхөр нь Бостонд тодорхой үүрэгтэй юм уу, аль нэгэн хэсгийнхний дунд нөлөө бүхий энэ хотын хэдэн арваад, сүүлдээ хэдэн зуун гайхсан, бас нэлээд сайрхаж зусардсан эмэгтэйчүүд (зөвхөн эмэгтэйчүүд) хатагтай Роза Кеннеди, түүний хүү Жон Кеннеди нар таныг манайд ирвэл туйлаас баярлана гэж бичсэн бристолийн зузаан хатуу цаасан дээр хэвлэсэн урилгыг шуудангаар хүлээн авна.

	Тийнхүү уригдсан хүн цайлахаар ирэх нь ч зүй ёсны хэрэг. Цай ууцгаах зуур ирсэн зочдод Жон Кеннедийг танилцуулж, ингэхдээ улс төрийн зүтгэлтэн байдлаар нь биш, ердөө л аятайхан ааш зан байдалтай, сэтгэл татам инээвхийлсэн янзын хүн гэж харуулна. Улс төрийн талаар бараг ярилцалгүй, бүх яриа албан ёсны бус шинжтэй, маш энгийн аятайхан болж өнгөрнө. Заримдаа аргагүй сонгуулийн өмнөх яриа үүсэх боловч маш энгийн болдог ажээ.

	Энэ өрхийн эзэгтэй сонгуулийн цай уулгах үеэрээ улс төрийн ер бусын арга заль гаргадаг байсныг дурдах ёстой. Тэднийд эмийн санч, жижиг худалдаачдын эхнэр, гэрийн ажилтай эмэгтэйчүүд зэрэг эгэл бор хүмүүс зочилж ирэх үед хатагтай өөрийгөө «дорд хүнээс гарсан жирийн ирланд эмэгтэй» болгон харуулж эгэл даруухан хувцастай угтаж авдаг байв. Дараа нь тэр эмэгтэй ихэс дээдсийн хатадтай цай уухаар хөдөлдөг байлаа. Цаг алдахгүйн тулд машин дотроо хувцсаа сольж өмсөөд баян чинээлэг эмсийн өмнө элдэв үнэт чулуун чимэгтэй бошинз, булган нөмрөг өмсчихсөн гарч ирдэг байлаа. Ингээд хүүгийнхээ сайн талыг тоочиж, түүнийг дэмжиж өгөхийг хатдаас нэг их шахаж шаардалгүй хүсээд, «сарын өмнө Парист харсан хувцасны сүүлчийн загварын талаар» шивгэнэн ярих яриандаа маш урнаар тун аятайхан шилжчихдэг байв. Хүлээн авалт дээр хүүгээ дэмжихийг хүссэнээ инээмсэглэн гуйхаас өөр ямар нэг зүйлийг хийлгүй өнгөрнө. Гэвч сонгуулийн өмнөх долоо хоногуудад хэдэн арван мянгаар нь зохион явуулдаг цай уух ёслолд ирсэн эмэгтэй хүн болгоны нэрийг тусгай «ээлжийн дэвтэрт» бичээд авдаг байлаа.

	Цай уух завшаан олдсон эмэгтэй хэд хоносны дараа Кеннедийн ээж, эгч дүү нараас захиа авдаг. Уул захиандаа нэгд, Жон Кеннедийн төлөө өөрөө саналаа өгөх, хоёрт, өөрийн таньдаг хүмүүсээс арваас доошгүй хүнийг түүний төлөө саналаа өгүүлэх талаар бодож байгаарай гэсэн гуйлтаа маш аятайхан бөгөөд эелдэг даруу хэлбэрээр илэрхийлсэн байдаг ажээ.

	Ийм «цай уух кампанийн» үр дүн гэвэл залуухан өрсөлдөгч бүгд найрамдах намын хамгийн хашир чоно Генри Кэбот Ложийг суудлаас нь ховх татаж, Бостоны хувьд дуулдаагүй 70 мянгаар илүү саналыг сенатчаас булаан авсан байв.

	1947 онд америкийн конгрессын байранд өндөр нарийхан биетэй, Капитолийн хувьд дасаагүй залуухан, шалмаг Жон Кеннеди гарч ирэхэд анхандаа хөгтэй хачин юм шиг санагдаж байжээ. Төлөөлөгчдийн танхимын бааранд конгрессын гишүүд өөрсдийнхөө шинэ танилын элдэв хачин зангийн талаар бие биедээ шивэр авир ярьцгаадаг байв. Тэр нь заримдаа маш чухал санал хураалтын үед алга болж, Капитолигээс холгүйхэн ногоон зүлгэн дээр багачуултай хөл бөмбөг хөөцөлдөж явахыг хэн нэг нь үзсэн байхад, заримдаа конгрессын залуу гишүүн өөрийнхөө намын удирдагч чухал үг хэлж байхад таг унтчихсан байх юм уу, ер нь иймэрхүү юм их ажиглагддаг байжээ.

	Эцэг Кеннеди нь нууцаар хүчтэйхэн агаад ширүүхэн явууллага хийж байв. Тэрээр ямар арга хэрэглэж байсныг санамсаргүй тодорхой болсон нэгэн баримтаас мэдээд авч болно. Бостоны «Пост» хэмээх нэгэн голлох сонин тэр үед санхүүгийн талаар ноцтой бэрхшээлд учраад байжээ. Яг энэ үед тус сонины ерөнхий эрхлэгч Фоксын албан өрөөний утас нэгэнтээ жингэнэн дуугарахад харилцуурыг нь автал «Өвгөөн! Сонсож байгаарай. Чамтай Жозеф Кеннеди ярьж байна. Өнөө орой хоёулаа клубт уулзвал болох сон болов уу?» гэж редакторт хэлжээ. Ингээд тэр хоёр уулзаж, түүний дүнд 500 мянган долларын чекийг мөнхүү хоолны үеэр сонины эрхлэгч зээлээр авсан бөгөөд редакторын бэрхшээлд нэн их санаа зовж, ойр дотнынхоо хүнд туслах сан гэхээс байж чаддаггүй өрөвчхөн саятан үүнийг олгожээ.

	Өвгөн Кеннедигээс ийнхүү өглөгч зан гаргаж, сонгуулийн өмнөх кампани ид өрнөж байх үед сонинд хагас саяын зээл олгосон учрыг асуухад тэрээр энэ тухай цааш юм асуухгүй болтол тайлбарлаж мэдэгдэхдээ: «Үүнд гойд онцгой юм ер алга аа. Ердийн л худалдаа наймаа шүү дээ» гэжээ. Энэ бол үнэхээр ч яг ийм хэрэг байсан бөгөөд америкийн зан суртахууны хувьд ердийн, наймааны хэлэлцээ байсан нь огтхон ч эргэлзээгүйн дээр Америкт улс төрийн бодлого ч мөн л худалдаа наймаа байдаг тул худалдааны үлэмжхэн хэсэг нь бас л өөдгүй бодлоготой салшгүй холбогдсон байдаг билээ.

	1952 онд Генри Кэбот Лож өөртөө хэт найдсанаас болж баларсан юм. Сенатчийн суудал яагаад ч минийх юм чинь хэмээн үзээд тэрээр хожим өөрөө зөвшөөрөн хүлээснээр сонгуулийн өмнөх кампанидаа 58 мянга 266 доллар зориулжээ. Кеннедийнхэн бол яг энэ кампанид хамгийн их дарсан тоогоор арав дахин их хөрөнгө заржээ. Үр дүн нь ч мэдэгдэхүйц илт байлаа. Тэр үеийг хүртэл нэг их ойшоогдохгүй байсан конгрессын залуу гишүүн Америкийн Нэгдсэн Улсын сенатч болж, шинээр сонгогдсон ерөнхийлөгч Дуайт Эйзенхауэр өөрийн улс төрийн анд, Капитолийн байшинд аятайхан суудлаа алдсан сенатч агсан Ложийг Нэгдсэн Үндэстний Байгууллагад суух АНУ-ын байнгын төлөөлөгч болгож сая нэг санааг нь амруулсан билээ.

	Үүнээс хойш Вашингтонд Жон Кеннедийн талаар тоглоом тохуу хийх хүн гарсангүй. Өөрөө өөрийгөө ерөнхийлөгчийн суудалд тавьж байсан хүн болгон залуу сенатчийн алхам бүрийг анхааралтайяа ажиглан харах боллоо.

	Дөрвөн жил болоход тэрээр Америкийг эзэгнэн удирдан залж, Цагаан байшингийн эздийг тохоон томилдог хэдхэн тооны улс төрийн зүтгэлтний бүлэгт багтан оржээ. 1956 онд ерөнхийлөгчийн сонгуулийн кампанийн явцад тэр үеийн ардчилсан намын албан ёсны удирдагч Эдлай Стивенсон, Жон Кеннедийг тус орны дэд ерөнхийлөгчийн албан тушаалд өрсөлдөх сонгуулийн хуудас ёсоор өөртэй нь хүчээ үзэлцэх хүн хэмээн арга буюу энэ асуудлыг авч үзэх болсон юм. Сүүлдээ тэрээр тактикийн хэд хэдэн зүйлээс шалтгаалан энэ санаагаа орхисон бөгөөд харин Жон Кеннеди тер үеэс эхлэн америкийн улс төрийн тэнгэрт эн тэргүүнээ гялалзах хамгийн содон од болон үзэгдэх болж билээ.

	 

	 

	ГЭР БҮЛ

	 

	Кеннедийн гэр бүлийнхэн эдийн засаг, улс төрийн хүчин чадлын оргил өөд олон жилийн турш мацан авирах үед, түүний дотор Жон Кеннедийг ерөнхийлөгч байх үед ч энэ отгийн гарцаагүй тэргүүн, зөвхөн гэр бүлийн хэрэг явдалд ч төдийгүй эцсийн шийдвэр гаргадаг хүн нь эцэг Жозеф Кеннеди байсан юм. Жон Цагаан байшингийн эзэн болсон хойноо ч хэцүү хүнд үедээ эцгийнхээ зөвлөгөөг нэг бус удаа авч байв. Хэдийгээр хүн амьтанд огт мэдэгдэхгүй байсан боловч түүнд эцэг Кеннеди шиг их нөлөөлдөг хүн байгаагүй гэж эднийхийг мэдэх хүмүүс нотолж байна. Ямар нэгэн асуудал, ялангуяа нарийн төвөгтэй, ээдрээтэй хэрэг явдлыг авч хэлэлцэж байх ид үед шөнө дундаас хойш ерөнхийлөгч зөвлөгөөнийг орхиж, Цагаан байшингийн арын нэгэн хаалгаар гарч, энд хүлээж байгаа нисдэг тэргэндээ сууж эцэг рүүгээ зүглэн нисдэг үе олонтоо ажээ.

	Жозеф Кеннеди хүүхдээ хүмүүжүүлэх өөрийн гэсэн аргатай хүн байв. Энэ аргын гол нь спорт байлаа. Спортын тоглоом, атлетикаар өдөр шөнөгүй оролдуулна. Эцэг нь үр хүүхдийнхээ биеийн тамирын ажлыг анхааруулан хариуцуулахаар хамгийн шилдэг дасгалжуулагчдыг хөлслөн авахдаа багагүй мөнгө зориулдаг байв. Ингэхдээ аав нь зөвхөн байнгын дадал, дасгалыг биш, (тэрээр хүүхдүүдээ мэргэжлийн тамирчин болгох гэж зориогүй юм) харин өөрийн нь нэрлэдэг дайчин чанарыг ахиулж хөгжүүлэхийг шургуу шаарддаг байжээ. Роберт Кеннеди эцгийнхээ хамгийн дуртай ярьдаг байсан хүмүүжлийн талаар нэгэн үгийг дурсан ярьсан бөгөөд энэ нь 

	 

	«Амьдралдаа чи ямар хүн болох нь надад хамаагүй. Хамгийн гол нь чи бусдын түрүүнд байх ёстой. Удаах байранд орвол муу хэрэг. Хамгийн гол нь дийлж, хоёр юм уу, гурав дахь байранд оролгүй ялах, ялах, бас ялах явдал чухал!» 

	 

	гэсэн үг байжээ.

	Ууган хоёр хүү Жозеф, Жон хоёр нь хоорондоо хоёр насны зөрүүтэй байв. Жозеф тэргүүн байраа булаацалдах мэт ариглан хамгаалж, юуны өмнө нударгандаа найдсан хүн байлаа. Тэрээр дүүгээ хайр найргүй зодож, цаадах нь дандаа хөх няц болчихсон явдаг байжээ. Гэтэл эцэг нь ер оролцолгүй, хүүхдийнхээ хийж буй зодоон цохионыг гүн ухаантны амгалан дүр гарган ажигладаг байлаа. 

	 

	«Тэд хоорондоо зодолдох нь бага хэрэг, хөндлөнгийн хүнийг элбээд нүдчих юм бол оролцох хэрэггүй гэж би санадаг» 

	 

	хэмээн хэлдэг байв.

	Тэр үес энэ айлыг сайн мэддэг байсан хүмүүс ярихдаа, хүүхдүүдийнхээ хоорондын ийм өрсөлдсөн байдлыг аль болохуйц дэвэргэж даамжруулах нь бараг Жозеф Кеннедийн хүмүүжүүлэх гол арга байсан юм гэцгээдэг ажээ. Ууган хоёр Жозеф, Жон, отгон Роберт, Эдвард нарыг насны нь дагуу хоёр тал болгон хувааж, эцгээрээ ямагт дэмжүүлсэн тэд тоглоом наадам, хичээл сургууль, спорт, тэсвэр тэвчээр, уран цэцэн үг зэрэг бүхий л зүйлд нэг нэгнээсээ давах гэж байнга өрсөлдсөөр хамаг бага насаа өнгөрөөсөн юм.

	Төрөл садны хүмүүсийнх нь дурсан ярьснаар ээжийнх нь хүмүүжүүлэх нэг сайн арга бол зодож жанчих явдал гэж үздэг байсан бөгөөд хүүхдийнхээ ар нуруун дундуур саваагаар ороолгох нь бишгүй байжээ. Жон Кеннедийг Цагаан байшинд орсны хойно хүүгээ яаж ингэж хүмүүжүүлсэн бэ? гэж асуухад товчхон боловч онож хариулахдаа 

	 

	«Би хуучныг нэлээд баримталдаг эмэгтэй болохоор зодож шийтгэхийг зөв гэж санадаг. Жоныг би багад нь хайр найргүй алгаддаг байсан» 

	 

	гэжээ.

	Ерөнхийлөгчийн хувийн өргөө болсон Цагаан байшингийн гурав дахь давхарт кеннедийнхэн сууж авахаас хэдхэн сарын өмнө ерөнхийлөгчийн албан тушаалын хойноос хөөцөлдөж эхлэхдээ Жон эцгийнхээ зөвлөсөн ёсоор өөртөө байсан биржийн бүх пиуг ашигтайгаар наймаалж амжсан юм. Тэрээр олсон мөнгөө улсын үнэт цаас болон зарим нэг муж улсын сугалааны хонжворт цаас болгожээ. Гэхдээ энэ бүх ажиллагаа нь түүнийг сонгогдохоор Америкийн Нэгдсэн Улсын бүхий л түүхэнд хамгийн баян ерөнхийлөгч Цагаан байшинд залрах тэрхүү хөдөлбөргүй баримтыг өөрчилж чадахгүй, өөрчлөх ч ёсгүй байлаа.

	Жозеф Кеннедийг нас барсны дараа түүний өв залгамжлагчдад үлдэх ёстой байсан асар их капиталыг ярихаа байя гэхэд 1960 онд Жон Кеннедийн хувийн хөрөнгө чинээ арван хоёроос арван таван сая долларын хэмжээтэй үнэлэгдэж байлаа. Түүний мэдэлд Вашингтонд байгаа нэг том байшин, Массачусетс муж улсын Хианнис-Порт хотноо байдаг бүр чамин нэг барилга, хуучин цагийн сүйх тэрэгний ховор нандин дэнлүүгээр нүүрэн талыг нь чимсэн гоёмсог гурван давхар бүхий хуучны маягаар хийсэн Жоржтаун дахь орд харш, тэрчлэн Кейп-Код дахь эцгийнх нь өргөөтэй цуг орших зуны байшин байв. Үүнд, Нью-Йорк дахь гоёмсог байр, Палм-Бич дэх гэр бүлийнхний нь суудаг өргөө орохгүйгээр ийм олон байшин байсан хэрэг ээ.

	Гашуун ундаа амсдаггүй, оройн хоолны өмнө коктейль ундаанаас өөр юм уудаггүй, хоолны дараа нэг ширхгээс илүү тамхи татдаггүй Жон Кеннеди эхлээд конгрессын гишүүн, дараа нь сенатч болж Вашингтонд үзэгдэх болсноосоо эхлэн америкийн нийслэлийн ихэс дээдэс цагаа нөхцөөдөг шигшмэл баячуудын хүлээн авалт, идээ будаалгад байнга оролцох болжээ. 1951 онд Кеннеди ийм нэгэн дайллагын үеэр 20 настай, өндөр туранхай биетэй, хар үстэй бүсгүйтэй танилцахад тэр нь «Вашингтон таймс геральд» сонины (одоо хэвлэгдэхээ больсон сонин) гэрэл зургийн сурвалжлагч байжээ. Тэр бүсгүйг Жаклин Ли Бувье гэдэг байлаа.

	Энэ хүүхний сэтгүүлчээр ажилладаг нь өнөө маргаашийн хоолоо олж идэх гэсэн эрмэлзлээс болсон хэрэг биш байв. Ихэс дээдсийн хүлээн авалтад албан үүргээ гүйцэтгэхээр ч ирээгүй байлаа. Түүний эцэг Жан В. Бувье бол тун цөөхөн хүн өөрийг нь мэддэг боловч саяхан түүнийг нас барах хүртэл хүчин чадал нь маш их алдаршсан хүн байжээ. Жаны өвөг эцэг Мишель Бувье Францаас цагаачлан ирээд өнгөрсөн зууны эхээр Филадельфид суурьшсан бөгөөд одоо ч эднийхэн түүнийгээ Жозеф Бонапартын ойрын шадар хүн байсан гэж бахархан ярьсаар байдаг юм.

	Өвөг дээдэс нь Бонапарттай ойр дотно байсан нь чухам үүрэгтэй байсан эсэхийг хэлэхэд хэцүү бөгөөд гэхдээ л эрх мэдлийн хойноос хөөцөлддөг нь гарцаагүй байсан тул Бонапартын найзын удам угсааны хүн Морганыхны санхүүгийн эзэгнэлийн дотор нэртэй зүтгэлтний нэг болсон юм. Морганыхан гэж хэн болохыг онцлон ярих ч хэрэгцээгүй билээ. Энэ бүлгийн хөрөнгөтнүүд ер бусын их капитал буюу 91 тэрбум долларыг (!!!) хянаж гартаа авсныг хэлэхэд л хангалттай биз ээ.

	Хадамд гараад Ли Разивилл хатагтай болсон өөрийн эгчийн хамт Жаклин Ньюпорт дахь эцгийнхээ тансаг баян гэрт өсөж, маш баян хүмүүсийн хүүхэд л орж чаддаг хувийн сургуульд сурчээ. Эцэг Бувье нь охиноо дээд боловсролтой болгохоор өвөг дээдсийнхээ нутаг Парисын Сорбонны их сургуульд явуулж, охин нь зураг, уран зохиол дагнан оролдож, франц, итали, испани хэлээ сайжруулжээ.

	1953 оны есдүгээр сард тэр хоёр хуримаа хийлээ. Сонинууд бичихдээ: 

	 

	«Католик сүм Сент-Мерид гэрлэх ёслолыг кардинал лам Кашиг үйлдэв. Энэ ёслолд хоёр мянга илүү хүн оролцлоо. Нийтийн зөвшөөрөн хүлээснээр энэ хуримын зардалд ахиухан хэмжээний мөнгөтэй нэг мужийн банкийг нээж болохуйц мөнгө гарчээ. Жаклин дорхноо л «Кеннедийн отгийн» хүн болсон ажээ.

	 

	1960 оны сонгуулийн өмнөхөн америкийн нийслэлийн улс төрийн үг яриа дэлгэдэг газарт авч хэлэлцэж байсан хамгийн түгээмэл нэгэн сэдэв бол ерөнхийлөгчийн суудлын төлөө Кеннедийн хийж буй тэмцэлд ганган авгай нь хэр зэрэг идэвхтэй оролцож байгаа эсэх тухай асуудал байв.

	Тун ялихгүй хугацаа өнгөрөхөд Жаклин Кеннеди нөхрийнхөө тухайд ямар байдалтай байгаа нь хэнд ч эргэлзээ төрүүлэхээргүй тод болж билээ. Нөхцөл байдалд зохицож чаддаг, муугүй ухаантай тэр эмэгтэй Жоныг улс төрийн талаар амжилт олоход багагүй дэм болжээ. 

	Далласын эмгэнэлт явдал өнгөрч, ерөнхийлөгчийн гэргийд албан ёсоор оногддог «Америкийн тэргүүн хатагтай» хэмээх цолоо тэр эмэгтэй грекийн тэрбумтан Аристотель Онассистай суухад нь америкийн хэвлэлд уг баяны мэдэлд байгаа арлын нэрээр «Скорпион арлын тэргүүн хатагтай» гэж хоржоонтойгоор нэрлэсэн алдраар солих хүртлээ тэрээр Америкт хамгийн нэрд гарсан төдийгүй бас тус орны аж төрөх ёсыг дэлгэрүүлэгч эмэгтэй байсан юм.

	Хэн бүхний мэдэх Гэллапын институтээс явуулсан уламжлалт санал асуултад америкчууд ямар эмэгтэйгээр хамгийн их бахархдаг вэ? гэж асуухад энэ асуултад оролцсон ихэнх хүн Жаклин Кеннедийн нэрийг таван жил дараалан зааж байсан юм. 

	Гэтэл 1968 он гарлаа. Жаклин Кеннеди хатагтай Онассис болж, түүний нэр хүндлэгддэг эмэгтэйчүүдийн нэрснээс алга боллоо. 

	Харин Кеннедийнхний овог энэ нэрсийн жагсаалтын түрүүнд байсаар байв. Дахин хүнтэй суухгүй гэсэн тангаргаасаа няцсан ерөнхийлөгчийн бэлэвсэн гэргийн орыг түүний бэр, арван нэгэн хүүхдийн эх, Роберт Кеннедийн бэлэвсэн эхнэр Этель эзэлсэн байна.

	1963 оны арван нэгдүгээр сарын 25 буюу ерөнхийлөгчийг алагдсанаас хойш гурван хоногийн дараа австай шарилыг нь газарт хийж амжаагүй байхад америкийн сонинууд хүний нүдэнд үзэгдэхүйц буландаа Ассошиэйтэд Пресс агентлагийн мэдээг нийтэлсэн билээ.

	 

	«Өнөөдөр Вашингтон дахь санхүүгийн удирдах газрын долоон давхар барилгын дээвэрт цагдаа нар түгшүүрийн дохиогоор яаран гарав. Байшингийн дээвэрт буу барьсан хүн байв гэсэн мэдээ түгшүүр зарлахын шалтгаан байлаа. 10-р гудамж, Конститьюшн-авеню хоёрын уулзвар луу хандсан дээврийн буланг онцлон нягталж үзлээ. 10-р гудамжны нөгөө талд шүүх яам руу ордог хаалга байх агаад эндээс Роберт Кеннеди орж гарч явдаг юм. Ахынхаа нас барсны уй гашууг хийсэн сайд сүүлийн өдрүүдэд яаман дээрээ ирээгүй юм. Эрлээс үр дүн гарсангүй. Зальт этгээд цагдаа нарыг ирэхээс урьтаад бултаж амжсан бололтой» 

	 

	гэж уг мэдээнд бичжээ.

	Дараа нь болсон үйл явдалтай холбож үзвээс энэхүү яльгүй мэдээ онцгой чухал, хорон төлөвлөгөөг илчилсэн бөгөөд бүүр тэр үеэс түүнийг мөрдөж эхэлжээ.

	Долоон сарын дараа 1964 оны зургаадугаар сарын 19-нд америкийн радио, телевизийн станцын нэвтрүүлэгчид дараах яаралтай мэдээг агаарын долгионоор дамжуулах гэж нэвтрүүлгээ тасалсан бөгөөд үүнд: 

	 

	«Шалтгаан нь тодроогүй агаарын сүйрлийн улмаас ганц мотортой жижиг онгоц уналаа. Энэ онгоцонд кеннедийнхний отгон хүү сенатч Эдвард Кеннеди байжээ. Сенатчийг эмнэлэгт авчрахад ухаангүй байлаа. Түүний гурван нуруу бэртэж, хоёр хавирга хугарч, уушги нь амьсгалахгүй байна. Эмч нар асуултад хариу өгөхгүй байгаа бөгөөд залуу сенатч амьд үлдэх эсэх нь мэдэгдэхгүй байна. Амьд үлдвэл нэг насаараа тахир дутуу болох юм биш биз гэдэг таамаглал байна» 

	 

	гэжээ.

	Энэ бүхэн санамсаргүй тохиолдол мөн үү? Ердөө л хачин гайхалтайгаар ингэж таарсан хэрэг үү, аль эсхүл санаатай хорлож буй явдал уу? Ийм асуултад одоо болтол хариу алга аа. Мэдэгдэж буй ганцхан зүйл гэвээс хэдэн жилийн өмнө алагдсан ерөнхийлөгчийн ойрын туслагчид байсан Ж. Кеннедийн дүү нар тэрхүү тэмцлийн улс төрийн эргүүлгийн голд өнөө орсон явдал юм.

	 

	 

	... Роберт Кеннеди нисэх онгоцны сүйрлийн дараа хэдхэн цаг өнгөрч байхад эмнэлэг рүү яаран ирэх үед нь түүнийг харуулдаж байсан сурвалжлагч нар «Танайхны золгүй явдал болих уу?» хэмээн асуусан ажээ. Тэрээр хариулахдаа:

	 

	«Би яг энэ тухай бодож явна. Ээж маань дөрвөн том хүүхэдтэй байсан гэж саная л даа. Одоо тэгвэл эх маань хүүхэдгүй үлдэх нь байна. Жо, Жон, Кетлин нас барж, Роз-Мари нь сэтгэл мэдрэлийн эмнэлэгт хэвтэж байна шүү дээ. Хөөрхий ээж минь дөрөвхөн хүүхэдтэй байсан бол одоо огт хүүхэдгүй үлдэх нь байна шүү дээ» 

	 

	гэж хэлснээ хэсэг дуугүй болоод нэмж хэлэхдээ: 

	 

	«Бид олон байсныхаа ачаар л манайхны овог үлдэх бололтой. Бид золгүй явдлаас илүү олон улс шүү» 

	 

	гэжээ.

	Үнэхээр ч хувь заяа гэдэг ивээж байсныхаа хариуг авч байгаа юм шиг Кеннедийн гэр бүлд дараа дараагаар хэд хэдэн хүнд гарз учруулжээ. 1944 онд ах дүү нараас хамгийн ууган нь нисэх онгоцонд сүйдсэний дараа дөрвөн жил болоод тэдний том эгч Кэтлин нас баржээ.

	Жон Кеннеди алагдаж, нэг эгч нь найдлагагүй өвчилж, нэг дүү нь нисэх онгоцны сүйрэлд өртсөнөөс болж бараг л амиа алдах шахаж, эцэст нь Робертын амийг хорлосон энэ бүхэн бол энэ айлыг дайрсан үнэхээрийн том гай барцад гарцаагүй мөн байлаа.

	Гэвч тэд үнэхээр «золгүй явдлаас олон» бөгөөд одоо энэ отгийн гол найдвар, 1932 онд төрсөн залуухан хүн атлаа Капитолид сенатчийн суудал эзэлж, ардчилсан намд томоохон байр эзэлж буй хамгийн отгон хүү нь амьд, бас гурван эмэгтэй хүүхэд ч амьд, тэднээс хоёрынх нь нөхөр Сержент Шрайвер, Стивен Смит хоёулаа улс төр, ашиг хонжооны талбарт идэвхтэй, багагүй бүтэлтэй ажиллаж байгаагийн дээр ингэж байтал гурав дахь үеийнхэн өсөж өндийгөөд ирэх нь лавтай. Гурав дахь үе нь тун олон бөгөөд энэ отгийн хүүхэд золгүй явдлаас олон байх ёстой гэж ярьж байсан Роберт Кеннеди эцгээсээ давж, арван нэгэн хүүхэд үлдээсний дээр Жоныг нас барсны дараа охин хүү хоёр хоцорч, Эдвардынх гурван хүүхэдтэй, бас эмэгтэйчүүд нь маш олон хүүхэдтэй ажээ.

	Эднийхэн зөвхөн тооны олноор үзэлцдэггүй, маш эв найртай, гол нь эцсээ хүртэл идэвхтэй шургуу тэмцдэг зантай юм. Вашингтоныхны дунд Юнис Кеннеди-Шрайверийг сайн мэддэг болжээ. Туйлын идэвх зүтгэлтэй энэ хүүхэн ах нарынхаа болон улс төрийн талаар өөдөлж яваа хүн гэж америкийн нийслэлд тоогдох болсон том эзэн нөхрийнхөө улс төрийн үйл ажиллагаанд биечлэн оролцдог байна.

	Өөр нэг охин Жейний нөхөр 49 настай Стивен Смит дээр өгүүлсэнчлэн гэр бүлийнхээ ашиг хонжооны ажлыг удирддаг байна. Смит бол баян хүн баянтайгаа суудаг гэсэн журмыг дагасан хүн. Тэр бол саятнуудын дотор өөрийн хүнд тооцогдсон ихээхэн хөрөнгө өвлөж авсан хүн бөгөөд хөлөг онгоцны нэртэй эзний гэр бүлээс гаралтай юм. Ямар ч л гэсэн Жейн Кеннеди, Стивен Смит хоёрыг айл гэр болоход ихэс дээдсийнхэн тэднийг тэнцүүргүй хоёр гэж ярилцаагүй билээ. Смит улс төрийн бодлогод ч оролцдог, гэвч энэ тухай алсдаа өгүүлэх болно.

	Зөвхөн отгон охин Патрика Кеннеди л гэр бүлийнхээ уламжлалыг зөрчин сөрж худалдаачин наймаачин ч биш, сенатч хүн ч биш, жүжигчин Питер Лоуфордтой суусан ажээ. Гэлээ ч тэрээр энэ отгийн дотор өөрийн хүн гэж тооцогдохгүй байв. Патрика ч бодож цэгнэж байгаад хар элэгтэн хүнээс хагацан салжээ.

	Энэ отгийнхон ийм л хуультай хүмүүс. Эдний тэнхлэгт татагдан орсон хэн боловч үүнээсээ хойш өөрийн мэдэлгүй болж, яваандаа ураг төрөл дотроо ах захаа хүндлэх ирландын үндсэрхсэн ёс горим нэг нь нэгнийгээ эцсийг нь хүртэл дэмжихэд бэлэн, хөндлөнгийн хүнд болгоомжлон итгэлгүйгээр ханддаг, ураг төрлийн уламжлал заншлаар холбогдсон нэг бүхэл цул айлын өчүүхэн хэсэг болж хувирдаг жамтай.

	Өрхийн тэргүүлэгчийг тахих явдал нь эцэг Жозеф Кеннедийг хүнд өвчин тусахаас өмнө түүнийг гэр бүлийн доторх бүх эрх, хамаг мэргэн цэцэн зөвлөгөөний эзэн болгоход хүргэжээ. Жон ерөнхийлөгчийн тушаалд сонгогдсондоо биш, харин эцэг нь хэвтэрт орсны улмаас гэр бүлийн хамаг эрх мэдлийг гартаа авахад хүрчээ. Жоныг нас барсны дараа хамаг хэргийг Роберт шийддэг болжээ.

	Одоо энэ өрхийн тэргүүлэгч нь отгон хүү Эдвард буюу америкийн хэвлэл, цуг суудаг сенатч нарын нь өөриймсөг янзаар нэрлэдэгчлэн Тэдди болжээ. Би Роберт, Эдвард Кеннеди хоёрыг цуг байхад нь харсан бөгөөд анх харахад тэр хоёр бие биетэйгээ болон талийгаач том ахтайгаа огт төсгүй байсан тул энэ хоёр ах дүү хоёр мөн үү? гэдэг бодол надад аяндаа төрж билээ. Хүдэр чийрэг Жоны дэргэд Роберт нүдэнд өртмөөргүй жижигхэн харагдаж байв. Түүний цайвар шаргал халимаг, өндөр нуруутай, бие нь лагсран хүндэрч хараахан чадаагүй Эдвардын хар бараан үсний дэргэд бүр ч цайвардуу үзэгдэж байлаа. Тэр хоёр ааш зангаараа ч ялгаатай байсан бөгөөд хүйтэн хөндий, нэлээд ихэмсэг нинжин зөөлөн сэтгэлгүй, олон таван үггүй Роберт нь хүнтэй яриа хөөрөөтэй, санаа сайтай, хөгжилтэй хүн болж харагдахдаа дуртай Эдвардаас дутуу тааруухан харагдаж байв.

	Роберт бол янз бүрийн «хачин явдалд» ер оролцдоггүй байлаа. Гэтэл дүү нь нийслэлийн наргиан цэнгээнд байнга оролцогчдын үгээр хөнгөн хийсвэр зантайд тооцогдож, оюутан байсан үеийн нь хөгтэй явдлыг дурсацгаадаг юм. Тухайн үед Эдвардыг Харвардын их сургуулиас хөөсөн бөгөөд тэрээр найзаараа шалгалтаа өгүүлэх гэж байгаад хөөгдсөн ажээ. Тэр үед Эдвардыг буцааж сургуульд нь оруулах гэж эцэг нь багагүй их хөөцөлджээ.

	Гэвч гадаад төрх байдлаараа ижилгүй, биеэ авч яваа байдлаараа өөр өөр, хөдөлгөөн, дадал зуршлаараа ондоо ч гэсэн тэр хоёрт адилхан зүйл их байв. Тэр нь өнгөн тал, адилхан инээвхийлэл, гол нь ааш зангаараа илэрдэг байсан юм. Бусдаас ялгарах, ер бусын зөрүүд маягаар зүтгэх, эрх тушаал горилох, өөрийнхөө зүтгэсэнд яаж байгаад ч, ямар аргаар боловч хүрэх гэсэн шийдэмгий байдал нь онцгой ялгарч байв. Энэ бол удам угсаанаасаа заяасан зүйл юм. Эцэг Кеннедид нь байдаг арга самбаатай, барьснаа тавьдаггүй, эрс зоригтой шургуу зан, тооцоотой, хайр найргүй аашлах явдлыг ч хүүхдүүд нь яг хуулан дуурайсан байна.

	Онгоцны сүйрлээс хойш хэдхэн долоо хоног болсны дараа Эдвард Кеннеди удахгүй сенатын сонгууль болох гэж байсныг бодолцон Бостонд байгаа эмнэлэгт намайг шилжүүл гэж шаардаж байжээ. Хамаг биеэ гипсээр боолгочихсон байж тэрээр эмнэлгийн тасгаас хэд хэдэн удаа телевизээр үг хэлж, Массачусетсийн сонгогчдыг хамгийн шилдэг кандидат гэж үзэж зөвхөн өөрийнхөө төлөө саналаа өгөгтүн гэж уриалж байлаа. «Өндийж чадахгүй хэвтээгээрээ байхдаа ч би санал нэг бүрийн төлөө шулуухан тэмцэнэ» гэж тэрээр ярьсан юм. Тэгэхэд тэрээр сонгуульд ялсан билээ.

	Эр зоригийн хүчин чадал уу? Яриангүй тийм. Бас дээр нь ер бусын их нэр төрд дуртай явдал нэмсэн байжээ. Сенат бол засаглах эрх, чадал чансаа, бусдыг захирах боломжид хүргэх нэг гишгүүр билээ. Үүний дараа шинэ төлөвлөгөө гарч ирлээ. Миний уулзаж учирч явсан улс төрийн тоймч, сенатч, америкийн нийслэлд болдог элдэв янзын улс төрийн цуглаанд оролцогчдын ихэнх нь Эдвард эцэг шигээ, талийгаач гурван ах шигээ Цагаан ордны эзэн болох талаар зориг шийдэмгий байгаа юм гэж баттай итгэсэн байв.

	Эдвард Кеннедид дайсан, өрсөлдөгч ихдэхээс багадахгүй.

	Хэрэглэж байсан арга барилыг нь Жоныг үхсэнээс эхлээд Робертыг нас барах хүртэлх бүх үеийг америкийн хэвлэлийн хуудсанд тусгаж байсан үеийн голдуу нууц, элдэв далдуур оролдлогоос мэдээд авч болох байлаа. Үүнд Роберт, Эдвард хоёрыг халз мөргөлдүүлж, ерөнхийлөгчийн суудлын төлөө өрсөлдүүлэх гэж оролдож байсныг дурдаж болно. Ингэхдээ угаасаа эрх дарх, нэр төрд дуртай зан, гэр бүлийн доторх өрсөлдөх урьдын уламжлал нь ах дүүгийн ёсыг дийлж, үүнээс гадна сенатад ах дүү хоёр үг хэлэхдээ нэлээд ялгаатай, тухайлбал Роберт Вашингтоны бодлого, намынхаа удирдлагын талаар нэлээд хатуу байр суурь баримталж байхад Эдвард нь нэлээд болгоомжилсон, бүх санаагаа далдалсан байр суурьтай байдаг нь хэрэг явдалд нөлөөлнө гэж элдэв далд явууллага үйлдэхдээ дадамгай хүмүүс найдаж байжээ.

	Үнэхээр ч ах дүү хоёр хоорондоо өрсөлдөж байсан юм. Үүнээс өмнөхөн шүүх яамны сайдын тушаалаасаа гэнэт болиод Цагаан байшинг онилон авсан Роберт ерөнхийлөгчийн сонгуулийн бэлтгэл болгож Нью-Йорк муж улсын сенатчийн албан тушаалд сонгогдохоор шийдсэн үед Массачусетст дахин сонгогдохоор тэмцэж байсан Эдвардын дургүй хүрчээ. Ах дүү хоёрын сонгуулийн кампанийн нэг чухал арга нь тэдний эх Роза Кеннеди байв. Сонгуулийн өмнөх хурал цуглаан дээр алагдсан ерөнхийлөгчийн эх гашуудлын хувцастай гараад ирэх нь багагүй ашиг тус болдог байсан тул Эдвард сонгуулийн тактикаа Роза Кеннедид үлэмж найдаж байжээ. Ахыгаа Нью-Йоркт сонгогдохоор шийдсэнийг дуулаад Эдвард 

	 

	«Бобби ганцаараа л үзэлцэх болж дээ. Эх маань миний кампанид оролцох болсон. Би түрүүлээд ээжээсээ гуйсан юм» 

	 

	гэж үглэж байлаа.

	Гэхдээ үүнээс цааш ноцтой хэрүүл маргаан болоогүй юм. Бүүр тэр үед нэлээд буурь суурьтай мэргэжилтнүүд ч ах дүү хоёрын хоорондох улс төрийн тэмцлийн талаар найдах нь огт бүтэшгүй зүйл гэж үзэж байсан нь учиртай хэрэг билээ.

	Одоо Эдвард Кеннеди орь ганцаараа л хувь тавилангаа үзэх болжээ. Харин бид жаахан түрүүлээд юмыг нь ярьчихлаа. Жон амьд мэнд, бас Цагаан байшинд үндсэн хууль ёсоор найман жилээ гүйцээхэд нь Роберт ахыгаа залгамжилж авах болов уу гэдэг асуулт ширүүн маргаан үүсгэж, Эдвард дөнгөж л Вашингтонд үзэгдэх болж, түүнийг сенатад байлгахад идэр залуу нас нь саад болоогүй гэдгийг харуулсан нь ер бусын залуу байдлаараа нэгэнт тогтсон журмыг эвдэж ёсорхуу сенатчидын эгдүүг хүргэж байв.

	Бас отгон дүү нь Робертын нэгэн адил төрсөн өдрөөрөө ерөнхийлөгчөөс бэлэг авсан нь 

	 

	«Эдвард Мур Кеннедид. 

	Сүүлчийнх нь анхных болох жамтай» 

	 

	гэсэн учиртайхан үгийг сийлсэн хөөрөг байв. Жон Кеннеди библи судрын энэ үгээр чухам юу хэлэх гэснийг таахад хэцүү байсан боловч энэ зөн бэлгэт үг удалгүй биелж, хамгийн бага дүү нь «Кеннедийн отгийн» гал голомтыг анхлан сахиж, одоохондоо орь ганцаараа анхлан сахигч болно гэдгийг тэр үед Жон Кеннеди мэдсэн гэхэд бэрх ажээ.

	 

	 

	
АГТ АРААНД ТАВАН САЯ ДОЛЛАР ҮРСЭН НЬ

	 

	Жон Кеннеди ерөнхийлөгч болсон хойноо нэг удаа хэлэхдээ: 

	 

	«Жо үхсэн учраас би улс төрөөр хөөцөлдөх болсон юм. Хэрэв маргааш надад ямар нэг зүйл тохиолдвол миний дүү Бобби яг над шиг миний суудлыг авах болно. Хэрэв Бобби нас барвал Тэдди түүнийг орлоно» 

	 

	гэжээ.

	Рузвельтийн аз нь дутсан өрсөлдөгчийн хүүхдүүд америкийн улс төрийн тайзан дээр улам бүр идэвхтэй чухал байр суурь эзлэхийн хэрээр ах дүү Кеннедийн алсын хараатай төлөвлөгөөний талаар улам их ярилцах болжээ. Жон Кеннеди ерөнхийлөгч болсон дороо л америкийн улс төрийн нэн сунжруу байдлын үүднээс ч үзэхэд бараг л хэл ам татлахад хүрсэн алхам хийсэн юм. Тэрээр шүүх яамны сайдын хариуцлагатай чухал албанаа 35-хан настай дүүгээ суулгав. 

	 

	«Ноён Роберт Кеннеди хэрвээ ерөнхийлөгчийн дүү байгаагүй бол шүүх яамны сайдаар томилогдохгүй байсан... Ийм чухал тушаалд тэр дэндүү залуудна» 

	 

	гэж «Нью-Йорк таймс» сонин ийм ичгүүр сонжуургүй явдлыг гайхаж бичсэн билээ.

	Гэвч америкийн нийслэлийн улс төрийнхний цугларсан газарт болж байсан үглээ яриа, барайсан царайнаас ах дүү хоёр огтхон ч зовсонгүй. Ах нь Цагаан байшинд орсноор суларсан сенатын суудалд хамгийн отгон дүү Эдвард нь нэрээ дэвшүүлсэн байна. Улс төрийн ажил явдлаа эхэлж байгаа Тэдди 30 ч хүрээгүй байхдаа Массачусетс муж улсын сенатч болон Капитолид суух болжээ.

	Жон Кеннеди алагдаж, 1964 оны сонгуулийн үеэр дэд ерөнхийлөгчийн тушаалд Роберт нэрээ дэвшүүлэх гэхэд нь Жонсон татгалзахад урам нь хугарсан Роберт засгийн газраас гарч, Нью-Йорк муж улсын сенатч болохоор (энэ тушаалыг Америкт Цагаан байшинд орохын өмнөх гишгүүр гэж үздэг юм) шийдсэн үед «уламжлал зөрчигдсөн» тухай шуугианыг сонинууд дэгдээж билээ. 

	Сенатын түүхэнд нэг айлаас хоёр хүн сенатын суудал эзэгнэж байсан удаа байхгүй гэж шуугьж байв. Гэвч энэ удаа ч гэсэн кеннедийнхэн ийм цуу үг яриаг тоосонгүй. Ийм түүх байгаагүй бол одоо л бий болно биз гэж тэд үзжээ.

	— Миний дүү Тэдди надтай цуг сенатад суувал би баярлана. Тэр санасандаа хүрч чадсаныг (1964 онд Эдвард Кеннеди дахин сонгогдсон билээ) дуулаад би өөрөө ингэчихсэн юм шиг их баярлаж билээ. Би Тэддид их хайртай... кеннедийнхэн бид маш эвтэй хүмүүс. Манайх бол дотроо бие биеэ хайрласан маш эв түнжинтэй айл. Тэр ч байтугай ийм нөхөрсөг байдал нь бидний хүчин чадлын эх сурвалж болдог гэхэд болох ба ямар ч л гэсэн зарим талаараа ийм л юм. Ах дүү хоёр сенатад цуг суухад болгоомжлох зүйлгүй гэж би бодож байна гэж Роберт эрс өдсөн шинжтэй мэдэгдэж байв.

	Ямар ч атугай ирээдүйд кеннедийнхэн, тэдний төлөөлөгчид америкийн худалдаа үйлдвэрийн ертөнцөд төдийгүй, улс төрийн тайзан дээр улам их үүрэгтэй байх болно гэдэг нэг зүйл эргэлзээгүй болж байна. Цагаан байшингийн эзэн болох хүмүүсийн нэрд кеннедийнхний нэр дахиад давтагдаж дуулдахгүй гэж нотолж зүрхлэх улс төрийн ажиглагч Америкаас ганц ч олдохгүй бөгөөд энэ нь уг баянаас баян өрхийн гишүүдийг онцгой сонирхож байдгийг урьдчилан тодорхойлж байна.

	Гэвч Америкийн Нэгдсэн Улсын тухай ярихын цагт биржийн тоглолтыг дипломатын арга залиас, улс төрийнхний явууллагыг эдийн засгийн учир байдлаас, ашиг хонжооны ажлыг улс төрөөс зааглах боломжгүй байх явдал аргагүй л тохиолддог юм.

	Роберт Кеннеди бидэнтэй ярилцаж байхдаа үүнийг эрс, шургуу үгүйсгэж байсан юм. Тэрээр өөрийн нь үйл ажиллагаа ч, түүний ах, дүү нарын нь үйл ажиллагаа ч үйлдвэр худалдааны ажилтай ямар ч холбоогүй гэдгийг аль болохоор онцлон тэмдэглэх санаатай байв. Энэ асуудал түүнийг түгшүүлж байгаа нь илхнээ харагдаж, тэрээр дахин дахин энэ тухай ярьж байсан юм.

	— Талийгаач ерөнхийлөгч, Тэдди бид хоёрын аль аль нь манай эцгийн худалдаа наймааны ажилд ямар ч хамаагүй байсан, одоо ч тийм л байна. Эцэг маань биднийг ийм ажилд сургаагүй, энэ тухайгаа бидэнд ер дуулгадаггүй юм гэлээ.

	— Тэгвэл одоо танай гэр бүлийн асар их ажил явдлыг хэн жолоодож байгаа вэ? Хагас тэрбум хөрөнгө гэдэг чинь амаргүй, анхаарч удирдахыг шаарддаг ажил биш үү?

	— Аав л хийдэг. Тэр бүрэн эзэн хүн шүү.

	— Аав чинь удахгүй ная хүрэх шахаж байна. Сүүлийн үед, ялангуяа ахыг чинь нас барсны дараа танай аав их өвдөх болсон гэж бид дуулсан.

	— Аав хашир хүн л дээ.

	— Уучлаарай, сенатч гуай. Хэдэн жилийн өмнө танай гэр бүлийн ажил явдлыг удирдах, тухайлбал Чикаго дахь танай худалдааны том төвийг удирдахад таны дүү Юнистэй сууж Кеннедийн гэр бүлийн нэг гишүүн болсон Сержент Шрайвер их үүрэгтэй байсан гэж би нэг газраас уншсан юм.

	— Энэ ч тийм ээ. Гэвч Жон Сержентийг Вашингтонд авчирснаас (Кеннедийн засгийн газарт С. Шрайвер «Энх тайвны корпусын» дарга гэсэн чухал тушаалд байв) хойш тэр улс төрийн мөр хөөж байгаа.

	Дараа нь биднийг дуугүй болоход сенатч бидний сэтгэл дундуур байгааг мэдсэн бололтой арга буюу зарим нэг нууцаа дэлгэж:

	— Одоо аавд минь манай өөр нэг эгчийн нөхөр Стивен Смит тусалдаг юм. Тэр бол худалдаа наймааны хүн гэлээ.

	Гэвч Роберт Кеннеди эцгийнхээ хэдэн зуун саяас яаж ч булзсан, тэр, түүний ах дүү нар бүх насаараа гутал тослогч юм уу, өчүүхэн албан хаагчийн бус, сая хөрөнгөтэй хүний хүүхэд шиг амьдарч байгаа тэр баримтаас булзаж, мултарч чадахгүй. Тэд цөм эд баялаг, тансаг сайхан байдалд өсөн бойжиж хүмүүжсэн юм. Тэд хамгийн баячуудын хүүхдийн сургуульд сурч, хамгийн шилдэг багш нараар хичээл заалгажээ. Хувийн дунд сургууль, коллеж төгсөхлөөр нь тэднийг эцэг эх нь Америкт ихэс дээдсийнхэнд зориулагдсан хамгийн баячуулын их сургууль болдог Харвардын их сургуульд оруулсан байна.

	Жозеф Кеннедийнхний (эцэг) хөвгүүд охид хар багаасаа бусадтай адилхан биш, ихэс дээдсийнхэнд хамаатай улс гэдэг бодолтой болж хүмүүжсэн юм. Энэ нь зааж сургах, хүмүүжүүлэх явдлаар ч заавал ийм болчихсон юм биш ээ. Ердөө л тэд баян чинээлэг байранд амьдарч, зун болохоор дээд зэргийн амралт сувиллын газарт очиж, хамгийн сайхан усан онгоцоор зугаалж, хамгийн үнэтэй хийцийн машин тэргээр давхиж, хамгийн чамин хувцас хийдэг оёдолчноор хувцсаа оёулж, шилдэг зоогийн газарт хооллож, нэг удаа биеэ үзүүлэхдээ ажилчин хүний сарын цалинтай тэнцэх хөлс төлөн эмчлүүлж сурчихсан юм. Тэдний мэдэлд хамгийн шилдэг, хамгийн үнэтэй, хамгийн тансаг бүхэн байв. Тэд хөндлөнгийн хүмүүс орж болохгүй өөрсдийнхөө явцуу хүрээний дотор анд нөхөд, дайсан, хамтран зүтгэгч нараа олж, хоорондоо гэрлэж, хадамд гарч байв.

	Кеннедийнхний үр хүүхдийн эргэлдэж байдаг тэр орчин бол бүрнээ тодорхой орчин билээ. Ингээд ч тэд өөрсдийн нь мэргэжил болсон улс төрийн бодлогын үүднээс тэрхүү явцуу орчноос гарч байсан, одоо ч гарч буй явдал бол тэд жинхэнэ сэтгэлээсээ бус, харин урьдчилан тооцож, ингэх хэрэгтэй байснаас болсон хэрэг даруй мөн.

	Гэхдээ орчин үеийн америкийн нийгэмд Кеннедийнхний тус бүрийн эзэлж байгаа байр суурийг зөвхөн хүмүүжил, хүрээлж буй орчин нь тодорхойлохгүй юм. Тэд худалдаа наймаа, ашиг хонжооны ажиллагаанд биечлэн оролцохгүй ч байж болох юм. Гэхдээ ах дүү нар тус бүрдээ хэчнээн сая доллар түүний өмч болох, ирээдүйд өв залгамжлах хөрөнгө нь хэдий хэр байхыг нэвт шувт мэддэг байна... 

	1962 оны тавдугаар сарын 29-нд Жон Кеннеди 45 хүрчээ. Гарсан өдрийн гарагаар бэлэг өгөх журамтай учраас Жозеф Кеннеди ч уг уламжлалаа зөрчсөнгүй. Ерөнхийлөгч хүүдээ түүний өгсөн өчүүхэн бэлэг хавтай сайхан ч биш, бэлэг дэмбэрэлтэй ч биш байлаа. Тэрээр таван сая долларын өртөг бүхий гэр бүлийн янз бүрийн пүүсийн хувь нийлүүлсэн хөрөнгийг хийсэн бүрнээ бодитой, маш жинтэйхэн битүүмжилсэн дугтуйг хүүдээ өргөн барьсан байна. Ийнхүү агт араа нь ургаж гүйцсэн гэж үүнийг барьсан ажээ.

	Эцэг Кеннеди бирж дээр мөрийтэй, яаж ч мэдэхүйц тоглож байх үедээ өөрийнхөө хөрөнгөний хөдөлшгүй хэсэг болсон 9 сая долларыг тусгаарлан түүнийгээ улсын үнэт цаас болгон хувиргаад хүүхэд бүрдээ нэг нэг саяар нь тэдний нэрээр банкны төмөр авдарт нууж орхижээ.

	Жозеф Кеннедийн хүүхдүүд насанд хүрээд ирэхлээр тэд эцгээсээ гэр орны зардалд зориулан тус бүрдээ нэг нэг саяыг хүлээн авчээ. Үүнд байшин, машин тэрэг, хотын захын зуслангийн байшин, гэр орны элдэв хэрэглэл орохгүй нь мэдээж.

	Кеннедийн гэр бүлийн гишүүн нэг бүрийн хөрөнгө болдог мөнгөний тоо тус бүрдээ бол нууц юм. Гэхдээ хоёр зүйл ямар ч эргэлзээгүй билээ. Нэгд, тэд бүгдээрээ саятнууд, хоёрт, тэдний хөрөнгөний үлэмж хэсгийг ашиг орлого бүхий олон пүүс, банкны хувь нийлүүлсэн хөрөнгө болгосон нь жил бүр хэдэн зуун мянган долларын ашиг олз өгдөг юм. Ингэхлээр улс төрөөр хөөцөлддөг кеннедийнхэн өөрсдийнхөө их ашиг хонжоонд, бас цаагуураа эдгээр банк, пүүсийн эрх ашигт хор хүргэж, ингэхлээр бас өөрсдийнхөө санхүүгийн тооцоонд ашиггүй ажиллаж чадна гэж үү гэсэн асуулт гарна биз дээ.

	Энэ бүх эрх ашиг, тухайлбал хувийнхаа эрх ашиг, гэр бүл, орчин тойрон, ангийнхаа эрх ашигтай холбогдсон байхын тулд заавал бирж дээр өдрөө өнгөрөөх юм уу, үйлдвэр худалдааны ажил эрхэлж зогсох албагүй ээ. Үнэхээр ах дүү Кеннеди нар биржид очиж бараг үзээгүй, үзсэн бол зөвхөн сонирхож л очсон байж мэдэх юм. Гэвч үүнээс өөр юу болох вэ? Кеннедийнхний улс төрийн бодлоготнуудын бүхий л үйл ажиллагаа нь том ашиг хонжооны төлөө, түүнийг хамгаалах, америкийн том том монополын ашиг хонжооны зорилгыг биелүүлэхийн төлөө чиглэсэн байдаг юм.

	 

	 

	АШИГ ХОНЖОО, УЛС ТӨР

	 

	Энэхүү ер бусын өрх гэрийн үйл ажиллагаа, хувь заяанд энэ хоёрын аль аль нь хутгалдан нийлсэн юм. Нэг нь байхгүйгээр нөгөө нь байх аргагүй зүйл. Хэрэв 35-р ерөнхийлөгчийн цаана эцгийнх нь асар их хөрөнгө мөнгө, хадмынх нь нөлөө байгаагүй сэн бол одоо ч гэсэн Америкт улс төрийн ширүүн тэмцэл маргаан дэгдээхэд хүрсэн зүтгэлтэн болохгүйн дээр түүнийг хэрэгжүүлэх гэж оролдоход амь насанд нь хүрсэн улс төрийн чухал эргэлттэй ч түүний нэр холбогдохгүй байх сан.

	Ерөнхийлөгч Кеннеди бол Харвардын их сургууль, Лондоны эдийн засгийн ухааны сургуульд олж авсан хосгүй сайхан боловсролоороо зэвсэглэсэн үнэхээр хурц ухаантай хүн байсан бөгөөд тэрээр орчин үеийн лейборизмын нэрт онолч, том мэргэжилтэн, профессор Гарольд Ласкигаар хичээл заалгажээ. (Энэхүү хэн бүхэн сайн мэдэхгүй зүйл бол түүний дараачийн үйл ажиллагааны олон зүйлийг ухаарахад маш чухал бөгөөд саятан, сурвалжит баян хүн америкийн үйлдвэрчний эвлэлийн барууны зүтгэлтнүүдийн дэмжлэгийг эрж, эрснээс ч олсон билээ).

	Тэрээр үнэхээр цэргийн флотод өнгөрүүлсэн дайны галд, цэргийн усан онгоцны даргын амаргүй, осолтой тушаалд хатуужуулан давтсан эрэмгий зоригтой хүн байсан юм.

	Гэлээ ч түүнийг засгийн эрхэнд орох үед дэлхий дахинд бий болоод байсан хүчний харьцааг эрүүл саруул үнэлэх боломж олгосон ухаан бодол, элэгдэж гүйцсэн замаас эргэн гарахад зайлшгүй хэрэгтэй зан чанарын аль аль нь хэрэв түүний мэдэлд орчин үеийн хөрөнгөтний Америкт цорын ганц бодит хүчтэй зүйл — мөнгөний хүч байгаагүй сэн бол хүссэн зүйлийнхээ хүрээнээс гарч бодит байдалд түүний сайхан бодол шилжихгүй байжээ.

	Дэлхий дахинд бий болсон шинэ нөхцөл байдлыг хараахан харж амжаагүй эрх баригч дээдсийн тэнэг бөгөөд харалган төлөөлөгчдийн үнэн зөв гэж үзэж байсан зүйлтэй зөрж чаддаг хүн гэвэл орчин цагийн Америкийн нөхцөлд зөвхөн уг хүчинд түшиглэсэн орчноос гарсан хүн л байж таарна.

	Жон Кеннеди бол үнэн шударга ёсны төлөө чин зоригтой тэмцэж, хүн төрөлхтний сайн сайхныг бодсон тийм сайн эр байгаагүй ээ. Тэр бээр өөрийнхөө ойлгосноороо өөрийнхөө ангийн эрх ашигт үнэнч бөгөөд үйл ажиллагаандаа дан ганц уг эрх ашгийг мөрдлөг болгосон, юмыг нарийн тооцдог хөрөнгөтний хатуу хүнд сэтгэлтэй улс төрийн бодлоготон байсан юм. Тэр бээр өөр шигээ ихэнх хүмүүсээс нэлээд ухаалаг, алсыг харж чадсан, юмыг бодитойгоор үнэлж цэгнэдэг, хэрэгтэй дүгнэлтийг бусдаас илүү зоригтой хийдэг байжээ.

	Тавиад оны эцсээр дэлхий дахины тайзан дээрх хүчний харьцаа өнөөгийн Америкийг захирагсдын хүсэж найдаж байснаар болоогүй билээ. Вашингтоны улс төрийн зүтгэлтний цугладаг газруудад урьдын номнол, үзэл бодол, үзэл суртлыг «яасан ч гэсэн эргэн авч үзэх» шаардлагатай болов, «шинэ шижим түлхэц» эрж олохуйц шинэ хүмүүс хэрэгтэй байна гэж ярьдаг боллоо. Ингээд америкийн ерөнхийлөгчийн албан ёсны ордон Цагаан байшингийн дугуй танхимд Жон Кеннеди гарч ирсэн ажээ.

	Тэгээд ч энэ нь улс төрийн сод хүн, улс төрийн хувь заяаны чиг шугам санамсаргүй хачин тохиолдлоор мурийсан тухай яригдаж байгаа биш, харин тодорхой үйл явцын үр дүн, эрх баригч ангийн заримдаа ухамсарласан, ихэвчлэн учрыг нь олоогүй хэрэгцээ шаардлагын тусгал болсон үйл явдлын тухай ярьж байгаа хэрэг мөн. XX зууны хоёрдугаар хагаст энэхүү эрх баригч ангийн хувьд хүнд нөхцөлд тэнэг бүдүүлэг, хүч хэрэглэхээс өөр сайн юмгүй биеэ дааж, энэ тэрийг сурсан бүдүүлэгдүү эр биш, харин улс төрийн нарийн уран арга хэрэглэх чадвартай, бэлтгэл бүхий хүнээр л жолоодогч болгох хэрэг уг ангийнханд гарсан юм. Яг тийм хүн нь Америкийн Нэгдсэн Улсын 35 дахь ерөнхийлөгч Жон Фитцжеральд Кеннеди байсан юм. Түүний дүү Роберт ч бас энэний өрөөсөн дугуй байв. Түүнийг Цагаан байшин руу түлхэн оруулсан хүчнүүд ч ахыг нь сонгон авахдаа бодсон яг тэр бодлоо удирдлага болгожээ.

	Альберт Эйнштейн нас барахаасаа өмнөхөн гүн утгатай, нарийн бодож хэлснээрээ аргагүй гайхаш төрүүлмээр нэгэн ярилцлага нийтлүүлсэн юм. Эйнштейний амьдралын сүүлчийн энэ ярилцлагад түүнээс асуусан асуулт сонирхолтой өвөрмөц билээ.

	— Хүн төрөлхтний ухаан хөгжлийнхөө одоогийн шатанд байгалийн хамгийн ариун нандин юм болох атомын цөмийн нууцад нэвтэрсэн. Гэтэл бас яг өнөөх хүн төрөлхтний ухаан хөгжлийнхөө мөнхүү шатанд хүмүүсийг мөнхүү атомын аймшигт, үнэхээрийн хэцүү хор хөнөөлөөс аварч чадахгүйд хүрсэн ийм зөрөөтэй байдлыг юугаар тайлбарлах вэ. Үүнийг та юу гэж бодож байна вэ? гэж сэтгүүлч түүнээс лавлажээ. 

	Эрдэмтэн хариулахдаа:

	— Одоо миний хэлэх гэж байгаа зүйлийг гаж буруу хачин юм гэж бүү бодоосой гэж би хүсэж байна. Би бол Бернард Шоу биш, Альберт Эйнштейн. Би хэзээ ч одоогийнх шигээ буурь суурьтай байгаагүй. Миний хувьд танд хэлэх үг минь тодорхой. Улс төрийн ухаан гэдэг бол физикийн ухаанаас хавьгүй нарийн ээдрээтэй зүйл гэж хэлэх байна гэсэн ажээ.

	Мэргэжилтнүүдийн ярьдгаар физикийн талаарх онолын нарийн төвөгтэй дүгнэлтийг нь тэр болгон хүн ойлгож чадахгүй тийм эрдэмтэн ийм үг хэлсэн байна. Улс төрийн ухаан гэдэг нь Эйнштейний саналаар бол нарийн ээдрээтэй байдлаараа физикийн ухаанаас ч давдаг болохлоор ямар хэцүү болох нь харьцангуйн онол зохиогчийн хэлснээс тодорхой байна!

	Орчин үеийн улс төрийн бодлого ээдрээтэй бөгөөд заримдаа хэдэн арваар, тэр ч байтугай хэдэн зуун янзаар бодож үзэхэд хүргэдэг улс төрийн бодлогын асуудал ч маш бэрхтэй юм. Төрийн зүтгэлтнүүдийн өмнө тулгарч буй зорилт жил ирэх тусам нарийн төвөгтэй болж байна. Эдгээр асуудлыг шийдвэрлэхэд асар их ур чадвар, мэдлэг, шинжлэх ухааны үүднээс яв цав боловсруулж бодсон арга барил хэрэгтэй юм. Дан ганц авьяас чадвараар хэчнээн байлаа ч хол явахгүй болжээ. Асуудал болгоныг нарийн сайн мэддэггүй юм аа гэхэд, ядахдаа уг асуудал ээдрээтэйг ойлгож, тэдгээр асуудалд зөв хандаж чадна байх гэж сайтар бэлтгэл бүхий Америкийн Нэгдсэн Улсын шинэ ерөнхийлөгчөөс хүсэн хүлээж байлаа.

	Сенатч Жон Кеннедийг шилж авах эрхийг Америкт эдэлдэг хүмүүсийн ийнхүү шилж авсан байдал нь энэ хүнийг тэд их л ухаантайд тооцсоны үр дүн байлаа. Тэрээр бүүр ид залуугаасаа аливаа юмыг ултай мэдэхэд тэмүүлдэг хандлагатай байжээ. Их сургуульд байхдаа түүх, улс төрийн ном зохиолыг их л сонирхдог болохоо харуулсан ажээ. Залуу Кеннеди уран зохиолын номыг онц сонирхдоггүй байв. Кеннедийн ээж нь хоёр дахь хүүгээ «номд хорхойтой хүн» гэж нэрлэсэн нь дараа дараачийн жилүүдэд үнэхээр батлагдсан билээ.

	Ялдамд тэмдэглэхэд, ийм байдал нь Ж. Кеннедийг түрүүчийн ерөнхийлөгчөөс ч, түүний дараачийн хүнээс ч мэдэгдэхүйц ялгаруулж байв. Түүний өмнө ерөнхийлөгч байсан генерал Айк жилийн дотор адал явдлын хоёр гурваас илүү ном уншдаггүйгээ нэгэн удаа хүлээн зөвшөөрсөн билээ. Жонсон ч гэсэн түүнд ойр дотно байсан хүмүүсийн яриагаар бол албан бичиг сачиг уншихаас биш номыг ер тоодоггүй байжээ.

	Кеннеди сенатын гишүүн байх үедээ «улс төрийн асуудалд ухаалгаар хандахын» чухлыг онцлон зааж, үйл ажиллагаандаа «улс төрийн бодлого, шинжлэх ухаан хоёрыг нэгтгэх» чармайлт гаргаж байгаагаа харуулах гэж элдвээр оролдож, боломж л олдвол ингэж байгаагаа харуулдаг байлаа. Цагаан байшинд суусан хойноо тэрээр төрийн дээд аппаратын дотор илэрхий мэдэгдэхүйц мэс засал хийж эхэлжээ. Нэлээд олон том тушаалын түшмэлийг дараа дараалан халжээ. Тэдний оронд тун ч залуухан эрдэмтдийн нэлээд олон тоотой бүлэг тавигдсан юм. Шинэ ерөнхийлөгч тэднийг өөрийнхөө «уураг тархины трест» хэмээн хүндэтгэн нэрлэдэг байлаа.

	Тавиад оны үеэс Вашингтонд «оюун ухааныг эсэргүүцсэн нөхцөл байдал» бий болгохыг аль болохоор онцлон зааж, уулгалан дайрдаг зантай Жозеф Маккартийн анх дэвшүүлсний улмаас «сэхээтэн» хэмээх үг бараг л хараалын шинжтэй болж хувирсан юм. Вашингтонд хар биеийн хүчин чадлыг өргөн мандуулж, хааяагүй ийм үзэл дэлгэрсэн үед Эйзенхауэр, Трумэн нар ерөнхийлөгч байлаа. «Хүчээр түрээ барих» гэгч улигт бодлого нь уг бодлогыг хэрэгжүүлдэг тодорхой маягийн зүтгэлтнүүдийг бий болгосон юм. Атомын бөмбөгөөр далайлган сүрдүүлэхэд их ухаан орохгүй байжээ.

	Гэтэл байр байдал өөр боллоо. Нударга зангидан айлгах явдал улс төрийн бодлогын ашигтай арга байхаа больж, байр суурь нь суларч, хүмүүсийн оюун ухааны төлөө хөөцөлдөн тэмцэх болсон нөхцөлд олон улсын тавцан дээр ч, улс орныхоо дотор ч маш нарийн арга саам, ур чадвар, самбаа, заль мэхтэй байж үзэлцэхгүй бол хэрэг явдал бүтэхээ больжээ. Ингээд л америкийн улс төрийн бирж дээр хүний оюун ухаан нударга зангидах үзэл хоёр зэрэгцэж, ухаантай хүмүүс хар хүчийг номнодог хүмүүсээс илүүд үнэлэгдэх болжээ.

	1961 оны зун Венад ЗСБНХУ, АНУ-ын удирдагчид уулзах үеэр залуухан ерөнхийлөгчийг би анх удаагаа ойрхноос сайн харсан юм. Ногоовтордуу нүдтэй, хаш цагаан шүд гарган инээмсэглэх нь хэрэгцээгүй үед зориуд тэгж байгаа юм шиг бодол төрүүлж, «хүний нүдэнд аятайхан харагдахыг» хичээж байгаа юм уу гэмээр аргагүй санагдуулж, биеэ төдийлөн барьдаггүй, тэр ч байтугай нэлээн хамаагүй хүн гэмээр атлаа идэр залуугаасаа олны анхаарал татаж сурчихсан, биедээ хэт найдсан мөртөө бас хэрэг тохиолдвол тэгж ч хамаагүй загнахгүй янзтай, сурвалжит баян хүний байдлаа харуулсан, том биетэй, сэргэлэн хүн байв. Харц нь үе үе гялалзаж, дуу нь чангарч ирснээ хэдхэн мөчийн дараа зовхио буулгаж, нэгэн жигд намуухан дуугаар ярьдаг байдлыг нь бодоход биеэ барьж сурах талаар олон жил дотроо боловсруулж сурсан улс төрийн хашир зүтгэлтний тэсвэр хатуужил харагдаж билээ.

	Түүний ихэд анхааран үздэг алтлаг улаан хүрэн өтгөн шигүү халимаг нь л кеннедийнхний үр сад гэдгийг хэлж байв.

	Тэр үед Ж. Кеннедийг ажиглаж байхад тэр нэг л биеэ барьсан, тэр ч байтугай хэтэрхий болгоомжлоод байгаа юм шиг бодол төрдөг байв. Олон улсын хэрэг явдлыг хэлэлцэхэд тэр туршлагагүйтэж байгаа нь илт харагдаж, энэ уулзалт ч үнэхээр түүний хувьд АНУ-ын ерөнхийлөгч болсныхоо дараа анх удаа оролцож буй олон улсын албан ёсны анхны уулзалт байсныг хэлэх хэрэгтэй. Гэвч бүүр тэр үед л Кеннеди хэдийгээр хүний нүдэнд өртөхөөр аахар шаахар зүйл гаргаж байсан боловч америкийн энэ шинэ удирдагч ертөнцийн байдлыг өмнөх үеийнхнээсээ нэлээд өөрөөр харж, авч үзэх гэж зүрх алдасхийсэн янзтай, бас илэрхий тууштай бусаар оролдож билээ.

	АНУ-ын есөн ерөнхийлөгчийн бодлогыг ажиглан, шүүн хэлэлцэхэд оролцож байгаа америкийн гол тайлбарлагч, хашир суусан Уолтер Липпман Кеннедийн Цагаан байшинд ороод тулгарсан нөхцөл байдлыг ингэж тодорхойлсон юм: 

	 

	«Тэр (Кеннеди) цэргийн хүчин чадлаараа тэнцүүхэн дайсантай, эдийн засгийн хүч чадлаараа тэнцүүхэн түншүүдтэй тулгарах болно. Энэ бол Америкийн хувьд цоо шинэ зүйл мөн. 100 жилийн турш бид ертөнцийн бусад хэсэгт болсон дайны гадна байсан билээ. Дараа нь бид барагцаалбал 40 жилийн турш дайснаа бүрэн дийлж, үг дуугүй бууж өгөхийг шаардаж байхуйц боломж олгосон тэрхүү хүчин чадлыг бий болгох гэж оролдсоор ирэв. Эхлээд дайны гадна цоогүй байхдаа ч, хожим ялж дийлж байсан нөхцөлд ч бидний дур хүсэл бүхнийг шийддэг цорын ганц хууль биш байдаг тийм ертөнцөд аж төрж сурах ёстой гэсэн хүн төрөлхтний хэзээний асуудалтай тулгарч байгаагүй билээ».

	 

	Жон Кеннеди Липпманы тайлбар өгүүллийг зүгээр нэг гүйлгэн уншаад өнгөрдөггүй, харин ч харандаа бариад нухацтай судалдгаа нэг удаа зөвшөөрсөн байдаг. Америкийн олон ерөнхийлөгчийн ажлын өрөө болох Цагаан байшингийн нэгдүгээр давхарт байдаг урт гонзгойдуу, ногоон зүлэг рүү харсан цонхтой өрөөнд орсон цаг мөчөөсөө эхлэн Кеннедийн бодож сэтгэж байсан зүйлийг өвгөрсөн тайлбарлагч яг онож томьёолдог байжээ. Өөрт нь эвгүй байсан ч үнэн баримтыг харгалзан үзэж чаддаг эрүүл саруул үзэлтэй Кеннеди орчин үеийн ертөнцийн хүчний бодит харьцаа түүний эрх ашгийг нь илэрхийлж, чадах ядах арга бүхнээрээ хамгаалах санаатай байсан түүнтэй ижил хүмүүсийн бодсоноос шал ондоо байгааг мэдсэн юм. Социалист орнуудын хүчин чадал, нөлөө эрс түргэн өсөж байгаа нь түүний хувьд эвгүй боловч яах аргагүй үнэн баримт байлаа.

	Ерөнхийлөгч болсон эхний сарууддаа тэрээр бодитойгоор задлан үзэхэд яах аргагүй төрүүлж байсан дүгнэлтийн хооронд гуйван эргэлзэж, төрийн хүнд сурталт машины хурдаа авсан асар их хүч чадал байгааг мэджээ. Кочиносын буланд үйлдсэн балмад явдал нь мэдэгдэхүйц муухайгаар баларлаа. Энэ үед Кеннеди «Ялах үед зуу зуун эцэг бий болж, ялагдахад ганцаараа өнчрөн үлддэг юм» гэж хэлжээ. Ингэж өнчрөн ялагдсан байдлаасаа тэр зохих дүгнэлт хийжээ.

	Ж. Кеннеди америкийн империализмын биеэ өргөмжилдөг зорилгоос шулуухан ухрах гэж оролдоогүй бөгөөд тэрээр Америк орны хүсэл зориг цорын ганц шийдвэрлэх зүйл биш гэдгийг ойлгосон ертөнцөд аж төрж, оршин тогтнохоос өөр арга Америкт алга гэдгийг ойлгоод биеэ тоосон сагсуу байдлаа дэлхийн бусад газрын хүчний харьцаанд тохируулах гэж оролдсон юм.

	«Амьд үлдэхийн төлөө л хийж буй стратеги» гэж Кеннеди нэг удаа өөрийнхөө улс төрийн бодлогыг нэрлэсэн билээ. Энэ бол түүний, Кеннедийн Америк орон, банк, үйлдвэрийн эздийн Америк улс, санхүүгийн баячуул, төрсөн өдрийн нь баяраар сая сая доллар бэлэглэдэг хүмүүсийн Америкийг амьд мэнд үлдээх гэсэн санаа юм.

	 

	 

	ЖИГҮҮР ХИЙГЭЭД ӨД СӨД

	 

	Тэрээр 1963 оны тавдугаар сард «барон-дээрэмчид» гэгдэгсдийн нэг, анх түрүүн асар их хөрөнгө хуримтлуулж чадсан Корнелиус Вандербильтийн нэрэмжит их сургууль дээр үг хэлэхдээ өөрөө биеэрээ төлөөлж байгаагаа сайн мэдэж буй өөрийнхөө Америкийн тухай тун ч ний нуугүй ярьсан юм. «Бүх америкчууд жинхэнэ иргэн хүн байх ёстой. Гэвч зарим нэг хүн нийгмийнхээ юм уу, хувийнхаа байр байдал, нийгэмд гүйцэтгэдэг үүрэг, ирээдүйн хэтийн төлөв, урьдаас өөрт нь ноогдсон өвлөх хөрөнгө (гавьяа зүтгэл биш өв хөрөнгийн тухай ярьж байгааг нь анхаараарай. В. З.) зэргээсээ болоод бусдаас илүү хариуцлагатай байх ёстой... Хөлөг онгоцны нэгдсэн ангийн дарга Вандербильт энэ хариуцлагаа ухамсарлаж байсан болохоор түүнийг удаан дурсах болно» гэж Кеннеди өгүүлжээ. Энд «Хууль гэв үү? Хууль над падгүй! Би хүчин чадалгүй гэж үү?» гэсэн үгээрээ өөрийгөө алдаршуулсан Вандербильтийн тухай өгүүлсэн хэрэг.

	Өв хөрөнгө, хувийн их байр байдал бүхий хүмүүсийн онцгой хариуцлагын тухай хэлсэн зүйл бол санамсаргүй үг алдсан хэрэг биш, харин яс махнаасаа баримталдаг зүйл юм. Улс орныхоо дотор Кеннедийн явуулж байсан үйл ажиллагаа заримдаа ганц нэг бүлэг эздийн эрх ашгийг хохироож байсан ч гэсэн бүхэлдээ Америкийн том хөрөнгөтнүүдийн бүх ангийг хамгаалахад ямагт бүрнээ чиглэж байсан юм.

	Хилийн чанадад АНУ-ыг улс түмний эрх чөлөөний хөдөлгөөний ахин хүчжиж буй давшилтыг сөрөн эсэргүүцэх чадвартай болгох, улс орныхоо дотор бол капиталист системийг идэж муутгаж буй зэврэн доройтох үйл явцыг зогсоохын тулд орчин үеийн ертөнцөд Америкийн империализмын фронтын шугамыг «тэгшитгэн адилтгах», «түүний хэт холдсон зам харилцааг ойртуулах» талаар Ж. Кеннедийн авсан арга хэмжээ, алхмыг америкийн империалист бүлгийн харалган төлөөлөгчид, ялангуяа үхлийн зэвсгээр наймаалж, өөрсдийн сайн сайхныг хангаж, баяжиж байдаг хүмүүс бараг л бууж өгсөн явдал гэж зарлахдаа хүрсэн юм.

	Кеннеди бол хүрээлж байгаа хүмүүсээ өөрийнхөө дур хүсэлд захируулах эрмэлзлээ заль мэх, нууцгай дуугүй зан, тооцоолон боддог, их болгоомжилдог авиртайгаа хослуулсан нэр хүндэд дуртай, чанга хатуу хахир хүн байсан гэж Кеннедийг сайн мэддэг хүмүүс нотолдог юм. Ахархан хугацаатай боловч бусдаас нэлээд ялгарсан онцгой үйл ажиллагаа нь энэхүү улс төрийн зүтгэлтэн хосгүй чанартай, улс төрийн өргөн дэлгэр мэдлэгтэй, алсын хараатай, бодит бодлоготой хүн байсныг гэрчилж байна.

	Гэвч одоо хөрөнгөтний түүхч, нийтлэлч нарын магтан мандуулж буй тэрхүү ариун нандин дүртэй түүний жинхэнэ бодит төрх нийцэх юмгүй ажээ.

	Жон Кеннеди зөвхөн улс төрийн зүтгэлтэн төдийгүй бас олныг үзэж өнгөрүүлсэн америкийн хэвлэл хүртэл эргэлзээтэй хэмээн нэрлэж буй тийм арга барил хэрэглэхээс ч буцахгүй улс төрийн бодлогын хэнээ туссан хүн байсан бөгөөд ингэхгүйгээр өнөөгийн Америкт хөрөнгөтний нэг ч зүтгэлтэн зэрэг тушаал ахихгүй юм. Түүний намтрыг зохиогч бичихдээ: 

	 

	«Жон Кеннеди анх зэрэг тушаал дэвшиж эхлэх үедээ өөрийнхөө сонгуулийн тойргийн нөлөөтэй хүмүүсийг аргалах талаар их анхаардаг байв. Америкийн хууль тогтоогч нарыг хууль тогтоох үйл ажиллагаанд гүйцэтгэсэн үүргээр нь биш, харин нөлөөтэй хүмүүст аар саар олон зүйлээр тус хүргэж чармайж байгаа байдлаар нь үнэлдэг гэдгийг залуу сенатч сайн мэддэг байсан» 

	 

	гэжээ. Уншигч нар энэхүү «нөлөөтэй хүмүүст аар саар зүйлээр тусалсан» гэдэг үгийг сайтар тунгааж, энэ үгийн цаана юу нуугдаж, зохиогч Кеннедийг магтан мандуулахдаа ямар бодит агуулгыг энэ үгэнд оруулж байгааг төсөөлөн бодвоос өнөөх гэрэл туяа цацарсан сайхан дүр замхран арилж, бараг тэнгэрт тултал хөөргөсөн зүйл газарт буухдаа тийм ч ариун биш болж хувирах нь бидэнд илэрнэ.

	Гэвч «зэрэг тушаал ахиж эхлэх» гараан дээрээ, хүний зэрэгтэй болох гэж мэрийж байхдаа л иймэрхүү байгаад сүүлдээ цөм «жижиг сажиг тус хүргэхээ» больж шулуун шударга болсон хэрэг биш биз дээ? 1960 оны сонгуулийн өмнөхөн Кеннедийг дэмжиж байсан Америкийн нэгэн сонинд нэр дэвшигчийн шалмаг шуурхай байдлыг онцлон заахыг эрмэлзэн түүний үйл ажиллагааг ингэж тодорхойлсон байна: «Тэрээр сүүлийн гурван жилийн дотор улс орноороо явж гүйцээжээ. Тэрээр муж улс болгонд үг хэлж, сонгогч эмэгтэйчүүдэд инээмсэглэн хандаж, хүүхэд багачуудыг хэдэн зуугаар нь үнсэн тэвэрч байв. Муж улс болгоны ардчилсан намын байгууллагад өчүүхэн төдий боловч улс төрийн талаар жин нөлөөтэй хүн бүрийг нэгийг ч үлдээлгүй Кеннеди хоолонд урьж, ойртон танилцдаг байлаа».

	 

	 

	Аль эсхүл Жон Кеннедийн улс төрийн явууллагад түүний дайнд оролцсоныг ямаршуухан янзаар элдвээр хөөргөн дэвэргэж, хэмжээ хязгааргүй магтаж байсныг аваад үзье. Тэгэхдээ үүнийг Кеннедигээс өөрөөс нь огтхон ч далдуур биш хийжээ.

	... Цагаан байшин дахь түүний ажлын өрөөний бичгийн ширээнд маш эмх цэгцтэй байдалтай зөрсөн ер бусын хачин зүйл байхыг би ажигласан юм. Энэ бол гадуур нь аятайхан мөнгөлсөн дунд зэргийн хэмжээний кокосны самар байв. Зочдын анхааран ажиглахыг мэдсэн Жон Кеннеди их л таатайхнаар найган бүүвэйлдэг зөөлөн сандлаасаа өндийж, энэ бэлгийг үзүүлж билээ. Энэн дээр нь 

	 

	«Нутгийн хүмүүс газрыг мэднэ. 

	Арван нэг нь амьд үлдлээ. 

	Кеннеди» 

	 

	гэж хутгаар сараачсан нь цагийн урсгалд харлаж баларсан үг байхыг уншиж болохтой байв. Ерөнхийлөгч хүмүүсийн гайхсан харцтай тулгармагцаа уг дурсгалын зүйлийн түүхийг (бодвол тийм явдал анх удаа тохиолдоогүй биз) дуртайяа ярьж гарлаа.

	— Энэ явдал 1943 оны наймдугаар сарын эхээр болсон юм. Би тэгэхэд Номхон далайн зүүн өмнөд хэсэгт ажиллаж Гуадал-канал гэдэг аралд суурьшсан цэргийн отрядад багтдаг РТ-109 гэдэг шумбадаг минат усан онгоцыг даргалж байлаа гээд цааш нь япончуудад мөргүүлсэн онгоц нь далайн ёроол руу живсэн тухай ярьж билээ. Уг багийн амьд үлдсэн гишүүд алсад харагдаж буй бяцхан аралд хөвж хүрэхээр шийджээ. Усанд олон цаг хөвж, туйлдан ядарсан усан цэргүүд өчүүхэн арлын эрэгт арайхийн мөлхөж гарчээ. Дэслэгч Кеннеди онгоц сөнөх үед сүрхий хүнд шархадсан хөлгийн механикчийг эрэгт гарахад нь нэлээд тусалжээ. Арван нэгэн усан цэрэг хэдэн өдрийн турш, уужим далайг дэмий л саравчлан ажиглаж, нөхдөө тусална гэж найдсаар байж. Тэд аралд ургадаг хэдхэн дал модны кокосны самраар хооллож байжээ. Гэтэл гай зовлонд учирсан далайчдын нөхөд нь тэднийг амьд үлдээгүй гэж санаад туслах гэж яарсангүй. Хэдэн хоногийн дараа тэндэх нутгийн хүмүүс урт нарийхан завиар энэ аралд санамсаргүй ирж буусан байна. Энэ үед л дэслэгч Кеннеди кокосны самар ашиглан, далайн анчдын отрядын командлалд явуулах бичгээ самрын хальсан дээр бичсэн ажээ. Нутгийн хүмүүс самрыг хүргэх газарт нь хүргэж, удалгүй тэдний хойноос усан онгоц ирүүлэн суулгаж аваачсан байна.

	Энэ явдал л хязгааргүй их магтан хөөргөсөн шинжтэй асар олон ном зохиол болж хувирсан юм. Америкийн улс төрийн бирж дээр улс төрийн зүтгэлтнүүдийн амьдралын байлдаж явсан үе багагүй чухал тооцогдож ханш ихтэй байдаг билээ. Тийм ч учраас Жон Кеннеди улс төрийнхөө хувьд шат ахиж байсан тэр жилүүдэд РТ-109 онгоц хэрхэн сүйрсэн явдлыг ямар их хөөргөн дөвийлгөж байсныг төсөөлөн бодож цөхөх юмгүй.

	Яг үнэн хэрэгтээ америкийн уншигч хүнд харуулж байсанчлан тийм ч баатарлаг, романтик явдал болоогүй ердийн нэг явдал байсан бөгөөд гэхдээ 24-тэй Кеннеди хэцүү байдалд орсон үедээ санаа сэтгэлээ чангалан барьж, тэсвэр зориг гаргасан нь тодорхой.

	Гэвч Кеннеди, түүний усан онгоцныхон япончуудтай хийсэн байлдаанд онц гавьяа байгуулаагүй ажээ. Шулуухан хэлэхэд байлдаан гэхээр ч юм болоогүй юм санжээ. 1943 оны дөрөвдүгээр сараас наймдугаар сарын хооронд 25 метр урт модон хөлөг онгоцонд дөрвөн торпедын багаж хэрэгсэл, хэдэн зенитийн пулемёт байсан бөгөөд номхон далайн байлдааны талбарт харуул харах алба төдийхнийг гүйцэтгэжээ.

	Наймдугаар сарын 1-нд японы мина зөөгч онгоцонд мөргүүлэн далайн ёроол руу живж эхэлсэн тэр өдрийг хүртэл уг онгоцныхон японы флотын байлдааны хөлөг онгоцтой тулгарсан удаагүй ажээ. Тэр онгоц харуулын албаа яаж гүйцэтгэж байсныг хөлгийн дэвтэрт Кеннедийн хөтөлдөг байсан түүний даргын хувийн тэмдэглэлээс мэдээд авч болно. 1943 оны тавдугаар сард хөлгийн дэвтэрт бичсэнээс авсан нэг хэсгийг одоо уншицгаая. Үүнд:

	 

	«Тавдугаар сарын 8, 

	18:20. 

	РТ-59-тэй хамт Сесапигээс гарч Саво арлаас Эсперанс хошуу хүртэл хянан харуулдахаар явлаа. Юу ч харагдахгүй байна.

	Тавдугаар сарын 13, 

	0:45. 

	Расселийн арлууд дээр л үе үе гэрэл асаж унтарч байгаа бололтой.

	 

	Тавдугаар сарын 17, 

	0:40. 

	Саво арлын төвд цагаан гэрэл гарахыг харлаа.

	 

	Тавдугаар сарын 21. 

	Шатахуун хийж байсан торх хөвж явсныг пулемётоор арван ээлж буудав.

	 

	Тавдугаар сарын 23, 

	5:30. 

	Харуулдах районоос гарч Сесапигийн зүг хөдлөв. 

	5:40.

	Зенитийн буудлагын гэрэл харагдав. Лав манайхан байх. 

	21:30. 

	Замын дагуу 30⁰-т, дөрвөн бээрийн зайд, усан дээр улаан гал харагдлаа. Орчны нь судалж хянав. Юу ч илэрсэнгүй» 

	 

	гэх зэргээр бичжээ.

	Бусад саруудад ч яг л иймэрхүү тэмдэглэл хөтөлжээ. Нэг ч тулалдаан байхгүй, америкийн суртал нэвтрүүлгийн холливудынхны ярьдагтай нийцэх хавилдуу юм ер алга байв. Японы хөлөг онгоцтой ганц удаа байлдаад сөнөх нь тэр ажээ. 

	Зөвлөлтийн нэрт шинжээч профессор Н. Н. Яковлев Америкт гарсан сурвалж мэдээг нягтлан судлаад, энэ байлдаан яаж болж өнгөрснийг дараах маягаар харуулж байна. Тэр, өдөр РТ-109 ороод америкийн флотын 15 торпед онгоц японы хэсэг хөлөг онгоцыг илрүүлэх даалгавар авчээ. Орой болсон хойно бүх онгоц байлдааны байраа эзлээд маш намуухан хөдөлж хос хосоороо хоолойг харуулдаж эхэлжээ. Удалгүй радар (радио төхөөрөмж) бүхий нэг онгоц нь дайсныг илрүүлсэн байна. Үүнийг өөрөө явагч ачааны усан онгоц болов уу гэж санаад америкийн онгоц дайран ортол японы мина зөөгч дөрвөн онгоцны галд өртжээ. Торпед сум нь огт онолгүй байсаар хамаг сумаа бараад хөлгийн дарга бусад онгоцондоо юу ч дуулгалгүйгээр тулалдааны талбараас зайлжээ.

	Дэслэгч Кеннеди алсад гэрэл маналзахыг харсан боловч радиогоор ямар ч мэдээ аваагүй тул харуулын албаа үргэлжлүүлсээр байв. Гэнэтхэн сүр бараа ихтэй хар бараан онгоц түүний онгоцтой яг тулаад ирэхийг тэрээр ажиглав. Энэ бол японы эзэн хааны флотын «Амагири» хэмээх мина зөөгч онгоц байлаа. Хоёр хөлгийн хоорондын зай тун ч түргэн ойртож, торпед онгоцны дарга юу болж байгааг бодож амжихын хооронд гал нээхэд аль хэдийнээ хожимдсон байлаа. Ингээд хөлөг онгоц ямар ч хамгаалалтгүй бүсэнд орчхов.

	Цааш нь агшинхан зуурын юм болж өнгөрлөө. Кеннеди дээд зэргийн хурд ав гэж командлаад байлдааны түгшүүр зарлахыг тушаажээ. Баруун хажуугаас нь нэг цэрэг «Түгшүүр аль хэдийн зарлачихсан» гэж хариуллаа. Дэслэгч жолоог залж, онгоцоо галлахад зориулж эргүүлэх гэж оролдож байх хооронд урдаас нь мөргүүлэхээр дөхөж буй мина зөөгчийн их бие бүр тулаад ирсэн ажээ. Хүчтэй доргисон цохилтоос Кеннеди барьж байгаа жолоогоо алджээ. Тэрээр хэдэн метр хол шидэгдэж, ар нуруугаараа төмөр бариул налаад зогтусав. Ухаан орвол усан дотор байж байлаа. Тэг дундуураа хуваагдсан хөлөг онгоц ёроол руу живж байв. Тулалдааны талбараас зайлж буй бусад хөлөг онгоц тэртээ алсад харагдлаа. Хожим эдгээр хөлгийн дарга ингэж явснаа РТ-109 онгоцны бүх багийнхан сүйрсэн гэж бодсоноор тайлбарласан юм. Бусад зүйл тодорхой билээ.

	Японы мина зөөгч онгоцтой мөргөлдсөн нь зөвхөн нурууг нь сүрхий шархдуулж хожим хоёр сүрхий мэс засал хийлгэхэд хүргээд зогссонгүй. Хажуу талд нь хүн амьтад үхэж, живж буй онгоцны хэмхэрхийгээс зайлж гарч амжаагүй нөхөд нь амиа алдаж, байлдааны талбараас зугтааж, живж буй онгоцны багийнхныг зөнд нь орхисон хүмүүсийн хайхрамжгүй, аймхай хулчгар байдал энэ бүхэн яваандаа Америкийн Нэгдсэн Улсын 35-р ерөнхийлөгч болох тавилантай байсан далайн цэргийн офицер Кеннедийн санаа сэтгэлд арилшгүй гүн мөр үлдээжээ. Гэлээ ч гэсэн энэ бүхнийг бодож үзэхэд нэгэн хуурмаг зүйл яах аргагүй санагдах бөгөөд энэ бүхнийг заавал олны өмнө гаргах албагүйн дээр улс төрийн зарлал болохлоор гүн гүнзгий бодол ч үнэ цэнээ алдаж, бүх нийтийн сонирхол татсан бүрнээ тодорхой, илэрхий хамаагүй хоосон зорилгод чиглүүлсэн бол хамгийн ариун нандин зүйл ч хэтэрхий бүдүүлэгдүү арилшгүй шинжийг олдог ажээ.

	Бүдүүлэг, хамаагүй авирлах явдал! Харвардын их сургуулийг төгссөн нягт нямбай энэ хүн улс төрийн үйл ажиллагаандаа зах зээлийн ичгүүргүй авир гаргахаас ч зовоогүй юм. 

	 

	«Нэрээ дэвшүүлсэн хүнийг танилцуулах нь кока-кола ундаа юм уу «Лаки-страйк» янжуурыг өдөр бүр өндөр дуугаар магтаж байдагтай адилхан байх ёстой» 

	 

	гэж тэрээр өөрийн туслагч хамсаатнаа сургаж байжээ. Ингэхлээр «хашир далайчны» гавьяа зүтгэлийг магтан бичих нь кока-кола ундаа юм уу, янжуурыг ер бусын сайн чанартай гэж хий хөөргөдгийн адил тийм үүргийг гүйцэтгэх ёстой байв.

	Хомхой сэтгэлгүй, нэр алдраа бодоогүй хэрэг үү гэвэл үгүй ээ. 

	 

	«Улс төрийн зүтгэлтэн нэр алдраа бодох ёстой, учир нь нэр алдар хөөцөлдөх нь түүнийг улс төрийн засгийн оргилд хүргэдэг пүрш мөн.» 

	 

	Тэрээр ард түмний сайн сайхны төлөө ч биш, төр улсын төлөө ч биш, гагцхүү хувийнхаа алдар хүнд, өөрсдийн овгийн нэр төрийг хадгалахын төлөө зүтгэж, үүнийгээ олны өмнө ний нуугүй хүлээж байжээ.

	Тэрээр илэн далангүй, шулуун шударга, үнэнч байв уу? 

	 

	«Түүний үгэнд үнэнийг их хачир болгон оруулдаг байсан.» 

	 

	Энэхүү хортой үгийг америкийн ухаалаг, хашир сэтгүүлч хэлсэн юм. Хурцхан амт шимт оруулахын тулд яльгүй үнэн зүйлийг хэлэхэд хоол нэлээд сонин сайхан амттай болдог ажээ.

	Ийнхүү ажиглаад байвал өнөөх ариун нандин гэгдэх зүйлээс нь юу ч үлдэлгүй жинхэнэ дүр нь тодордог юм.

	Үнэхээр ч америкийн улс төрийн амьдралын битүү ширэнгэд цагаан хувцас, ариун сайхан дүр үзүүлэх нь саад болохоос өөр ашиггүй. Ямар ч л гэсэн хөрөнгөтний улс төрийн бодлогын хүрээн дотор ямар ч хүч арга хэрэглэхээс буцдаггүй хүн л овоо амжилт олдог байна. Кеннеди засгийн оргил өөд мацаж явахдаа дийлдэж, дийлж явсан удаа олон бий.

	1960 онд сүүлчийн сонгуулийн кампани болов. Ерөнхийлөгчийн суудлын төлөө өрсөлдөж, түүний өөдөөс Ричард Никсон үзэлцэх байв.

	Үүнээс олон жилийн өмнө Кеннеди Европоор явж байхдаа Монте-Карлод очиж тэндхийн мөрийтэй тоглоомын цуунд гарсан газарт очиж байсныг Никсон яаж байгаад мэдсэнийг хэлэхэд бэрх юм. Гэтэл тэр зөвхөн ингэж очсоныг төдийгүй бас Кеннеди тэнд 1953 оны зургаадугаар сарын 11, 1954 оны долоодугаар сарын 27-нд очсон гэж яг байсан өдрийг нь хүртэл тогтоожээ. Ингээд 1960 оны долоодугаар сард урьд холбооны тагнан мөрдөх товчооны ажилтан байсан Никсоны итгэмжит нэг хүн Монте-Карлод маш нууц даалгавартай иржээ. Тэр Кеннедийн мөрийтэй тоглосныг баталсан баримтыг өгвөл 10 мянган доллар өгнө гэж байсан нь хожим тодорсон юм.

	Бас бүгд найрамдах намынхны сонгуулийн төв байранд 

	 

	«Хувь заяагаа мөрийтэй тоглоомд даатгасан хүнд улс орны хувь заяаг даатгаж болох уу?» 

	 

	гэсэн үгтэй асар том зурагт хуудас бэлдэж байсан ажээ.

	Гэвч энэ зурагт хуудас олны нүдэнд хүрсэнгүй. Кеннеди өөрийн нь эсрэг ийм занга бэлдэж байгааг дорхноо мэдээд хариуд нь нэг арга боджээ. Монте-Карлогийн мөрийтэй тоглоомын газрын эзэн нь лусын сан мэт их баян, хувийнхаа хөрөнгийн хэмжээгээр дэлхийн эхний арван хүний тоонд ордог грекийн хөлөг онгоцны эзэн Онассис байв. Кеннедийнхэн энэ Онассисийнхантай олон жил нягт холбоотой байдгийг хэн бүхэн мэдэх болсоор удаж байгаа юм. Үүнээс хэдэн жилийн өмнө Жаклин Кеннеди хүүхдүүдээ дагуулаад грекийн энэ том баяны усан онгоцоор зугаалж нэг сарыг өнгөрөөжээ. Энэ баянтай Жаклин хэлхээ холбоотой байсан нь Кеннедийн зэрэг дэв олоход ашиг олжээ. Бүгд найрамдах намын төлөөний хүмүүс Монте-Карлод очиж Кеннедийг дөнгөх гээд юу ч ололгүй буцсан ажээ... 

	Кеннедийн өөрийн нь намын дотор ч түүнтэй өрсөлдөгчид байжээ. Тийм нэг гол хүн бол 1960 онд сенатад ардчилсан намыг толгойлж байсан Линдон Жонсон, мөн саятан сенатч Стюарт Саймингтон, сенатч, хожим нь Жонсоны засгийн газарт дэд ерөнхийлөгч болж, 1968 онд Роберт Кеннедитэй өрсөлдөж байсан Губерт Хэмфри нар байлаа. Намын эл ивээлтүүд бүр сонгууль болохоос өмнө 1958 оноос л харилцан бие биеэ мэрж, шөргөөлцөх болсон юм.

	Кеннедийн хорон хурц үг яриа нь америкийн улс төрийн тайзан дээр болж байсан өрсөлдөгч нартайгаа улс төрийн талаар ширүүн тулалдаан хийхэд түүнд олонтоо тусалдаг байжээ.

	1960 оны хавар зун Кеннедитэй өрсөлдөх гэж оролдож байсан Губерт Хэмфри улс орноор цуглаан хийн явж байх зуураа нэг удаа гомдонгуй аястай хэлэхдээ, Жоны өөдөөс үзэлцэнэ гэдэг бол «өчүүхэн мухлагийн наймаачин улсын их дэлгүүртэй үзэлцэхээс» өөрцгүй гэж ярьжээ. Тэгээд бас миний тоолсны тоогоор мөнгө өгөөд байдаг тийм аав надад байхгүй гэжээ. Кеннеди энэ үгнээс ер зовсонгүй. Тэрээр хорон үгээр дайрч, тоглоом тохуу хийж өнгөрөөдөг байв. Тэрээр нэг цуглаанд үг хэлж байхдаа өврөөсөө нэг цаас гаргаад эцгээсээ хүлээж авсан цахилгаан утас болгон уншсан нь: 

	 

	«Жон минь ээ! 

	Хэрэгцээнээсээ илүү нэг ч санал бүү худалдаж ав. Хэрэв зуун хувийн ялалтыг төлөх хэрэг гарваас би хоосорно шүү» 

	 

	гэжээ. Сонсогчид инээлдэж, Кеннеди ч инээжээ. Хэмфри тэр үед тулалдааны талбараас гарсан нь дээр гэж үзжээ. Цаана нь Саймингтон үлджээ. Гол өрсөлдөгч нь Жонсон болж, 1960 оны зун ёстой гардан тулалдах гэгч болсон билээ.

	Жонсон сенатад ардчилсан намыг толгойлогчийн хувьд сонгогчдын өмнө үг хэлэхдээ өрсөлдөгчийнхөө муу талыг гоочилж байв. Жонсон телевизээр үг хэлэхдээ Кеннеди чухал чухал санал хураалтын үед сенатад ирдэггүй байсан, ингэснээрээ улс орны хамгийн дээд төрийн албанд орохыг горилж буй улс төрийн зүтгэлтэнд зайлшгүй чухал буурь сууриа харуулдаггүй гэж ярьж байв. Үүнийхээ хамт сенатын хуралдаанд сенатч Жонсон оролцдоггүй өнгөрч байсан удаа ганц ч байхгүй гэж тэрээр телевиз үзэгчдэд бардамнан мэдэгдэж байжээ.

	Кеннеди ч үүнд дорхноо хариулжээ. Тэр маргааш нь үг хэлэх үедээ 

	 

	«Сенатч Жонсон хуралдаан болгоныг алгасахгүй суухдаа сүрхий сайн хүн гэдгээ харуулсан юм. Би үүнийг нотолно. Би заримдаа хуралдаанд оролцдоггүй байсан нь үнэн, гэхдээ би бол сенатад намыг толгойлдоггүй шүү дээ. Ийм учраас өнөөдөр би сенатч Жонсоныг бүрнээ сайшаан талархаж, түүнийг хайрлан хүндэлж, сенатад ардчилсан намыг толгойлдгийн нь хувьд түүнийг бүрэн дэмжиж, бас би ерөнхийлөгч болсон хойноо сенат дахь ардчилсан намын даргын нь хувьд түүнтэй маш эв найртай ажиллах болно гэж итгэж байна» 

	 

	гэжээ.

	Дараачийн долоо хоногуудад ч иймэрхүү маягаар хоорондоо үзэлцсээр байлаа. Жонсон өрсөлдөгчөө олон зүйлээр буруутган зэмлэж, юу ч хийхээсээ буцахгүй гоочилж байв. Кеннеди сурвалжит баян хүний ихэмсэг зан, Харвардын их сургууль төгссөн сэхээтэн хүний маш нямбай залиа харуулан түүний дайралтыг няцааж, өрсөлдөгчөө инээдэмтэй байдалд оруулахыг мэрийж байжээ. Ингэхэд тэр бас юу ч хийхээс буцахгүй байсан юм. Жонсоны эвгүй арга барил, түүний Техас мужийн хөдөөгийн үг яриа нь улс төрийн талаар ноцтой зэмлэж байсантайгаа нийлээд ирэхлээрээ Кеннедийн талаас хоржоонтойхон шиг дайрах бай болж өгч байв.

	Цагаан байшинд нэрээ дэвшүүлэгчийг сонгох байсан намын их хурал дээр уг тэмцэл дээд цэгтээ тулав. Энэ үеийг хүртэл элдвээр гоочилж байхад өрсөлдөгчийн байр суурь сулраагүй, бас төлөөлөгчид хариугүй Кеннедийн нэрийн төлөө саналаа өгчих гээд байгааг лавтай мэдсэн Жонсон эцсийнхээ ганц мэхийг хийхээр шийджээ. Тэр үг хэлэх зөвшөөрөл авч босоод сенатч Кеннеди бол үл эдгэрэх өвчтэй бөгөөд эдгээдэггүй боловч аргалаад амьд байлгадаг кортизон гэгч эмээр л амьд мэнд байгаа хүн, ингэхлээр энэ хүн ерөнхийлөгчийн үүргийг зохих ёсоор биелүүлж чадахгүй гэж мэдэгджээ. Залуу сенатчийн талынхан үүнийг няцааж, Жонсон руу дайрч давшилжээ.

	Ингээд их хурал Жон Кеннедийн нэрийг дэвшүүлсний маргааш нь шинээр дөнгөж дэвшигдээд байсан Кеннеди өөрөө төлөөлөгчдөд хандан дэд ерөнхийлөгчийн тушаалд Линдон Жонсоны нэрийг дэвшүүлье гэж санал гаргахад ардчилсан намын их хурлын төлөөлөгчид нүд нь оройдоо гартлаа мэл гайхаж, хоёр зүтгэлтэй бие биеэ сэтгэл хөдөлмөөр тэврэн сүйд болжээ.

	Увайгүй зан байна даа гэж уншигч бодож болох юм. Харин Кеннеди хариулахдаа: 

	 

	«Энэ бол улс төрийн тоглоом мөн. Ерөнхийлөгч улс төрийн талаар тоглож, ингэх талаар бэлтгэлтэй байж, үүнд дурласан байх ёстой» 

	 

	гэжээ.

	Гэвч Кеннеди өөрийнхөө ширүүн өрсөлдөгч Жонсоныг яагаад өөрөө анх амлаж байсан сенат дахь намын удирдагчийн тушаалд бус, харин дэд ерөнхийлөгчийн тушаалд оруулах санал гаргасан юм бол оо?

	Зарим хүн үүнийг Техас муж улсын сенатч Линдон Жонсоныг шүтэж дэмждэг өмнөд нутгийн сонгогчдын саналыг авах гэсэн эрмэлзэл хэмээн тайлбарладаг. Өөр санал таамаглал ч бий. Гэвч олон хүний хувьд гэнэтийн эргэлт болсон энэ зүйлийн цаана юу нуугдаж байсныг талийгаач ерөнхийлөгчийн хамгийн дотно хүмүүс ч мэдээгүй өнгөрчээ.

	Линдон Жонсоныг дэд ерөнхийлөгчийн тушаалд нэрийг нь дэвшүүлэх талаар ардчилсан намын доторх Кеннедийн талынхан, түүний хувийн найз нөхөд, туслагчдын дотор төдийгүй Кеннедийн гэр бүлийнхний дунд ч санал зөрсөн тал байсныг хэлэх хэрэгтэй. Энэ бол эднийхний хувьд тун ч ховор тохиолдох явдал тул үүнийг онцгойлон анхаарахад болох талтай. Линдон Жонсоны талыг баримталсан хүмүүсийн дотор эцэг Кеннеди байсан бөгөөд тэрээр 1960 онд болсон ардчилсан намын их хурлын үеэр уг хурал болж байсан Лос-Анжелест нууцаар хүрч ирээд бусдын нэрээр байр хөлслөн авч хүүгийнхээ нэрийг дэвшүүлэх ажлыг маш далдуур зохион байгуулж байжээ.

	Жонсоныг дэд ерөнхийлөгчийн тушаалд дэвшүүлэх тухай зөвлөгөөг тэндээс өгч байжээ. Энэ үед ахынхаа сонгуулийн өмнөх кампанид гол зохион байгуулагч болж байсан Роберт Кеннеди Жонсоны нэрийг дэвшүүлэхгүй байхын тулд эцсийн мөчөө хүртэл тэмцэл хийж чадах бүхнээ хийж байжээ. Дор өгүүлэгдэх нэгэн явдал тэр үед ямар ширүүхэн янзтай байсныг харуулж байна. Энэ явдал 1960 оны долоодугаар сарын 14-нд болжээ. Жон Кеннеди өөртэйгөө нэгэн нэрсийн жагсаалаар сонгуульд оролцох саналыг Жонсонд хэлчхээд байв. Дэд ерөнхийлөгчийн тушаалд дэвшүүлэх хүний нэрийг батлах ёстой байсан их хурлын хуралдаан нээгдэхэд тоотой минут үлдээд байлаа. Жонсон их хурлын төлөөлөгчдийн өмнө гарахаасаа урьд зочид буудлын өрөөнд туслахуудтайгаа зөвлөлдөж байжээ. Гэнэтхэн хаалга чанга дуугаран нээгдэж Роберт Кеннеди халимаг нь сэгсийчихсэн, нүд нь гялалзан харайж орж ирснийг тэнд байсан хүмүүс хожим ярьжээ. Тэрээр босгон дээрээс л мэнд усны зөрөө ч байхгүй шулуухан Жонсоныг ятгаж, юу ч болж байсан дэд ерөнхийлөгчийн тушаалд нэрээ дэвшүүлэхийг зөвшөөрөхгүй байх ёстой гэж ярьсан байна. Ингэж хууль бусаар холбоо тогтоовол намын дотор хагарал үүсэж арван нэгдүгээр сарын сонгуульд хэцүүхэн юм болно гэж Роберт мэдэгджээ.

	Тэр өрөөнд эвгүй боловч таг чимээгүй байдалтай боллоо. Жонсоны нүд дүрсхийн уурласан нь илт гялалзаж байв. Робертын энэ хэлсэн үгийг дөнгөж үүний өмнөхөн ахынх нь хэлж байсан саналтай хэрхэн холбовол таарах вэ? гэж Жонсон уурсан асуув. Түүний нэг туслах утасны харилцуурыг шүүрч авлаа. Тэгээд Жон Кеннедийг арайхийн олж, энэ явдлыг юу гэж ойлговол зохихыг утсаар асуужээ. Кеннеди ч дүүгээ яриулна уу гэж гуйлаа. Чухам тэр дүүдээ юу хэлсэн нь тодорхойгүй, гагцхүү Роберт Кеннеди ахынхаа ярихыг сонсоод утасны харилцуурыг бараг чулуудах шахам тавьчхаад хараал тавин өрөөнөөс гүйн гарчээ. Тэгтэл дорхноо утас хангинаж, Жон Кеннеди Линдон Жонсонтой утсаар ярьж түүнтэй нэгэн нэрсийн жагсаалаар сонгуульд оролцох тухай урьд хэлсэн саналаа дахин ярьжээ.

	Сая өгүүлсэн энэ явдал чухам яагаад Жонсоныг сонгож авсны жинхэнэ учрыг хэр цөөхөн хүн мэдэж байж вэ гэдгийг харуулж байгаагаараа сонин юм. Төрсөн ахдаа маш ойр дотно явдаг Роберт Кеннеди хүртэл учир явдлыг дуулаагүй, өөрийнхөөрөө зүтгэж байжээ. Нөгөөтээгүүр энэхүү болсон явдал зөвхөн түүхийн үүднээс сонирхолтой төдийгүйн дээр Линдон Жонсон, Роберт Кеннедийн хоорондох илэрхий дайсагналцсан байдлыг, улс төрийн төдийгүй бас илэрхий хувийн шинж бүхий хүйтэн харьцааг нь зарим талаар илчлэн харуулж өгсөн юм.

	Тэгэхээр түүнийг шүтэн бишрэгч зарим хүмүүсийн харуулах гэж мэрийн оролдож байгаачлан Жон Кеннеди тийм ч «гэм буруугүй улс төрийн бурхан» байгаагүй ажээ. Америкийн улс төрийн хэнээтнүүдийн явуулдаг, арай зөөлөн хэлбээс сайтар буцалгаж ариутгаагүй тэрхүү тоглоомын хамаг журам горимыг хөрөнгөтний энэ зальтай зүтгэлтэн сайн мэддэг байсан тул үүнийхээ ачаар тэр Цагаан байшингийн эзэн болж гарч ирсэн гэхэд болох юм.

	 

	 

	РОБЕРТ КЕННЕДИ

	Ерөнхийлөгчийн улс төрийн үйл ажиллагааг үнэн зөв үнэлэх нь зөвхөн түүхийн төдийгүй, өнөө маргаашийн улс төрийн бодлогын үүднээс сонирхолтой юм.

	Гэвч цаг үе гэдэг тэгсхийгээд өнгөрдөг хойно доо. Талийгаач ерөнхийлөгчийн тухай гардаг ном зохиол нэлээд багассан байхад түүний хоёр дүү Роберт, Эдвард хоёрт зориулсан номын тоо их л олширлоо. Роберт Кеннедийн алагдсаны дараа ийм ном зохиол бүр ч тоймоо алдаж хоёр давхар эмгэнэлтэй явдалд хүмүүсийн сэтгэл хөндөгдөж, ах дүү гурвын отгон дүүгийнх нь амьдрал, хувь заяаг улам сонирхох боллоо.

	Ах дүү Кеннеди нарт зориулсан эдгээр ном нь бодис зүйчдийн ярьдгаар үлэмж их хэлбэлздэг бөгөөд ийм ном зохиогчдын өмнөө тавьсан зорилго, тэдний хувийн үзэл, бас тэдний урам зоригийг санхүүжүүлэгчдийн эх булгаас шалтгаалан хэтэрхий зусардан магтсан ч байдаг, хэтэрхий хорон үгээр муулсан ч байдгийг хэлэх хэрэгтэй. Ялангуяа Робертын тухай их л шуугьцгаасан билээ.

	Роберт Кеннеди чухам ямар хүн байв аа? Ийм асуултад хариулна гэдэг бол хуйвалдагчдын дотроо агуулсан бүхий л шалтгаан, учир явдлыг тодорхой ойлгож, харгис хэвлэлийнхний бичдэгчлэн түүний амийг хороосон хүмүүс Америк орныг «улаан ерөнхийлөгчөөс», «аюултай либералаас» холтгон ангижруулах гэсэндээ биш, өөр зүйлийн учир шалтгаантай байсан ажээ гэдгийг мэдэж авах болно.

	Би олон баримтыг жишин харьцуулж, үнэн баримтыг худал санаанаасаа зохиосон зүйлээс ялган салгаж, энэ бүхнийг Роберт Кеннедитэй биечлэн уулзаж ярилцах үедээ олж мэдсэн хувийн сэтгэгдэлтэйгээ жишин шалгаж үзсэнийхээ дагуу дээр өнгөцхөн дутагдаад байсан түүний улс төрийн дүрийг бүр тодруулж баяжуулахыг хичээж үзье.

	Нью-Йорк муж улсын сенатчийн олон дайсны нэг нь Роберт Кеннедийн амжилт олоод байгаагийн хамаг нууц бол түүний эцгийн хөрөнгө мөнгө, түүний ахын нэр хүнд мөн гэж нэг удаа түүнийг чадах гэж хорон үгээр оролдож үзжээ. Жозеф Кеннедийн хөрөнгө мөнгө, Жон Кеннедийн нэр сүр нь Роберт Кеннедийн улс төрийн капиталын чухал бүрэлдэхүүн хэсэг, төрийн талаар зэрэг дэв дэвшихийн чухал хөшүүрэг болсонд эргэлзэх явдалгүй юм. Гэхдээ Роберт Кеннеди өөрөө тодорхой хэмжээний сүр хүчтэй, хувийн жин нөлөөтэй болсныг харахгүй бол харалган хэрэг болох сон.

	Роберт Кеннеди бол өвгөн Жозефийн гурав дахь хүү байлаа. Ингэхэд тэр нөгөө хоёроосоо насны их зөрөөтэй байсан бөгөөд тэрээр Жоноос хойш есөн жил болоод төржээ. Багад нь ийм насны зөрөө их мэдэгддэг. Түүний өөрийнх нь ярьснаар ах нартайгаа түүний харьцах нь тун ч тодорхой, туйлын нэг хэвийн байдалтай өнгөрч, ихэвчлэн: «Бобби бүү саад болоод бай», «Хойшоо хойшоо, бид завгүй байгааг харахгүй байна уу?» гэх буюу сайндаа л «За, Бобби чи мөхөөлдөс аваад ир!» гэдэг байжээ. Ааш зан нь хөдөлбөл ихэвчлэн муугаар шувтарч зодуулж нүдүүлдэг байв. Ийм ч учраас Роберт арван хүүхдийн эцэг болсон үедээ ах нь дүү нараа дээрэлхдэггүй сургах гэж өөрийн биеэр нягтлан хөөцөлддөг байсан байна.

	Роберт бараг хүүхэд байхдаа ашиг хонжоо олох ажилд оролцох гэж оролдсон тухай явдал сонин юм. Эцэг нь халуун ам бүл дотроо арилжаа наймааныхаа талаар байн байн ярьдаг байснаас арван хоёр настай жаал хүүгийн бодолд наймаа арилжаа хийх хүсэл ургажээ. Ингээд тэр эцгийнхээ өгсөн өдөр тутмын хэд гурван мөнгийг хувийнхаа худалдаа хийж олсон мөнгөөрөө арвижуулъя гэж бодсон байна. Мөнгөний хувьд хүний гар харахгүй болох, эцгийнхээ мөнгөтэй өрсөлдөж чадахуйц хувийн орлоготой болох боломжид урам орсон Роберт дээрэлхүү ах нараа чадах санаатай сэтгүүл худалдахаар шийджээ. Тэрээр зурагт сэтгүүлийн шинэ шинэ дугаарыг бөөн бөөнөөр нь бөөний үнээр худалдаж аваад унадаг дугуйндаа сууж, бас уйдахгүйн тулд Порки хочтой үнэнч нөхөр, их дуутай гахайн торойгоо дэргэдээ суулган тэр хавиараа явж айл хөршийнхөө хүмүүсийг арай ахиухан үнээр шинэ сэтгүүл авцгаана уу гэж ухуулан зарж байсан гэнэ.

	Бүтэн долоон хоног ингэж сэтгүүл заржээ. Эцэг нь хүүгээ ийнхүү худалдаа наймааны хандлагатай болсныг сэтгэл хангалуун ажиглаж байжээ. Гэвч энэ явдал удаан үргэлжилсэнгүй. Энэ ажил нь сонирхолгүй болсон юм уу, эсхүл эцгийнх нь сул өгч байсан мөнгөтэй яасан ч дөхөж очихгүй яльгүй орлого олсноос ч тэр юм уу, Роберт Кеннеди үүнийгээ орхиж америкийн үлгэр зохиогч нарт «сонин зарж байгаад хүн болсон ядуу жаал хүүгийн» тухай ээлжит нэгэн үлгэр гаргаж ирэх боломж олголгүй өнгөрчээ.

	Идэр залуу Кеннеди эд материалын хүрээнд амжилт олохгүйгээ мэдээд шашны талаар гялалзаад үзэхээр санаа шулууджээ. Залуудаа тэр лам болохоор шийдэж, шашны зэрэг дэв, мяндаг тушаал, цол хэргэмтэй болох сон гэж үнэхээр хүсэн мөрөөдөж байлаа. Католик шашны нарийн төвөгтэй хамаг зан үйлийг хичээнгүйлэн судалж, энэ талаар овоо зэгсэн амжилт олсон бололтой. Ямар ч л гэсэн тэр ахынхаа засгийн газарт шүүх яамны сайд, дараа нь АНУ-ын сенатч болсон хойноо хурал мөргөлийн үед ламын сайн дурын туслагч болон сүмийн хурал мөргөлд хааяа оролцож, ингэхдээ шашны ёслолын ажилд нэг ч алдаа эндэгдэл гаргадаггүй байсан ажээ.

	Гэвч Робертын энэ ажлаас бүтэлтэй юм гарсангүй. Анхандаа зөвхөн ууган хүүгийн нь сонгож авсан улс төрийн үйл ажиллагааны эргүүлэгт кеннедийнхний бусад эрэгтэй хүүхэд төдийгүй, тэдний эмэгтэйчүүд, мөн тэдний нөхөр, ер нь «Кеннедийн отогт» сүүлийн хорь гаруй жилийн дотор ойртож багтсан хүн болгон хүссэн хүсээгүй татагдан орж байжээ.

	Ингээд Роберт Кеннеди шашны академийн оронд Харвардын их сургуульд эхлээд орсноо хожим нь Виржиний их сургуулийн хууль цаазын ангийг төгсжээ. Хууль цаазын боловсрол нь төрийн хэрэгт оролцох түүний үйл ажиллагааны эхийг тодотгож өгчээ.

	Улс төрийн бодлогыг сайн мэддэг болчихсон, ахынхаа сонгуулийн өмнөх кампанид идэвхтэй оролцож байсан Роберт Кеннеди 1953 онд америкийн эсрэг ажиллагааг мөрдөх Комиссыг тушаал дэвших гараагаа болгож авсан бөгөөд уг комиссыг тийм ч их атаархамгүй «шулмын ангуучин» хэмээх алдар хүртсэн Висконсин муж улсын улайм цагаандаа гарсан хөөргөн луйварчин, дайны дараа америкийн түүхэнд гарч ирсэн хамгийн өөдгүй этгээд Жозеф Маккарти толгойлж байлаа.

	Энэ комисстой нэрээ холбох гэсэн дүүгийнхээ төлөвлөгөөг болгоомжтой хянуур Жон эсэргүүцсэн боловч өрхийн тэргүүн эцэг нь өөр санал баримталж, висконсиний хутган үймүүлэгчийг орон гэртээ хүлээн авч, сонгуулийн өмнөх кампаниа явуулахад нь түүнд мөнгөөр тусалж байжээ.

	Товчоор өгүүлбээс Роберт Кеннеди аавынхаа сайшаан дэмжсэний дагуу уг комиссын хамгийн идэвхтэй ажилтны нэг нь болж нэлээд хэдэн сар болжээ. Эдүгээ либерал үзэлт эрээчигчдийн харуулж байгаагаар харгис этгээдийн энэ байгууллагаас Кеннедийн гарсан явдал нь улс төрийн талаар санал нийлэхгүйдээ ингэсэн хэрэг биш бөгөөд үнэн учир нь шал ондоо зүйлд байгаа ажээ. Хувийн гомдлоор үүнийг тайлах юм. Сенатч нэр алдарт дуртай залуу Робертыг бус, харин найз Рой Коныг комиссынхоо ерөнхий өмгөөлөгчөөр томилох үес Роберт өөрийгөө басамжлуулав хэмээн үзээд хаалга хаян гарч оджээ.

	Жозеф Маккартийн элдэв араншныг америкийн сенатчид хүртэл тэвчихээ болиход хүрээд түүний бүхнийг дийлэгч сүр хүчин нь савангийн хөөс лугаа адил арилан замхарсны дараа висконсиний хутган үймүүлэгч найгүй болтлоо архидан хөлчүүрхэж яваад удалгүй хэнд ч хэрэггүй болж, архинд хордож үхсэн билээ. Капитолийн довд түүнийг нэрлэсэнчлэн «Нэрэлхүү Жогийн» биеийг булшны газар хүргэлцэх нь зүйтэй гэж өөрийгөө бодсон тоотой хэдэн хүний дотор америкчуудын олонх нь дургүйцэн, үзэж чадахаа байсан тэр хүнд үнэнчээ харуулахыг хүссэн Роберт Кеннеди байжээ.

	Хэдэн жилийн дараа Маккартитэй хамтран ажиллаж байсныгаа тайлбарлахыг оролдож сенатч ярихдаа: 

	 

	«Тэр үед ийм ажил хэрэгтэй байсныг би мэдэрсэн юм» 

	 

	хэмээжээ. «Тэр үед» гэдэг үг бол уг ажил одоо хэрэггүй юм шүү, либералууд санаа зовсны хэрэггүй шүү гэсэн битүү дохио ажээ.

	Ийм тохиолдолд санамсаргүй нэг явдлыг огтхон ч өгүүлээгүй байна гэдгийг Роберт Кеннедийн цаашдын үйл ажиллагааны олон зүйл батлах үндэстэй болгож байгаа юм. Жон АНУ-ын ерөнхийлөгч болж, өөрөө ахынхаа засгийн газарт шүүх яамны сайд болохоос бүүр өмнө америкийн олон сонины тэргүүн нүүрэнд Роберт Кеннедийн нэр үзэгдэх болсон юм. Тэрхүү их алдар нэр нь америкийн үйлдвэрчний эвлэлийг, тухайлбал нэгэн томоохон нэгдэл: Ачааны тэрэгний жолооч нарын үйлдвэрчний эвлэлийг мөрдөн хавчихад түүний гүйцэтгэсэн рольтой холбоо бүхий билээ. Вашингтонд болж, 50-иад оны дундуур телевизээр бишгүй дамжуулж байсан энэ үйл явдлаас болоод улс төрийн бодлогоор хөөцөлдөж эхэлж байсан хүн анхаарагдахад хүрсэн байна. Түүний ийм үйл ажиллагаа нь 1960 оны сонгуулийн өмнөх кампанийн явцад Жон Кеннедийн хувьд улс төрийн тодорхой тээр дарамт болж, дараа нь Робертод ч тус болоогүй бөгөөд үйлдвэрчний эвлэлийн удирдлагын зүгээс түүнийг илэрхий заналхийлэн өширхөхөд хүргэжээ.

	Дараачийн жилүүдэд ч Роберт Кеннеди ахыгаа эвгүй байдалд цөөнгүй оруулж байлаа. Жишээлбэл, Карибын тэнгис дэх хямралын түгшүүртэй мөчид шүүх яамны сайд нэн аюултай хор уршиг учруулж мэдэхүйц чиг шугам баримтлахыг шаардаж байсан ерөнхийлөгчийн зөвлөгч нарын нэг байлаа. Жон Кеннеди тэр үед өөрийгөө хүрээлж байсан зарим түргэдүү хүмүүсээс илүү болгоомжтой, бодолтой, хамгийн гол нь алсын хараатайгаа харуулсан бөгөөд энэ нь америкийн ард түмний дунд түүнийг алдаршуулах багагүй чухал нэг зүйл болж өгсөн ажээ.

	 

	 

	ХИРСИЙН ТУХАЙ ДАШРАМД ӨГҮҮЛЭХЭД

	 

	Роберт Кеннеди ахынхаа зориуд илчлэн харуулахыг эрмэлздэг өнгөн талын ухаалаг занг төдийлөн дуурайж дөнгөхгүй байснаа нуудаггүй байлаа. Энэ нь олон зүйлээр харагддаг, ах дүү хоёрын амьдралын хэв маяг, гэр бүлийнхний нь сонирхдог зүйлсээс ч илт байв. Жон, Жаклин Кеннеди хоёрын байнга ирдэг зочид нь зохиолч, хөгжимч, эрдэмтэд байсан юм. Робертынд бол шал ондоо байсан юм. Роберт Кеннеди, түүний эхнэр Этель хоёр Шубертийн симфони юм уу, Бетховены сонатыг сонсохоосоо илүү Фрэнк Синатрын дууг эрхэмлэн таашаадаг байлаа.

	Гэвч Роберт бол маш хамаагүй, хэн бүхэнтэй энээ тэрээ гэсэн жирийн хархүү байсан биш юм шүү. Ах Жон, дүү Эдвард хоёрынхоо аль алинаас тэр нэг л нууцгай баргар бодлогоширсон байдлаараа өөртэйгөө ярьж байгаа хүнийг өөртөө халдаахгүй гэсэн эрмэлзэлтэй байдгаараа ялгардаг байлаа. Түүнтэй цуг байсан нэг сенатч нэг удаа ийн өгүүлэхдээ: 

	 

	«Эдвард тантай ярихдаа танд ямар нэг тус хүргэх гэж байгаагаа бүхий л байдлаараа харуулж ярьдаг. Роберт бол таны өөдөөс муу юм хийх гээгүй мөртөө хэн нэгнийг багалзуурдах гэж байгаа мэт таныг ширтдэг зантай. Түүнд хүнлэг дулаан сэтгэл дутаж байдаг. Тэдди бол инээд алдсан ирланд хүн, Бобби бол уруу дүнсгэр баргар ирланд хүн» 

	 

	гэжээ. Би ч гэсэн хувийнхаа сэтгэгдэлд түшиглэн энэ бүхэн ортой зүйл гэж нотолж чадах байна.

	Цагаан байшин руу зүтгэсэн улс төрийн бодлоготонд огтхон ч тусалдаггүй ийм хэтэрхий хүйтэн хуурай занг нь эхнэр нь нэлээд зөөллөж өгдөг байжээ. Америкийн Нэгдсэн Улсад улс төрийн ямар ч кампани асар сүржин суртал нэвтрүүлгийн шуугиан болж байдаг бөгөөд ийм хүйтэн хөндий хуурмаг байдалд алив нэгэн өндөр тушаалд нэрээ дэвшүүлэгчийн эхнэр нэг бол чухал, нэг бол идэвхгүй сул хүн байдгийг хэлэх хэрэгтэй. Америкийн улс төрийн бодлоготнууд сонгогч хүнийг улс төрийн хурц чухал асуудлыг авч хэлэлцэхээс хөндийрүүлэхийг хичээхдээ арга саам бүхнээ хэрэглэж гардаг. Ингээд эхнэр, хүүхэд, эмэг эх, хадам эх, анд нөхөд, атаатан жөтөөтөн, хувийн амьдрал, дадал заншил, хайртай нохойны хоч, өмдний тэлээний ямар гархи сонирхдог зэрэг алив бүхнээ ашиглана. Та сонины хуудаснаас Америкийн төрийн том тушаал горилогчийн улс төрийн байр суурийн талаар бараг юу ч олж уншихгүй байж болох атлаа, түүний дур сонирхол, унадаг тэрэгний нь нэр, гэр оронд нь байдаг усанд орох өрөөний тоо зэргийг цөмийг нь мэдэж авч чадах юм.

	Этель Кеннеди бол нөхрийнхөө хувьд хамгийн хэрэгтэй хүн байсан нь маргаангүй. Сонгогчдод түүнийг арван хүүхдийн эх гэж мэдээлж байхад кеннедийнхний хувьд гол чухал зүйл бол энэ эмэгтэй том аж үйлдвэрийн эзэд, олон сая хөрөнгөтэй Скакель нарын эздээс гаралтай байсан явдал юм. Түүний эцэг дэлхийд зартай «Грот Лейке карбон корпорейшн» хэмээх пүүсийг толгойлдог юм.

	Эцгийн нь олон сая хөрөнгө түүний өвийг залгамжлах залуу бүсгүйн өмнө хамгийн тохилог үнэтэй рашаан сувиллын газар, хамгийн сурвалжит баячуудын зочдын өрөөний үүд хаалгыг нээн өгчээ. Скакель, Кеннеди хоёрынхон бол нэг бүлгийн, тэгэхдээ маш явцуу түгжигдмэл хэсэгт багтах хүмүүс бөгөөд ийм ч учраас хоёр залуу эхлээд уулзан учирч, дараа нь сая бие биеэ анхаарч тоож үзсэн нь гайхалтай юм биш ээ. Энэ явдал 1944 онд цанаар гулгадаг улиралд болж, энэ үед Канадын Монт Тремлант хэмээх тэнгэр хадсан үнэтэй амралтын газарт баячуудын хүүхэд цугладаг юм. Түүнээс үүдэн 1950 онд 19 настай Этель Кеннедийн хатагтай боллоо.

	Үдшийн цагаа өнгөрөөдөг байдал, зөвхөн гэр орныхоо дотор хийдэг хувийн цайллага будаалга, цэнгэн зугаацаж аялах зэрэг энэ бүхнээ Цагаан байшинд орох гэж зүтгэж буй хүн амжилт олъё гэж санаваас гол зорилготойгоо заавал хослуулж, олон түмний өмнө хэлэх үг, албан ёсоор үзэгдэх байдлаа төдийгүй, бас хувийнхаа алхам бүрийг уг зорилгодоо захируулах ёстой болдог байнам. Роберт Кеннеди шиг хүн хувийнхаа нэр алдрыг хөөцөлдөхийнхөө улмаас шилэн бүрхүүл дор, өөрөөр хэлбэл сонин сурвалжлагч, гэрэл зурагчин, телевизийн операторуудын бүхнийг мэдчихсэн, газар сайгүй мөрдөх харааны дор арга буюу амьдрахад хүрдэг байна. Энэ бол маш их тэсвэр хатуужил, хирсээс арай зузаан арьстай байхыг шаарддаг тохьгүй хэцүүхэн амьдрал байдаг нь мэдээж.

	Ингэхэд дашрамд нь хирсийн тухай өгүүлье. 

	Хувьдаа маш хөрөнгө мөнгөтэй байсныхаа ачаар кеннедийнхэн тэрбумтны хувьд ердийн байдаг тийм амьдралтай байх боломжтой байсан юм. Тэд Швейцарт цанаар гулгаж, дэлхийн хамгийн тохилог, тэнгэрт хадсан үнэтэй амралт сувиллын газарт ид сайхан цагийг өнгөрөөж, африкийн хорио цаазтай газарт ан хөөж өөрсдийнхөө зугааг гаргадаг байлаа.

	Роберт, Этель хоёр 1966 оны хавар ийм нэгэн ан авд мордсон байна. Тэд хэр зэрэг олзтой буцаж ирснийг хэлэхэд хэцүү юм. Харин улс төрийн талаар бол яриангүй олзтой иржээ. Хэдэн сарын турш америкийн зурагт сэтгүүлүүд Нью-Йорк муж улсын сенатчийг маш баатарлаг сүртэй хүн болгож харуулсан өнгөт гоё зураг нийтэлж байв. Энэ аяндаа баахан сурвалжлагч дагуулж явсан сенатч тэр олон сурвалжлагчийг арвин баялаг материалаар хангажээ.

	Чухамхүү Кени улс руу хийсэн ангийн аян л ангуучны цуврал өгүүллэг яриаг бий болгосны дотор хирстэй холбогдсон нэг явдал багагүй байр эзэлдэг юм. Ийм үлгэр зохиогчид Роберт Кеннеди нэг удаа халуун орны тал хээрээр сэлгүүцэж яваад хирстэй улаан нүүрээрээ тулгарсан тухай бичсэн байдаг. Кеннедид буу саадаг байсангүй. Хирс аварга том эвэртэй. Тэр хоёр хэдэн мөчийн дотор бие биеэ хэцүүхэн янзаар ажиглажээ. Дараа нь сенатч урагш нэг алхвал өнөөх аварга амьтан болхидуухан эргээд зайлаад яваад өгчээ. Хирс хүртэл түүнээс айдаг байв... гэж тэд бичдэг юм.

	Роберт Кеннеди уулчин болж үзсэн тухай яриа америкийн хэвлэлд бүр ч их сүржин дэлгэрсэн билээ. 1965 оны хавар Канадын засгийн газар Юконий уулын нэгэн оргилыг ерөнхийлөгч Кеннедийн нэрээр нэрлэсэн юм. Талийгаач ерөнхийлөгчийн дүү хад асгад авирч огт үзээгүй атлаа Кеннедийн оргилд авирахаар гэв гэнэт шийджээ. Ингэхдээ тэр эл гавьяат явдлаа хэнд ч мэдэгдэхээргүй нууц үлдээнэ гэдгээ ойр дотнынхоо хүмүүст зориуд мэдэгджээ. Тэгтэл түүний төлөвлөгөөг яагаад ч юм хэвлэлийнхэн бүрэн тодорхой мэдчихсэн байв.

	Роберт Кеннеди 1965 оны гуравдугаар сард Жеймс Уиттейкер, Барри Празер гэдэг америкийн нэртэй хоёр уулчныг дагуулан авиралт хийв.

	Америкийн нэг сонинд энэхүү үйл явдлын тухай дэлгэрэнгүй сурвалжилга нийтэлж, «Кеннеди сүүлчийн хэдэн арван метрийг ганцаараа мацаж гарлаа» гэж мэдээлсэн юм. Гэтэл тэр орь ганцаараа ч байсангүй, гэрэл зургийн сурвалжлагч, телевизийн операторууд зайгүй чихсэн нисдэг тэрэг түүний толгой дээгүүр ялаа адил дүнгэнэж байжээ. Оргил дээр жихүүн хүйтэн, хүчтэй салхи байсан хэдий боловч сенатч зураг авч буй хүмүүсийн эвийг бодож мэриймжтэйхэн эргэж хөдөлж байжээ. Сүрхий найрсаг зан гаргаж зарлан магтах гэсэн нь мэрийлтээр нэлээд суларч байсныг өгүүлэх юун.

	Жон Кеннедийг амьд байхад ах дүү хоёрыг улс төрийн зүтгэлтний хувьд бие биеэ сайн нөхдөг улс гэж Вашингтонд үздэг байв. Юмыг задлан шинждэг, улс төрийн талаар элдэв мэргэ, төлөг тавьдаг, олон янзаар тооцон бодох дуртай бөгөөд улс төрийн бодлогыг шатрын ээдрээтэй тавил гэж үздэг Жон, улс төрийн бодлогыг боксын зодоон маягаар авч үзэх хандлагатай бөгөөд овжин шаламгай, эрч хөдлөл бүхий улс төрийн тэмцэлдээнийг үнэлдэг Роберт хоёр хэн хэндээ хэрэгтэй гэж тооцогддог байлаа.

	Роберт улс төрийн арчаагүй нялх ангаахай байснаа ахар богино хугацаанд америкийн улс төрийн тайзан дээрх хамгийн овжин зальтай зүтгэлтэн болж хувирсан юм. Тэрээр ууган ахынхаа сонгуулийн кампанид оролцсоноор анхныхаа алхмыг хийж эхэлжээ. 1952 онд сонгуулийн өмнөх кампаниар Роберт Кеннедийн анх хэлсэн үгийг одоо ч гэсэн Бостонд инээж дурсан ярьцгаадаг юм. Нэг удаагийн цуглаан дээр сенатчийн албан тушаалын төлөө үзэлцэх болсон хоёр өрсөлдөгч Генри Кэбот Лож, Жон Кеннеди хоёр үг хэлэх ёстой байжээ. Кеннедид ямар нэгэн шалтгаан гарснаар ирж чадаагүй тул орондоо дүүгээ явуулсан байна.

	Намбатай, буурь суурьтай олныг үзэж догширсон парламентын гишүүн Лож өө сөөгүй, дэлгэрэнгүй ярьсны дараа хорин зургаан настай Роберт илэрхий сандарч бажгадсан байртай индэрт гараад иржээ. Тэрээр хэсэг хугацаанд үг дуугарч чадалгүй гацаж байснаа сая нэг амаа хөдөлгөж «Миний ах Жек ирж чадсангүй» гэжээ. Тэгээд дуугүй болж царай нь улайж байснаа «Миний ээж ирж чадсангүй» гэж залгуулан хэлжээ. Танхимд жиг жуг гэлцэх дуулдлаа. «Миний эгч Юнис ирж чадсангүй, миний охин дүү Пэт ирж чадсангүй» гэж хэлчхээд таг чимээгүй болчихлоо. Амьтны инээд бүр ихсээд ирлээ. «Миний охин дүү Жин бас ирж чадсангүй!» Дахиад л таг. Танхимд цөм инээлдэж эхлэв. Тэгэхээр Роберт дүүрсэн хэрэг гэж шийдсэн янзтай тэнд байгаа хүмүүсийг огт тоолгүйгээр «Хэрэв миний ах Жек, манайхан цөмөөрөө энд байсан бол Ложийн төлөө саналаа өгөх хэрэггүй гэдгийг та нарт хэлээд өгөх байсан. Жон Кеннедийн төлөө саналаа өгөх хэрэгтэй» гэж үгээ дуусган амьтны хөх инээд хүргэж индрээс буугаад явчихжээ.

	Тэр үеэс хойш Роберт Кеннедийн оролцож явсан хурал цуглаан өдий төдий болж өнгөрчээ. Түүний зохион байгуулж, өнгөрүүлж байсан улс төрийн зөвлөгөөн ч тоймгүй олон. 1960 онд Жон Кеннедийг Цагаан байшинд оруулахад хүргэсэн сонгуулийн кампанийг зохион байгуулахад түүний дүү Роберт гол үүрэг гүйцэтгэснийг цөм хүлээн зөвшөөрдөг юм. Дараа дараачийн жилүүдэд ч тэрээр дадлагатай овжин сүрхий зүтгэлтэн гэдгээ үзүүлсэн билээ.

	Одоо Роберт Кеннедийн үйл ажиллагааны сүүлийн үе дэх түүний баримталж байсан улс төрийн байр суурийн тухай асуудлыг авч үзэцгээе. Робертын хоргодож байсан ахынх нь сүүдэр алга болсны дараа түүний байр суурь чухам ямар байсныг америкчууд ултай сайн бодоцгоох болсон бөгөөд гаднаасаа харахад турьхан, шаламгай, түргэн, эрийн цээнд бүрмөсөн хүрсэн, улс төрийн бодлого, хэнээрхэл хоёрын аль алиныг биедээ агуулсан энэ хүнийг кеннедийнхний овгоос хоёр дахь удаагаа ерөнхийлөгч болох бодолтой зүтгэлтэн мөн гэж таньсан юм. Ахыгаа дүү нь орлох гэсэн сонгуулийн иймэрхүү ажиллагаа Далласын буудлагын дараа дорхноо тодорхой болж билээ. Нэг үе бүр сонгуулийн явцад шүүх яамны сайдыг Цагаан байшинд нэрээ дэвшүүлэгчдийн нэг болгох санаа бэлтгэгдэж байсан бөгөөд уул сонгуульд бэлтгэж байх үеэр ерөнхийлөгчийн амийг хорлосон юм. Гэтэл удалгүй ийм төлөвлөгөөг хэрэгжихгүй хэмээн хэрэггүйд үзсэн бөгөөд ерөнхийлөгчийн суудалд суусан Жонсоныг зайлуулах нь үнэндээ гүйцэлдэхгүй зорилт байсан ажээ.

	Тэгэхлээр арай өөрөөр үзэхээр шийдээд 1964 оны сонгуулийн нэрсийн жагсаалтад 1960 оныхтой харьцуулахад Кеннеди, Жонсон гэдэг хоёр нэр ердөө л байраа сольцгоож, Роберт дэд ерөнхийлөгч болоод цаашдаа юу болох нь тодорно биз хэмээн шийджээ. Заншил дагуу хийдэг гашуудлын ёслол дуусаагүй байхад сонгуулийн ээлжит кампани ид дундаа өрнөж байв. Вашингтоны засаг төрийн ордны хонгилд байр сууриа хараахан алдаагүй талийгаач ерөнхийлөгчийн ойр дотнын хүмүүс ээдрээ нь олдмооргүй хуйвалдаан зохиож, үүний үр дүнд Робертын нэрийг дэд ерөнхийлөгчийн албан тушаалд дэвшүүлэх ёстой байлаа.

	Зуны сүүлчээр болох ардчилсан намын их хурал дээр улс төрийн үр ашигтай зүйл хийхээр бэлтгэж байжээ. Их хурал дээр Жаклин Кеннедийг үг хэлсний дараа Жон Кеннедийн тухай маш чадмаг хийсэн сэтгэл өрөвдмөөр киног их хурлын төлөөлөгчдөд үзүүлэхээр шийдсэн байв. Энэ бүхэн дүүг нь дэд ерөнхийлөгчийн тушаалд дэвшүүлэхийн удиртгал болох ёстой байжээ. Хэрэв Жонсон өөрт нь санал болгож буй нэр дэвшигчийг онц сайшаахгүй бол иймэрхүү маягаар түүнийг шахаж хавчихаар төлөвлөж байжээ.

	Гэтэл Жонсон улс төрийн энэ хавханд хөлөө хавчуулчих гэж огтхон ч яарахгүй байжээ. Долоо хоног ээлжлэн өнгөрч, сонгуулийн кампани улам өрнөн ширүүсэж байхад шинэ ерөнхийлөгч шүүх яамны сайдыг өөрийнхөө тэргэнд цуг авч явах шинжгүй байсаар байв. Роберт бодсоноо төдийлөн илэн далангүй хэлдэггүй ч гэсэн хааяа үг алдаж, өөрийнхөө нэг нөхөрт 

	 

	«Тэр өөрийнхөө дэргэд байлгах хамгийн сүүлчийн хүн нь би байх гэж бодож байна, яагаад гэвэл миний нэр Кеннеди, бас тэрээр бидний зам өөр болохоор ямар ч Кеннеди байхгүй тийм Жонсоны засгийн газрыг хүсэж байна» 

	 

	гэж ярьсан байна. Удалгүй Жонсоны ээлж болжээ. Тэрээр, миний засгийн газрын гишүүд эзэлж буй тушаалдаа хэрэгтэй учраас тэднээс нэг ч хүнийг дэд ерөнхийлөгчийн тушаалд дэвшүүлж болох арга алга гэж мэдэгджээ (энэ үед Р. Кеннеди шүүх яамны сайд хэвээрээ байсан хэрэг). «Кеннедийн отгийн» шинэ тэргүүн энэхүү битүү дохиог ухаарч энэ бүхэнтэй эвлэрэхээс л өөр арга байсангүй.

	Гэвч яаж ч байлаа гэсэн тэрээр хувийнхаа улс төрийн замыг саадгүй тавьж нээх хэрэгтэй болжээ. Тэгээд ч Р. Кеннеди үүнийгээ нэн даруй хэрэгжүүлж эхэлсэн юм. Тэрээр засгийн газраас гарч, сонгуулийн өмнөх кампани хэцүү байсан ч их л чадварлагаар өнгөрүүлээд тус орны улс төрийн хувьд гол чухал төв Нью-Йорк муж улсын сенатч болж амжсан байна.

	Дараачийн алхам нь улс төрийн биеэ даасан байр суурь олж авах явдал байжээ. Ахыгаа амьд байхад энэ нь шүүх яамны сайдын хувьд заавал ч албатай биш байв. Тэр ерөнхийлөгчийн төлөвлөсөн бодлогыг амьдралд шийдэмгий нэвтрүүлэх ажилтай байлаа.

	Жоныг амьд байхад ах дүү хоёр хоорондоо зөрөх нь цөөнгүй байсан бөгөөд чухал асуудал, нөхцөл байдлын талаар янз янзын, тэр ч байтугай эрс өөр өөр үнэлэлт саналтай байх нь олонтоо байжээ. Гэтэл одоо улс төрийн оновчтой байдал, прагматик үзлийн үүднээс бол Жон Кеннедийн төрийн бодлогыг хууль ёсоор өвлөн хүлээж авсан хүн болж сонгогчдын өмнө харагдах цорын ганц арга үлдсэн нь илт болоод байв.

	1968 оны сонгуулийн кампани гэхэд Кеннеди хувийнхаа улс төрийн мөрийн хөтөлбөрийг дэвшүүлэн гаргаж, энэ нь олон зүйл ангиараа Жонсоны засгийн газрын хэрэгжүүлж буй бодлоготой зөрж байв. «Кеннедийн бодлогод эргэж орцгооё», «Урагшлахдаа ч Кеннедитэй явцгаая» гэсэн хоёр уриагаар 1968 онд ах дүү нарын хүргэн Стивен Смитийн толгойлсон гэр бүлийн штабын сонгуулийн өмнөх үйл ажиллагааг тодорхойлж болохуйц байв. Эдүгээ энэ айлын хамаг хэргийг шийддэг овжин зальтай Смит энэ ажилд биеэ зориулахаар худалдаа наймааны ажлаа түр хойш тавиад сонгуулийн кампанийн улс төрийн явууллагад яаран орсон юм.

	Гэвч улс төрийн талаар эрчимтэй түргэн өөдлөх хугацаандаа улс төрийн олон саадыг даваад Жозеф Маккартийн комиссынхныг өөгшүүлэн дэмжсэн боловч Вьетнамд хийж байсан балмад явдал явцгүйг хортой болоод ухаалгаар нээж, Карибын тэнгисийн хямралын үеэр харцагуудыг дэмжсэн хэр нь ээ зөвлөлт - америкийн харилцааг бэхжүүлэн хөгжүүлэх нь чухал гэсэн санааг хөгжүүлж, ажилчны зохион байгуулалттай хөдөлгөөний зарим отрядыг мөрдөн хавчихад оролцсоноороо үйлдвэрчний эвлэлийн дургүйг хүргэсэн хэр нь ээ хар арьстны иргэний эрхийн программыг шууд дэмжиж байсан Роберт Кеннедийн улс төрийн байр суурь ингэхэд ямар байсан бэ?

	Түүний жинхэнэ үзэл бодлыг өөрөөс нь өөр хэн мэдэх билээ. Гэлээ ч гэсэн гурав дахь Кеннедийн байр суурь ялангуяа сүүлийн үеийн үйл ажиллагаандаа америкийн хөрөнгөтний нэлээд эрүүл саруул сэтгэдэг хэсгийн үзэл санааг тусгаж байлаа гэвэл зөв болох байх аа. Харин америкийн хөрөнгөтний энэ хэсэг өөрсдийн биеэ тоосон зан, аливааг эзэмших гэсэн хэмжээгүй өнгөлзлөгөө орхиогүй нь тун тодорхой. Гагцхүү энэ хэсэг нэлээд туршлагажин хянуур болгоомжтой болж, эргэн тойрноо гярхай ажиглан гэтэж байна. Роберт Кеннедийн алагдсаны нууцыг чухамдаа яг үүгээр тайлж болох юм. Талийгаач ахынхаа нэгэн адил тэрээр ид тогтож яваа насандаа амаргүй хэцүү замаар нэлээд бодитой ухаалаг бодлого явуулах хэрэгтэй гэдгийг ухаарчээ. Америкт энэ бүхнийг хүлээн авахыг эрс эсэргүүцэгчдийн хариу нь алуурчны сум болсон юм.

	 

	 

	ДӨРӨВ ДЭХ УДААГАА ОРОЛДСОН ХЭРЭГ ҮҮ?

	 

	Улс төрийн замыг өгүүлж, үнэнийг хэлэх аргагүй ажээ. Америкчууд отгон Кеннедийн нэрийг зөвхөн Кеннеди гэдэг нэртэй байснаас нь болоод мэддэг байсан байж болох юм. Жон Массачусетс муж улсын сенатчийн суудлаасаа ахиж ерөнхийлөгчийн ширээнд заларсны дараахан Эдвард ахынхаа суудлыг сенатад эзлэх болсон билээ. Хэрэв тэр Кеннеди биш байсан бол тийм залуугаараа Капитолийн ордонд хэзээ ч орохгүй байсан нь нийтэд тодорхой байв. 

	Эдвард ямаршуухан хүн бэ? Ухаантай юу, аль эсхүл нэг их гавих юмгүй юу, авьяастай юу, аль эсхүл тааруухан уу, улс төрийн биеэ даасан үүрэг гүйцэтгэхэд тохирох уу, үгүй юу? 

	Үүнийг 1968 оны зун ихэнх америк хүн огт мэдэхгүй байлаа.

	Арлингтоны оршуулгын газарт гашуудлын дохио намдаж амжаагүй байхад, Роберт Кеннедийн авсыг булсан булшны шинэхэн довын хар шороо хатаж гүйцээгүй байхад Америк даяараа ах дүү нарын хамгийн отгоны ирээдүйг хэлэлцэн ярилцаж байв. 

	Залуухан сенатч энэ өрхийн асар их хөрөнгө хогшлыг төдийгүй, бас улс төрийн дээгүүр зан авир, төлөвлөгөөг өвлөн авч байгаад эргэлзэх хүн байсангүй. Тэр үед тус орны гол том сонин «Нью-Йорк таймс» бичихдээ: 

	 

	«Роберт Кеннеди үхсэн нь түүний дүү Эдвардад хоёр хүнд ачаа, тухайлбал өөрийн гайхам өрх гэрийг толгойлох, улс төрийн гайхам хувь заяаг дагах явдал оногдсон юм» 

	 

	гэсэн билээ.

	Эднийхэн үнэхээр гайхам бөгөөд олон хүнтэй өрх. Эдний хамгийн ахмад нь болж үлдсэн Эдвард зөвхөн өөрийн гурав төдийгүй нас барсан хоёр ахынхаа хөвгүүд охид нийлсэн арван зургаан хүүхдийг хариуцан даах ёстой болжээ. Хувь заяаны тухайд гэвэл Цагаан байшингийн бараг арваад эзнийг үзэж өнгөрүүлсэн хашир сэтгүүлч тэр үед надад хэлэхдээ: 

	 

	«Би Тэддийг мэдэхгүй, гэлээ ч тэр түүний гэр бүл, Вашингтон, ертөнц дахинаараа түүнээс хүсэн хүлээж буй бүхнийг хийх ёстой болно. Тэр Кеннеди байхыг хүсэхгүй юм аа ч гэсэн Кеннеди байх хэрэг гарна. Энэ бол түүний хувь тавилан мөн» 

	 

	гэж билээ.

	Уй гашуу болж, нулимсаа ч нуугаагүй Эдвард тэр үес ирээдүйнхээ талаар зөвхөн сэтгүүлчид, нэг дорынхоо хүмүүстэй төдийгүй, ойр дотнынхоо хүмүүстэй ярих дургүй байхад вашингтоны улс төрийн зүтгэлтнүүдийн үүр дүнгэнэж, америкийн сенатын хамгийн залуу гишүүний нэрийг даруйхан дэвшүүлэх болов уу, яах бол, хэрэв дэвшүүлбэл ерөнхийлөгч, дэд ерөнхийлөгч хоёрын алинд нь дэвшүүлэх бол гэдгийг вашингтоны ихэс дээдсийн хүрээлэнд хэлэлцэж байжээ. Ерөнхийлөгчийн тушаалын талаар бодох нь арай ч эртдэж байгаа хэрэг, яагаад гэвэл сенатч санаа сэтгэлийн хувьд уруу дорой байгаа, намын талаар бэлтгэл ажил дуусаагүй, бас нас нь залуудаж байна гэдгийг ихэнх хүмүүс санал нэгдэн зөвшөөрч байсан бөгөөд учир нь улс орны төрийн хамгийн дээд албан тушаалд 36 настай хүн нэрээ дэвшүүлж байсан удаа Америкийн Нэгдсэн Улсын түүхэнд хараахан гараагүй юм. Гэхдээ дэд ерөнхийлөгч болох тухайд гэвэл вашингтоны хашрууд үүнийг бүрнээ боломжтой гэсэн олон баримт гаргаж байлаа.

	Ерөнхийлөгчийн тушаалд ардчилсан намаас нэр нь дэвшигдээд байсан Эдвард Кеннедийн нэр Робертыг алагдсаны улмаас үүссэн сонгогчдын балмагдан учраа олохгүй байгаа нөхцөлд 1968 оны сонгуулийн өрсөлдөөнд чухал зүйл болно гэж ардчилсан намын стратегичид увайгүй үзэж дүгнэж байлаа. Тэд намын машины олон пүрш, эрэг, дугуйг ашиглахаар шийдсэн ажээ. Алагдсан хүний бэлэвсэн авгай авсны хажууд мэгшин уйлж, өрхийн тэргүүн, хагас бие нь татчихсан, 79 настай эцэгт нь эмгэнэлт мэдээг яаж дуулгах вэ гэдгийг Кеннедийн гэр бүлийнхэн зөвлөөд шийдэж ядан байхад аалзны тор мэт учрыг олоход бэрхтэй нийслэлээс хөндий үнэнч шударга америкчууд өөрсдөө иргэд нь болдог нийгмийн хэрцгий чанар, энэ нийгэмд ноёрхож буй араатны догшин авирыг гунигтайяа бодож байхад аливааг дор нь үнэрлэчихдэг улс төрийнхөн аль хэдийнээ ажил явдлаа эхэлчихсэн байв.

	Отгон Кеннедийг наад зах нь дэд ерөнхийлөгчийн тушаалд орчихоос айж болгоомжлох үндэстэй байсан хүмүүс Кеннедийн нэрийг дэвшүүлэх нь зохисгүй гэдгийг нотлохуйц учир баримт хайж, дэвшүүлэн тавьж байлаа. Ингэхдээ түүнийг сэтгэлээ тайтгаруулж, амруулах хэрэгтэй гэсэн нялуун зөөлөн учралаас эхлээд Кеннедийн удмынхныг угсаа залгамжлуулах ёсгүй хэмээсэн улс төрийн хорон төлөвлөгөө хүртэлх хамгийн олон янзын учралыг дэвшүүлж хэрэглэж байлаа.

	Эхний үед шууд сүрдүүлэн далайлгасан зүйл ч бас гарчээ. Хувьдаа мөрдөн байцаалт хийснээрээ алдаршсан америкийн нэртэй хуульч Марк Лейн Далласын аллагын дараа удалгүй ерөнхийлөгчийн нас барсан тухай албан ёсны мэдээлэлд итгэхгүй байгаагаа илэрхий мэдэгдээд «Амбассадорт» буудалцсаны дараа шулуухан олны өмнө үг хэлж 

	 

	«Хэрэв Эдвард Кеннеди ерөнхийлөгч юм уу, дэд ерөнхийлөгчийн тушаалд нэрээ дэвшүүлбэл түүний амь нас аюултай байдалд орно. Тэр үүнийг мэдэж байгаа биз ээ гэдэгт би итгэж байна» 

	 

	гэж болгоомжлон сануулсан юм.

	Үнэхээр ч Далласын гэмт хэргийн ул мөрийг хутган будилаантуулж баахан хүний амийг сүйтгээд кеннедийнхний овгийн тэргүүнийг дахин алах ажилд оролцсон хүмүүсийн өмнө Лос-Анжелест бууны дарийн утаа замхраагүй байхад Цагаан байшин руу алхаж байгаа бас нэг Кеннедийн дүр тулаад ирэхэд чухам юу бодож байсныг төсөөлөн бодож болох юм.

	Ах нарынхаа сүүдэрт халхлагдан гэр бүлийнхээ багийн дотор адагт нь биш ч гэсэн бас голлох үүрэггүй байсан Эдвард Кеннеди сая сая хүний хараанд гэнэт өртөгдөж, улс төрийн эргүүлгийн эрчтэй урсгалд автагдаж, нэг хэсгийнхний нь хувьд гол хүн болж, нөгөөгийнх нь  хувьд айлгах бай болж хувирсан юм.

	Тэр одоо яах бол? 

	Золгүй явдалд дараа дараалан өртсөн тэр замаасаа гарч, алив бүхнээс тасарч зожгирох болов уу, аль эсхүл хорссондоо ирландын шархадсан бух шиг тулалдаанд дайран орох болов уу, нэг бол кеннедийнхний хянуур, тэвчээртэй байдлыг харуулан улс төрийн хашир сэлүүрчний тэсвэр тэвчээр гарган цаг нь болохыг хүлээх болов уу? 

	1968 оны зун Америкт ийм асуулт олонтоо гарч байсан юм.

	Энэ айлын хувьд уй гашуугаар дүүрэн байсан тэр үед Эдвард Кеннедийн Вашингтонд байдаг байшингийн битүү хаалганы цаана юу болж байсныг хэн ч мэдэхгүй. Гэвч бүхнийг харж дуулчихдаг улс төрийн хашир ажиглагчид тэр үед тэмдэглэн бичихдээ тэр зовлонд үнэхээр учирсан отгон дүү шиг биеэ барьж байсан төдийгүй, өөрийн байр суурь, жингээ мэддэг, үүнээс хойш «Кеннедийн отгийнхны» улс төрийн хөрөнгө чинээг түүнээс өөр өвлөх хүн байхгүй гэдгийг огтхон ч мартаагүй хатуу зоригтой, багагүй туршлагатай улс төрийн бодлоготон болох нь харагдсан юм гэжээ.

	Гашуудлын ажиллагаа дөнгөж дуусмагц Эдвард Массачусетст байгаа Хианнис-Порт руу очиж, өнөө маргаашаа хүлээж буй эцэг Жозеф Кеннедитэй баян эдлэнд нь уулзсан байна. Чухам яг тэр үед л Эдвард улс төрийн тайзнаас хөндийрөхгүй гэж Роза Кеннеди гэр бүлийнхнийхээ өмнөөс мэдэгдсэн юм. Сенатч Вашингтонд буцаж ирээд энэ тухайгаа дахин мэдэгдсэн юм. Та улс төрийн үйл ажиллагаагаа зогсоох гэж байна уу хэмээн сэтгүүлчид шаардангуй асуухад «Ингэвэл манай гэр бүлийн уламжлалд харш юм болно» гэж хариулжээ. Тэр үед дэд ерөнхийлөгчийн тушаалд Губерт Хэмфритэй нэг нэрсийн жагсаалтын дагуу сонгуульд оролцох тухай ардчилсан намын удирдлага түүнд санал болгосонтой уялдан залуу сенатчийн баримталж байсан байр суурь нь түүний Вашингтонд өнгөрүүлсэн он жилүүд талаар өнгөрөөгүй болохыг, бас тэрээр хүлээж чаддаг, тооцон боддог, алсыг хардаг болсон хийгээд америкийн улс төрийн шатрын нүүдлийг бүрнээ эзэмшсэн болохыг гэрчилж байв.

	Жонсоны бодлогыг эсэргүүцэн Америкийн зүг бүрээс Чикагод цугласан залуусыг хэрцгийлэн шүүсэн явдлаар дууссан ардчилсан намын шившигт их хурлын үед ч тэрээр тун зальтай хүн болохоо харуулсан юм. Кеннеди ардчилсан намынхны удирдагчдын хувьд эвгүй энэ үйл явдалд оролцоогүйн дээр өөрийн байр сууриа бүр ч бататгаж чадсан байна. Эдвард Кеннедийн уран нарийн заль мэх нь чухам яг тэр үед түүнийг ардчилсан намынхны нэг гол зүтгэлтэн болголоо гэж тэр үед их хуралд суулцаж байсан юмны учрыг мэдэх хүмүүс надад ярьж билээ.

	Ийнхүү ямар ч л байлаа гэсэн Жозефийн хүүхдүүдийн отгон хүү Эдвард Кеннеди Америкийн улс төрийн гол тайзан дээр хувь заяаны эрхээр гарч ирсэн бөгөөд ойрын жилүүдэд мэдэгдэхүйц, багагүй чухал үүрэг гүйцэтгэх нь дамжиггүй болсон юм. Чухам юунаас ингэсэн хэрэг вэ?

	Юуны өмнө Кеннеди бол түүний ах нарын эмгэнэлт хувь заяаны улмаас бий болсон улс төрийн их нэр хүндийг үүрч хоцорсон хүн бөгөөд хамгийн гол нь орчин үеийн Америкийн хамгийн том хөрөнгөний нэг эзэн агаад 1969 оны намар өөд болсон Жозеф Кеннедийн өөрт нь үлдээсэн хагас тэрбум гаруй хөрөнгийг ах нарынхаа дараа ганцаараа өвлөн хоцорсон явдал юм.

	Жозеф, Роза Кеннеди хоёрын есөн хүүхдийн хамгийн бага нь болох Эдвард 1932 оны хоёрдугаар сарын 22-нд төржээ. Ах эгч нар нь хөрөнгө чинээтэй боловч дунд хэрийн хөрөнгөтнүүдэд хамаардаг гэр бүлд төрсөн бол Эдвард том саятан болсон хойно нь эхээс гарчээ. Түүнийг гарах үед эцэг Кеннеди нь асар их хөрөнгө цуглуулж амжсан байв. Бяцхан Тэдди таван настайдаа далайг гаталж, манант Лондонд Их Британийн эрхэмсэг вангийн засгийн газрын дэргэд суух Америкийн Нэгдсэн Улсын элчин сайдын хамгийн бага хөвүүн болж ирсэн байна.

	Тэрбумтны хөвүүн онцгой байдалтайгаа хар багаасаа мэдрэх болжээ. Жишээ нь, тэрээр анхныхаа адисыг хаа нэгтээ биш, бүр яг Ром хотноо зүгээр нэг ламаас биш, Ромын пап XII Пийгээс хүртжээ. Эцэг Жозеф нь нэр хүндээ ахиулахдаа мөнгө хайж зогсох хүн биш тул Ромын пап лам өөрөө манайд ордны санваартан болж ирснийг харвал бид ямар улс болохыг мэдэх болно гэсэн шиг байдалтай байжээ.

	Ингэхэд юу ч гэж ярьсан иймэрхүү хүмүүжил ул мөргүй үлдсэнгүй нь мэдээж. Кеннедийнхнийг сурталчлагчид Эдвардын тухай ярихдаа түүний эгэл жирийн даруу төлөв, найрсаг занг онцлон зааж, өөрөө болон хавь орчныхоо хүмүүсийн хооронд их зайтай, зөрөөтэй гэдгийг хүрээлэн буй хүмүүстээ мэдэгдүүлж чаддаг Жоны найрсаг атлаа хүйтэн зан, Робертын ихэмсэг байдал, түүнийгээ нэг их нуух гэж оролддоггүй байдалтай нь сөргүүлэн тавьдаг юм.

	Үнэхээр ч Эдвардтай ярилцахад ах нараас нь илүү хялбархан эгэл жирийн бөгөөд үүнийг би биеэрээ үзэж итгэсэн хүн. Тэрээр юм хүм ярихад амар, тоглоом наргианд дуртай, гаднаасаа маш энгийн хүн байв.

	Гэвч зөвхөн өнгөн талдаа л тэр шүү. Үүнд Эдвард Кеннедийг лавтай сайн мэдэх түүний эгч, эх хоёрын ярьсан хоёр сонин зүйлийг эш татъя. Робертыг үхсэний дараа Жин Смит дүүгийнхээ тухай ярихдаа: 

	 

	«Одоо түүнд ярих хүнгүй боллоо» гэхэд Роза Кеннеди нэмж «Үүнээс хойш тэр бүр орь ганцаараа болов. Түүний амьдралын эмгэнэлт байдал нь энэхүү ганцаардмал зайндаа л үлдэх болно» 

	 

	гэж өгүүлжээ. Энэ үгийг сайтар бодоцгооё. Энэ үгэнд зөвхөн хайрт ахаа алдсан хүүгийнхээ төлөө зовсон байдал илрээд зогсоогүй байна. Энэ үгэнд жинхэнэ байр байдлыг яг нарийн тодорхойлжээ. Кеннедийнхэн өөрсдийнхөө отгийн биш хүнийг өөрсөдтэйгөө адилтгахуйц тийм даруухан хүмүүс биш ээ. Гаднаа найрсаг, хамаагүй зантай Эдвард ганцаардах болсон нь хавь орчныхоо хүмүүсийг өөрөөсөө дорд үзсэнээс, өөрөө хэт онцгой байдалтай гэж мэдэрч хүмүүжсэнээс тэр юм.

	Эдвардыг сурагч байсан тэр үед эцэг Кеннеди хөвгүүдийнхээ амьдралын замыг тодорхойлохдоо Эдвардыг үйлдвэр худалдааны хүн болно гэж заажээ. Жозеф Кеннеди ууган хүүхдүүддээ улс төрийн бодлогын талаар найдаж байгаа бүхнээ даалгахын хамт ашиг орлого нь түргэн нэмэгдэж буй гэр бүлийнхээ хамаг ажлыг бага хүүгээрээ удирдуулна гэж хүсэж байжээ.

	Гэтэл ах нараараа бахархдаг, бүхий л зүйл дээр тэднийг дуурайж байсан Эдвард мөн л тэднийхээ адил улс төрөөр хөөцөлдөх болсон байна. Өвгөн Жозеф ч үүнтэй эвлэрэхээс өөр аргагүй болж, охин Жин нь олзны ажилд овоо бүтэлтэй Стивен Смиттэй суухад өрхийн тэргүүн ийм ажилд хашир суусан хүргэн нь түүний тэр ажилд тусалж чадна гэж найдсан бөгөөд өвгөн ерөөсөө хөлсний хүнд огт итгэдэггүй тул гэр бүлийн нь гишүүдийн дотор үйлдвэр худалдааны хүн нэмэгдсэнд баярлаж байжээ. Отгон хүү нь аавынхаа зөвшөөрсний дагуу улс төрийн тайзанд гарахаар бэлтгэж эхэлсэн байна.

	Харвардын их сургуульд шалгалт өгч байхдаа залилсны улмаас хөөгдсөнийхөө дараа Тэдди сая ухаан суужээ. 1956 онд тэрээр их сургуулийг онц төгсөж, түүх, төрийн эрхийн талаар онцгой чадвартайгаа харуулжээ. Дараа нь Гаагын олон улсын хууль цаазын институтэд нэг жил эрх зүй судлаад ах нарынхаа зөвлөсний дагуу Умард Африкт «Интернейшнл ньюс сервис» агентлагийн сурвалжлагчаар хэсэг хугацаанд ажилласан байна.

	Эх орондоо буцаж ирсэн хойноо тэрээр хууль цаазын ажлаа үргэлжлүүлж, Виржини муж улсад их сургуулийн дэргэдэх хууль цаазын тусгай сургуулийг төгсжээ. Энэ үеэс л тэр улс төрийн тайзан дээр анх гарч ирсэн билээ. 1958 онд Жон Кеннеди Массачусетс муж улсын сенатчаар дахин сонгогдох ёстой болсон байв. Эдвард ахынхаа сонгуулийн кампанид идэвхтэй оролцжээ. Энэ үед тэрээр маш шургуу ажиллаж чадсанаар барахгүй багагүй арга самбайтайгаа харуулжээ. Өвгөн Кеннеди Жон, Роберт хоёртой ярьж, сонгуулийн кампанийн дүнг гаргаж суухдаа «Тэдди, бидний дундаас хамгийн сайн улс төрийн зүтгэлтэн нь байна» гэж байлаа.

	Үүнээс өмнөхөн Эдвард ид хөлжиж байсан үйлдвэр худалдааны эзэн Гарри Беннеттийн охин Жоан Беннеттэй танилцсан байв. Жоан нь Эдвардын эгч Жин Кеннедийн сурч байсан «Манхеттенвил коллежийн» оюутан байжээ. «Жин нэг орой миний өрөөнд хүрч ирээд «Явъя, би чамайг жаахан дүүтэйгээ танилцуулъя» гэж билээ. Би гадагшаа гарч хартал зургаан фут хоёр дюйм өндөр залуу байсан нь өнөөх «жаахан Кеннеди» байсан билээ» гэж Жоан хожим дурсан ярьжээ.

	Хоёр жилийн дараа Эдвард, Жоан хоёр ханилан суужээ. Бүх зүйл кеннедийнхний хувьд байдгаар болж, шинэ гэр бүл бологсдыг Америкийн католик шашны тэргүүн хамба Спеллман богтлон ёсолж, энэ удаа Ромын пап ламыг дуудалгүй өнгөрсөн бөгөөд Жон, Роберт хоёр хуримын ёслолд тусалж, хуримд ихэс дээдэс тэр чигээрээ зочлон ирсэн ажээ.

	Кеннедийн гэр бүлд өнгөрөөсөн жилүүд залуу эмэгтэйг хатуужуулж, тэвчээртэй болгон сургасныг тэмдэглэвэл ортой зүйл болно. Гэр бүлд нь тохиолдсон зовлонг тэр эмэгтэй тэсвэртэй, нэр төртэй өнгөрөөж байлаа. Нисэх онгоцны аюулын дараа нөхрийн нь амь насанд аюул байхгүйг мэдээд Жоан сонгуулийн кампанийг идэвхтэй явуулж, гипст боолттой Эдвард Кеннедийн нэрийн өмнөөс олон арван цуглаанд үг хэлж, саналаа түүнд өгөхийг сонгогчдоос уриалж байв. Эдвард тэр үед тоглоом болгон ярихдаа: 

	 

	«Массачусетсийн иргэд Эдвардыг биш, Жоан Кеннедийг сенатад сонгочих вий гэж зовж байна» 

	 

	гэжээ.

	1970 оны намар Эдвард Кеннеди Массачусетс муж улсаас сенатчийн тушаалд дахин сонгогдохын төлөө тэмцэж байлаа. Энэ сонгууль түүний хувьд онцгой ач холбогдолтой байсан бөгөөд улс төрийн дайснуудаас түүнд үзүүлсэн цохилтын дараа (бид үүнийг хойно авч үзнэ) Массачусетс дахь сонгуулийн эцсийн дүн түүний улс төрийн цаашдын зэрэг тушаал ахих явдлыг шийдэх байлаа.

	Арван нэгдүгээр сарын 3-ны үдэш орой болсон хойно «Кеннедийн отог» бараг бүрэн бүтнээрээ (зөвхөн эх нь байгаагүй) Бостоны «Паркер хауз» зочид буудлын арван дөрөвдүгээр давхарт цуглаж санал хураалтын дүнг хүлээж байв. Энд Эдвард, Жоан хоёр гурван хүүхдийнхээ хамт, Этель Кеннеди ууган хүүхдүүдтэйгээ, бас эгч Юнис, Жин хоёр нөхөр, хүүхдийнхээ хамт цуглаад байлаа. Энэ отгийнхон дахиад л эв нэгдэлтэй гэдгээ, бас санасандаа хүрэх зориг төгс байгаагаа харуулсан юм.

	Зочид буудлыг тойруулан хүч нэмэгдүүлсэн цагдаагийн хамгаалалт харуултай байжээ. Цахилгаан шатнаас гарах үед Эдвард Кеннеди өөрөө үсэг зурж олгосон зохих нэвтрэх үнэмлэхтэй байсан хэр нь энгийн хувцастай цагдаа нар намайг нягтлан шалгаж байв. Дүрэмт хувцастай, хувцасгүй тагнах ажилтнууд танхимын бүх хаалганы дэргэд, хар шатан дээр зогссон байлаа. Лос-Анжелесийн «Амбассадор» хэмээх буудалд болсон явдлын ул мөр Бостоны «Паркер хауз» буудлын энэ танхимд ч илэрхий туссан бололтой. Жоан Этель Кеннедид наалдасхийн зогсож, танхимын зүг болгоомжилсон харцаар ширтэж ямар нэгэн хүнийг харуулдсан мэт харагдаж байлаа.

	— Ний нуугүй хэлэхэд Тэддийг маань Жек, Бобби хоёр шиг алчих вий гэж би дандаа зовж байдаг. Нэг аймшигтай юм сонсох уу, та? Хэдэн сарын өмнө биднийг онгоцоор нисэж явахад ард маань сууж байсан хүүхэд агаарын бөмбөлгийг цоо хатгахад маш чанга дуугарч билээ. Тэдди цочиж толгойгоо нугдгасхийлгэв. Мөн ч хэцүү хэрэг шүү! Бөмбөлөг хагарч байхад нөхөр маань өөрийгөө буудаж байна гэж санадаг. Ингэхлээр тэр дандаа энийг бодож байдаг байх нь ээ гэж Тэддийн авгай ярьсан юм.

	Зөвхөн Даллас ч «тохитойхон газар» биш ээ. Ийм «тохитой газар» гэвэл Америк тэр чигээрээ болоод байгаа хэрэг. Нэлээд хэр тааруу хөрөнгөтний маягийн улс төрийн зүтгэлтэн яагаад ч юм барууныхны дургүйг хүргэсэн ардчилсан оронд нохойд хөөгдсөн туулай шиг үргэлж сандарч явдаг байна!

	Гэвч Эдвард Кеннеди улс төрийн талаар анхныхаа алхмыг хийж байсан үед бүх зүйл амархан, хөнгөн хялбар мэт санагдаж байжээ. Түүний анх оролцсон улс төрийн жинхэнэ том кампани бол 1960 оны ерөнхийлөгчийн сонгууль байсан юм. Ах нь түүнд баруун 11 муж улсыг даалгасан бөгөөд Тэдди Жон Кеннедийн өмнөөс ухуулга хийж, түүнийг Ричард Никсоноос давуу талтай болохыг сонгогчдод нотолж байжээ. Тэрээр бяцхан онгоцны жолооны ард суун нэг муж улсаас нөгөө рүү, хотоос хот руу дамжин явж, олон арван удаа үг хэлж байлаа.

	Тэр үеэ дурсаж Эдвард цанаар огцом үсрэлт хийсэн тухайгаа ярьжээ. Анх бодоход энэ явдал төдийлөн ач холбогдолгүй боловч ах дүү нарын хамгийн сүүлчийн хүнийг Америкийн улс төрийн буурьтай зүтгэлтэн болгосон чанар бүүр тэр үед илэрч байсныг энэ явдлаас мэдэж авч болох ажээ. Бүтэн сайн өдөр отгон Кеннеди Висконсин муж улсын нэгэн хотод байдаг цанын харайлт үзэхээр очжээ.

	— Би цанаар огцом үсэрч ер үзээгүй тул энэхүү аятайхан зүйлийг үзэж сонирхохоор үсэрдэг газрын оргил өөд гарахаар шийдэж билээ. Гэнэтхэн нэвтрүүлэгч радиогоор ярихдаа: 

	 

	«Энд ерөнхийлөгчийн албан тушаалд нэрээ дэвшүүлэгчийн дүү Эдвард Кеннеди ирээд байна. Хэрэв бид алга ташвал тэр анхныхаа үсрэлтийг хийж ч магадгүй шүү» гэхийг би сонслоо. Миний нуруу хүйт даагаад явчихлаа шүү. Бушуухан эндээс явчихмаар санагдлаа. Гэвч ахынхаа нэрийг баллачих вий гэж зовлоо. Тэгээд яавал ч яаг гэж бодоод цанаа хөлдөө углаад дүүрсэн хэрэг гээд үсэрчхэж билээ» 

	 

	гэж Кеннеди хожим нь ярьжээ.

	1962 онд Жон Цагаан байшинд суучхаад байхад хоёр дахь ах нь ерөнхий прокурор, шүүх яамны сайдын тушаалд ажиллаж байсан бөгөөд Жозеф Кеннеди бага хүүгээ бас улс төрийн бялуунаас хувиа авах ёстой гэж үзээд Тэдди Жоны султгасан Массачусетс муж улсын сенатчийн суудлыг авахын төлөө тэмцэх хэрэгтэй гэж гэр бүлийн зөвлөл дээр мэдэгдсэн байв. Ийм шийдвэрийг хоёр ах нь тэр үед төдийлөн сайшаагаагүйг энд хэлэх ёстой. Энэ бол хэтэрхий гэр бүлэрхэг хандлага гарч, эвгүй мэт санагдаж байжээ. Ерөнхийлөгчид хорсон атаархсан хүмүүс, Америк оронд эрх баригч нэгэн угсааныхан аюул занал болж эхлэв гэсэн цуурхлыг тэртээ тэргүй дэгдээж байлаа. Тэр үес «Нью-Йорк таймс» сонинд бичихдээ: 

	 

	«30 насандаа сенатч болох гэсэн Тэддийн санаархлыг нийтийг доромжилсон, хэтэрхий биедээ найдсан зүйл гэж ихэнх хүн үзэж байна. Яваандаа энэнээс болж Тэдди хэзээ ч нөхөж үл чадах олон саналыг ерөнхийлөгч сенатад алдана гэсэн үг» 

	 

	гэжээ.

	Гэтэл өвгөн зөрүүд шургуу зантай, отгон хүү нь ч улс төрийн талаар эвлэрэх дургүй, ах нарынхаа нөмөрт хучигдаж явах дургүй байсан юм. Товчоор хэлбэл ерөнхийлөгч бууж өгөх хэрэгтэй болжээ. Тэгээд ч Кеннедийн отог улс төрийн ажил явууллага хийхээр боллоо. Залуу Кеннедийн кампанийг голлож зохион байгуулсан хүн нь Жон, Роберт хоёр биш байсан бөгөөд учир нь тэдний алба ажил нь дүүгийнхээ төлөө илээр ухуулга хийх боломж олгохгүй байсан тул Жин Кеннедийн нөхөр Стивен Смит байжээ. Өвгөн Жозеф энэ үед гэр бүлийн худалдаа наймааны ажлаа удирдах явдлаа түр хойш нь тавихыг Смитэд зөвшөөрсөн байв.

	Сенатын сонгуулийн үед Эдвард Кеннедийн эсрэг хүн нь Лож хэмээх улс төрийн бодлоготон байсан агаад энэ кампанийг Ложийн удмынхан, кеннедийнхний удмынхны «удам угсааны тулалдаан» гэж нэрлэсэн нь учиртай хэрэг юм.

	Бостоны баян өрхийн ложийнхон бол хэд хэдэн үеийнхний турш Вашингтонд удирдах зүтгэлтэн дэвшүүлж, Америкт үе залгамжилсан сурвалжит анги байдаггүй гэж ярих дуртай америкийн суртал нэвтрүүлгийн сэдвийг няцаан харуулж байна. Бүүр 1916 онд Эдвардын өвөг аав Жон Ф. Фитцжеральд ложийнхний өвөг Генри Кэбот Ложоос болж дийлдэж байсан удаатай. 1954 онд Жон Кеннеди хариугаа авч өвгөн Ложийн хүү хоёр дахь Генри Кэбот Ложоос сенатчийн зөөлөн сандлыг булаан авчээ.

	Үүний дараа ложийнхний гурав дахь үеийн төлөөлөгч хоёр дахь Ложийн хүү 35 настай Жорж Кэбот кеннедийнхний отгон хүүгийн өөдөөс үзэлцэх ёстой болоод байлаа. Ингээд кеннедийнхэн дахин дийлж, энэ тоглоомд 2:1-ийн харьцаагаар ялсан байна. Массачусетс дахь сонгуулийн дүнг тайлбарлаж «Тайм» сэтгүүл тэр үед бичсэн нь: 

	 

	«Эцэг болон түүнийхээ асар их хөрөнгөөр дэмжүүлж, ерөнхийлөгч ахаараа халхавчилсан Эдвард хамгийн сайн аргаар Кеннеди гэдэг нэрээ ашиглаж, Кеннедийнхний гадаад үзэмж, арга барилыг ч ашиглав. Гэвч зөвхөн энэ чанар хангалтгүй байжээ.

	Эдвард эрч хүч, шахалт хавчилт, чиглэсэн зорилгоороо урьд өмнө үзэгдээгүй тийм кампанит ажил хийсэн учраас дийлэв». 

	 

	Улс төрийн кампанид ахын нь үзэж байсан сургамж зүгээр өнгөрсөнгүй.

	Харин их тушаал горилогч залуу энэ бүх чанараа харуулсан авч сенат түүнийг эвгүй байдлаар угтжээ.

	Тавь, жар, бүр дал гарсан сенатчидын болгоомжилж, хүйтэн угтсан авир, тэдний бодлоор хэт залуудаж байгаа гэж үзсэн энэ бүхнийг Капитолийн довд гарсан Эдвард ахмад хүмүүсийг зориуд хүндэлж байгаагаараа гэтлэн давах гэж оролдсон бөгөөд аливаад хорон үгтэй нийслэлийн сэтгүүлчдийн нэрлэсэн «Кеннедийнхний хувьд гайхмаар улс төрийн хүлцэнгүй зан» гэдгээрээ бас сенатчидыг дийлэх гэж оролдсон юм. Шинэ залуу сенатчид ажил их хийж бага ярих тэр уламжлалыг хэлбэрэлтгүй мөрдсөн хэр нь ээ Кеннеди дуртай цагтаа Цагаан байшинд орж чадах ерөнхийлөгчийн дүү болж төрсөн онцгой байдлаа бусад сенатч нартаа огтхон ч мэдэгдэхгүйгээр маш алсын хараатай тооцоотой ажиллаж эхэлсэн байна.

	Сенатад байх хугацаандаа Эдвард Кеннеди үргэлж үг хэлээд байдаггүй байсны дээр хурц тодорхой асуудлаас зайлсхийж, вашингтоны улс төрийн этгээд хэллэгт «халуун төмс» гэгддэг зүйлийг Робертод атгуулчихдаг байжээ. Үүний зэрэгцээ маш сайн бэлтгэж байгаад хааяа нэг үг хэлэхдээ тэрээр уран арга барилтай, хурц ухаантай, Харвардын сурвалжит хүний янзтайгаа харуулсан сүрхий уран илтгэгч болохоо үзүүлдэг байжээ. Түүний биечлэн зохиосон хийгээд оролцож боловсруулсан хуулийн төслийг цуг ажилладаг сенатчид нь сайтар бодож тунгаасан гэж үзэх болжээ.

	Товчоор өгүүлбээс Капитолийд байх үед түүнд үл итгэсэн хүмүүсийн хүйтэн авирыг маш нарийн тооцоолсон ааш зан, ер бусын залирхуу хүлцэнгүй байдал, хээвнэг гэмгүй царайлсан дүр үзүүлж байгаад далд явууллага хийж чаддаг чадвар энэ бүхнээрээ Эдвард Кеннеди нуга дарж амжсаны дээр Вашингтоны улс төрийн ээдрээтэй зүйлийг хэнээс ч дутахгүй мэддэг болохоо харуулж, илэрхий гэр бүлсэг янзтай байна гэсэн харыг үгүйсгэж чаджээ.

	Эдвард Кеннеди бол ах нартаа байсан тэр бүх чанар, тухайлбал залуухан байсан хэр нь ээ улс төрийн тайзан дээр үзэгдээд өнгөрөх зуураа олны анхааралд өртөж, Рузвельтийн дургүйг хүргэж амжсан Жозефийн шургуу, хязгааргүй биедээ найдсан зан, Жоны эрдэм ухаан, ер бусын авьяас, Робертын залирхуу өргөн далайцтай ажиллагаа зэрэг онцгой хурц байдлыг харуулаагүй юм. Тэрээр нэлээд далдуур гаднаа маш эгэл жирийн байдаг байжээ.

	Нэг хэсэг нь Эдвардыг ах нартаа байдаг онцгой чанарыг эзэмшээгүй хүн гэлцэхэд нөгөө нь Кеннедийн отгийн дотроос тэр л хамгийн дориун сүрхий хүн мөн гэж нотлох хандлагатай байдаг.

	Хэрэв хувийнхаа сэтгэгдэлд түшиглэж яриваас хоёр дахь таамаглалыг баримтлагчид арай үнэний хувьтай байгаа болов уу гэж би санаж байна. Эдвард ах нараасаа илүү хүчтэй гэж нотлохгүй боловч энэ хүн бол их тэвчээртэй зэрэг бусад олон чанарыг шингээсэн зальтай хашир улс төрийн бодлоготой бөгөөд ийм ч учраас тэр Вашингтоны улс төрийн тэнгэрийн хаяанд яриангүй том хүн болж байгаа гэхэд эргэлзэх явдалгүй юм.

	Одоо энэ хүн бол алга ташилт, улс төрийн амжилт олж авахын тулд айж сандралгүй цанаар огцом үсэрвэл боллоо гэж үзэж байсан анхныхаа алхмыг хийж буй зүтгэлтэн биш, харин хүнд бэрх тэмцэл дунд түргэн хатуужиж, бодол саналаа нууж, хэрэгтэй үед цохилт өгч чаддаг хүн болсон бөгөөд ийм цохилтыг тэвчээртэй туулдаг байх ёстой нь америкийн улс төрийн бодлоготны хувьд тун чухал чанар юм.

	Өндөр нуруутай, эрүүл саруул, бяр тэнхээтэй байрын, ер бусын шув шулуухан (энэ бол нисэх онгоцны сүйрэлд өртсөний дараа тэрээр аргагүй зүүх болсон нуруу тэнэгэр байлгадаг бүс бүсэлдгээс ийнхүү шулуухан цэх болжээ) нуруутай түүнд энэ хэр садаа болж буй залуугийн байдлыг нэлээд дарагдуулж өгдөг хар хөх өнгийн пиджакийг өмсөх дуртай, шанаанаасаа эрт бууралтсан Эдвард Кеннедитэй би 1970 оны намар оройхон болсон хойно уулзаж билээ.

	Заримдаа тэрээр ярилцаж байх үедээ пиджакаараа оролдож, сэтгэл нь хөдөлсөн үедээ талийгаач ерөнхийлөгч ах шигээ товчоо тайлж товчилж байхыг нь харахад сэтгэл нь хөдөлж нэг юманд зовоод байгааг нь мэдэгдэх цорын ганц зүйл гэмээр бөгөөд сенатчийн баттай эзэмшиж, нарийн сайн сурсан биеэ барьдаг тэгш жигд занг зөрчиж байна уу даа гэмээр байлаа. Ямар ч гэсэн Массачусетс муж улсын сенатчийн улс төрийн цорын ганц эрхэм зүйл нь түүний алдаршсан нэр гэж нотлох хүн сүүлийн үед ховордсон гэж болно.

	Эдвард Кеннеди гэгч улс төрийн зүтгэлтний хувийн шинж чанарын тухай асуудал бол зөвхөн энэ хүнд хамаатай жижгэрүүлсэн явцуу асуудал биш ээ. Ирээдүйд нийт олны сонирхлыг татахуйц тийм асуудлын тухай энд яригдаж буй хэрэг ээ. Сенатчийн жолоодож явсан машин гүүрнээс гол руу өнхөрч, түүний талийгаач ах Робертын нарийн бичгийн дарга агсан залуу эмэгтэй нас барсан 1969 оны зун болсон машины ослыг хүртэл Кеннедийнхний отгон хүү америкийн улс төрийн Олимп өөд зүйрлэшгүй түргэн авирч байлаа.

	Гүүрэн дээр болсон явдал олон зүйлийг будилаантуулсан билээ. Энэ хэргийн бүхий л учир сайн тодроогүй байх гэж санагднам. Олон зүйл онц гайхалтай байгаа юм. Энэ өрхийнхөнтэй олон жилийн турш үхэх сэхэхээ үзэлцэн буй, Эдвард Кеннедийн улс төрийн дайснууд болох хүчирхэг нөлөөтэй хүмүүст маш хэрэгтэй байсан яг тэр мөчид энэ бүх явдал болсныг бодоод үзье л дээ.

	Энэ хэргийг аль болохоор хөөргөн дэвэргэж, сенатчийг хамгийн эвгүй байдлаар харуулах гэж илэрхий оролдон, нөхцөл байдлыг хэцүү болгож байсан нь америкийн хэвлэлийн бүр дадаж заншчихсан аливааг сүржин болгодог тэр явдлаар тайлбарлаад зогсчхож болохгүй мэт ажгуу. Аюултай өрсөлдөгчөө сонгогчдын өмнө бүрмөсөн нэр хүндгүй болгоход чиглэсэн төлөвлөгөөтэй явууллагын зарим нэгэн зүйл нь энэ бүхнээс ажиглагдаж байгаа юм.

	Би Америкт байхдаа гүүрэн дээр болсон явдал нь Эдвард Кеннедийн нэр хүндэд үнэхээр ноцтой муугаар нөлөөлөх тийм явдал байсан эсэхийг мэдэх хашир хүмүүсээс сонсохыг оролдсон билээ. 

	Тэгэхэд тэд:

	— Үгүй яалаа гэж, та минь! Хэрэв Кеннедийн дайснууд бариад авах овоохон гогцоотой байсан сан бол тэд яалаа гэж түүнийг муужиртал цохилгүй талбайн булангаас талбайд гаргаад тавьчих бил ээ! Сүрхий юм ер байхгүй. Хэрэв тийм юм байсан сан бол Кеннеди өөрөө тайзан дээр байхгүй байсан биз ээ гэж хариуллаа.

	Гэлээ гэхдээ Кеннедийн улс төрийн хөлөг нь цөмлүүлсэн шүү дээ.

	Энэ явдал болоход Никсоныг хүрээлж байсан хэсэг зүтгэлтэн санаа нь амсхийж чөлөөтэй амьсгаа авсан гэж учрыг мэдэх хүмүүс нотолж байна. Саяхан болтол ерөнхийлөгч Никсоны ойр орчны хүмүүс Цагаан байшингийн 37 дахь эзэн хамгийн аюултай өрсөлдөгчийгөө Эдвард Кеннедийг гэж үздэг байсныг нуухгүй хэлж байлаа. 1960 онд ах нь түүнийг дийлсэн гэдгийг Никсон сайн санаж байгаа болохоор отгон дүүг нь дутуу үнэлж болохгүй билээ.

	Эдвард Кеннедийг ардчилсан намын нэг удирдагчийн тушаалд дэвшүүлсэн нь отгон Кеннедийн хувийн төлөвлөгөө, биеэ өргөсөн байдлаас хол давсан хэрэг юм. Хэргийн учир нь 1968 онд сөрөг тал болон хоцроод 1972 онд юм уу, 1976 онд засгийн эрхэнд дахин орох сон гэж хүсэж буй ардчилсан намд Эдвард Кеннеди илүү хэрэгтэй болохоос биш тэр намыг нэг их хэрэгсэхгүй байгаа юм.

	Энэ талаар «Ньюсуик» сэтгүүлд бичихдээ: 

	 

	«Залуу Кеннеди сенатын хамгийн дорх, хамгийн арын суудлаас түүний удирдагчдын эгнээнд ортлоо ахиж, хамгийн сүүлчийн үлдсэн газартаа ардчилсан намын үзэл санааг илэрхийлэгч болов... Тийм залуу, дөнгөж гучин зургаахан сенатчийн иймэрхүү зориглол зарим хүнд бараг л хэт зүрхэлсэн мэт санагдсан боловч өөр арга байхгүй болохоор ихэнх ардчилсан үзэлтнүүд Эдвардын тайзан дээр гарч ирсэн явдлыг ямар нэгэн ид гайхамшиг болсон юм шиг хүлээн авав» 

	 

	гэсэн юм.

	Тэгэхдээ намын дотор ч Эдвардын эсрэг үлэмж нөлөөтэй хүчин байсныг бодолцох хэрэгтэй юм. Энд түүнийг гэнэт гараад ирсэн өрсөлдөгч хэмээн үзсэн намын удирдагчид байлаа. Губерт Хэмфри юм уу, Эдмунд Маски нар байр сууриа найр тавьж ганцхан Кеннедийн төлөө өөрсдийн нэр төр хөөцөлдсөн санаагаа орхино гэж бодоход бүтэшгүй юм. Харин нэлээд чухал нэг зүйл бол Эдвард Кеннедийн хоёр ахыг үнэн голоосоо үзэн яддаг тийм бүлгийн эсэргүүцлийг дурдах ёстой.

	Жон, Роберт Кеннеди хоёрыг алагдсанаар Линдон Жонсон, кеннедийнхний хоорондох далд боловч улангассан дайсагнал намдаагүй юм. Жонсон отгон дүүг нь ч үзэн ядсан хэвээр байв. Үүнтэй холбогдуулан нэлээд ултай сайн мэдээлэл авсан америкийн тоймч Пирсон, Андерсен хоёр сонин тохиолдол дурдсан байна. 

	Жонсоныг Цагаан байшингаас Техас дахь эдлэн газар луугаа зүглэсний дараа Линдон Жонсон, Губерт Хэмфри хоёр ямар харилцаатай байсан тухай өгүүлэхдээ дээрх тоймчид сонгуулийн дараахан Жонсон, Хэмфри хоёрын хооронд болсон ярианы агуулгыг дамжуулсан юм. 

	 

	«Ерөнхийлөгч агсан Жонсон Хэмфрийг намын цорын ганц, маргаангүй толгойлогч мөн гэж албан ёсоор зөвшөөрч байгаагаа мэдэгдээд түүний ажиллагаанд хөндлөнгөөс оролцохгүй гэлээ. Харин тэгэхдээ тэрээр Жонсоны нэг болзлыг биелүүлбэл зохих ажээ. «Та намын дарга. Ингэхлээр намыг кеннедийнхэнд золиосонд өгөх гээгүй бол та намыг удирдаж байх болно» гэж Жонсон дэд ерөнхийлөгч агсан Хэмфрид мэдэгдсэн байна».

	 

	«Гүүрэн дээр болсон явдал» Кеннедийн отгон дүүгийн хувийн улс төрийн эмгэнэлт явдал болоод зогссонгүй, ардчилсан намын удирдлагын хувьд ноцтой эвгүй явдал болж, бүх зүйлийг холион будилаантуулж, аль хэдийнээ төлөвлөчхөөд байсан улс төрийн ирээдүйн тулалдаан хийх явдлыг бэрхшээлтэй болгосон байна.

	Ардчилсан намынхны удирдлагын одоогийн бэрхшээлд Кеннедид учирсан гай ойрын ирээдүйд АНУ-ын дотоод улс төрийн нөхцөл байдалд ч мэдэгдэхүйц нөлөөлөх нь гарцаагүй.

	Чухам яаж? 

	Одоо энэ талаар маш олон янзын санал бодол дэлгэрч байна. Нэг хэсэг нь Эдвардын улс төрийн ажиллагаа дуусаж сайндаа л тэр сенатчийн тушаалаа хадгалбал болох нь тэр гэж нотолдог. Ийм үзэл бодол баримтлагчид нэрт сенатч Эдмунд Маскид гол найдлагаа тавьж байна.

	Өөр нэг хэсэг нь хэдийгээр Кеннеди хэмээгч гуравдугаар улс төрийн бодлоготны улс төрийн хэцүү авирлалтанд эвгүй боловч түр зуурын сааталт болсон яльгүй зүйл боллоо гэж үзэж байна. Эдвард Кеннедийн өндөр нэр алдар, асар их хөрөнгө зоорь, хувийн зан чанар мэтийн ийм хүчин зүйлүүд нь хэсэг хугацаа өнгөрсний дараа түүнтэй тохиолдсон золгүй явдлыг мартагнуулан арилгаж, тэрээр Цагаан байшин руу орох шатаар ахин урагшлах болно гэж тэд үздэг ажээ.

	Энэ бүхнээс үзвэл сенатчийн улс төрийн өрсөлдөгч нар одоохондоо түүнийг арай ч сул орхихгүй гэж үзэж байна. Эдвард Кеннеди тус орны хамгийн их зартай хүмүүсийн нэрсийн жагсаалтад байсаар л байна шүү дээ.

	«Тайм» сэтгүүлд хөгтэй боловч нэлээд сонирхууштай учраас арга буюу анхаарал татах нэгэн явдлыг бичсэн юм. Нью-Йоркийн Пенсильванийн төмөр замын буудлын кассад хэсэг хүн очжээ. Тэдний нэг нь хөдлөх гэж байгаа галт тэрэгний хоёр пиу өгнө үү гэж мөнгө хураагчаас хүсэв. Пиу дууссан гэсэн хариу сонсоод урдаас нь «Би сенатч Чарльз Перси байна» гэж тэр хүнийг хэлэхэд «Бидэнд тэр хамаагүй ээ» гэж мөнгө хураагч хэлсэн байна. Сенатын нэлээд хол явах хүн гэж тооцогддог, бүгд найрамдах намаас ерөнхийлөгчид нэрээ дэвшүүлж болох хүн хэмээн яригддаг зүтгэлтнийг нь ийнхүү хүйтнээр угтсан ажгуу.

	Үүний дараа сенат дахь ардчилсан намын толгойлогч Майк Мэнсфильд кассын цонх руу очжээ. Нэрээ хэлээд тэрээр бас пиу гуйлаа. «Би пиу байхгүй гэдгийг сая хэл ээ биз дээ? Та хэн болох нь надад ер хамаа байхгүй» гэж мөнгө хураагч тас загнажээ. Тэгэхлээр нь Эдвард Кеннеди цонх руу ойртон очоод «Би сенатч Кеннеди байна. Надад нэг...» гэж үгээ дуусгаж амжаагүй байтал кассын цонхны цаадах байдал эрс ондоо болоод явчихлаа. Мөнгө хураагч инээмсэглээд сенатч, түүний эхнэр төдийгүй тэр хавийн бүх хүнд пиу олгосон байна. Энэ явдлыг дурдсан тоймч М. Чешир тэмдэглэхдээ: 

	 

	«Энэ бол Кеннеди хэмээх нэр хүний хүссэн газар болгонд чөлөөтэй нэвтрэхэд тусалж байдгийг дахин нотолж байна» 

	 

	гэжээ.

	Кеннеди анхныхаа тоглолтод муужиртлаа цохиулаад цааш тоглох чадваргүй болж талбайгаас гарчихна гэдгийг зөв гэхэд бэрх юм. «Кеннедийн отгийн» төлөөлөгчид бол зорилгодоо хүрэхийн тулд яахаас ч буцахгүй, хэт шургуу зууралддаг хүмүүс. Тэднийг амьдаар нь хүлэхээс илүү амархан зүйл бол дор нь буудчих явдал юм. Үүн дээр бас отгон Кеннедийн мэдэлд байгаа хөрөнгө зоорь, улс төрийн туршлагыг нэмж бодвол тэрээр эцсийн үгээ хараахан хэлээгүй нь тов тодорхой болно.

	 

	* * *

	 

	Энэ отгийнхон, Америкийн баячуулын нэрсийн жагсаалтад баттай орсон гэр бүлийнхэн, орчин үеийн капитализмын гол орны эдийн засаг төдийгүй улс төрийн бодлогод их үүрэг гүйцэтгэдэг хэсэг хүмүүс ийм л бөгөөд тэд төрийн машины жолоодох хөшүүргийг барьж залсан хүнийг нэг удаа улсдаа өгөөд одоо хэдийгээр цохилт, хохирол үзсэн хэр нь ээ дахиад энэ тушаалд санаархсан хэвээрээ л байгаа билээ.

	Америкийн «дээдсийн нийгэмд» олж авсан өргөн дэлгэр, олон жилийн холбоо сүлбээ, үе үеийнхний боловсрол, туршлага, тэр ч байтугай Фитцжеральдын сурвалжит овгийн намба төвшин байдлыг нударга зангидаж байгаад замаа олсон мухлагийн эзэн Кеннедийн идэрхэг эрч хүч, шургуу тэвчээртэй ирланд зан, нэр төр хөөцөлдөх, хатуу нарийн тооцдог тийм зантай холбосны улмаас ер бусын амьдрах их хүчин чадалтай хайлш цутгамал гарсан ажээ.

	Америкийн шилмэл хэсгийнхэн болдог том баячуулын үр хүүхдүүд тун ч доройхон арчаагүй, авьяасгүй байдагтай харьцуулбал бүр ч онцгой ялгардаг энэ гэр бүлийн зарим төлөөлөгчийн ер бусын чадвар маргаангүй юм. Арчаагүй бөөцийлсөн элбэг дэлбэг байдал, хийх юмгүй гиюүрсэн байдал (тэд хүний тархиар хөдөлж, өрсөлдөгч нартайгаа өөрсдөө биш, хүний хүчээр үзэлцэж их мөнгөөр аливаа хэргийг эрхлэх мэргэжилтнийг хөлслөн ажиллуулдаг) зөвхөн өөр хоорондоо гэрлэж суусаар садан төрлийн холбоотой гэр бүл болж, хүн нь хүнтэйгээ бус, хөрөнгө нь хөрөнгөтэйгөө суудаг зэргээс болоод мөхөлдөө ойртох тавилантай болд, нүүрс, нефть, гахайн махны эзэд, банкны эзэн, худалдаачдын уруудаж яваа удам угсааныхны дотор авьяас билигтэй хүмүүс тун ховор байдаг.

	Үеэ өнгөрөөж буй хүчний байр суурийг түүхийн түрэлт давлагаа угааж буй өнөө үед тийм хүмүүс бүр ч их хэрэгцээтэй болж байна. Хөрөнгөтнүүд мөхөх цагаа өөрсдөд нь сунгаж өгч чадахуйц тийм удирдагчдыг яаравчлан эрж байна. Чухам үүнд Жон Кеннеди огцом өөдөө дүүлж, «Кеннедийн домог» гэгч үүсэж, энэ угсааны төлөөлөгчид америкийн нийслэлд гүйцэтгэсэн хийгээд одоо ч гүйцэтгэсээр буй ролийн нууц оршиж байж мэдэх юм.

	Гэвч шинэ удирдагчийн ачаар аврагдах аргаа хайж буй орчин үеийн хөрөнгөтний оролдлого бүхэлдээ хэтийн төлөвгүйг нотлох хэрэг төдийлөн байхгүй биз ээ. Ямар ч хүн, тэр ч байтугай хэчнээн авьяастай байлаа ч түүхийн үүднээс мөхөх тавилантай үйлсэд хүчин зүтгээд бүх авьяас чадвараа нээн харуулах чадалгүй бөгөөд хамгийн гол нь нэгэнт аврах аргагүй болчихсон юмыг тийм хүмүүс аврах бололцоогүй юм.

	 

	⁂

	Уг номыг “Болор дуран” шалгуураар шүүсэн болно. 
Программтай танилцах бол сурталчилгаа дээр товшиж холбоос руу орно уу.

	⁂

	ӨГЛӨГИЙН ЭЗНИЙ СОНОРТ

	Манай номын санд байгаа бүх номыг та хүссэн үедээ ҮНЭ ТӨЛБӨРгүй авч уншиж болно.
Аливаа ажлыг хийхэд зардал гардаг шиг уг номын санг бүтээхэд багагүй зардал гарч байгаа.
Та улам олон ном ингэж унших хүсэлтэй бол бидний ажлыг дэмжин манай номын санд НОМоор болон МӨНГӨөр хандив өргөж болно.

	Таны хандивласан мөнгө:

	— хэвлэгдсэн номыг цахим хэлбэрт оруулах,

	— цахимд оруулсан номыг ариутган шүүх,

	— цахим технологийн тоног төхөөрөмж авах,

	— цахим номын санг өргөжүүлэх,

	— цахим номын сангийн чиглэлээр судалгаа хийж, сурч байгаа оюутан судлаачийг дэмжихэд зарцуулагдана.

	Хандив өргөх данс 

	"Хаан банк"

	5027 8982 35 (төгрөг) ЦОГТ ОХИН ТЭНГЭР САН

	5027 9685 00 (доллар) Tsogt okhin Tenger san

	Qpay-гээр бол (линк)



	




	ЗОХИОГЧООС

	Монголын уншигчдад толилуулан буй энэхүү номд зохиогч Америкт хэд хэдэн удаа аялан очих үедээ үзэж харж байсан өнөөгийн Америк орны тухай, хэдийгээр энгийн нүдээр ялган танихад хэцүү боловч асар их эрх мэдэлтэй байдаг хүмүүсийн тухай өгүүлэх болно.

	...Цаг хугацаа хурдан өнгөрөх юм. Тэр нь нарийн ажиглавал эрин үеүдтэй үнэхээр шууд холбоотой боловч асуудал, эрин үед үл хамаарах туйлын үзэгдэл мэт санагдана. Учир нь гэвэл хүн төрөлхтөн хөгжин дэвшихийн хэрээр цаг хугацаа товчлогдож, түүний явц бидний харсаар байтал тийрэлтэт хөдөлгүүрээр жолоодогдох мэт хурдсан байна. Өнөө үед нэг жилийн дотор болж өнгөрч байгаа үйл явдал үүнээс жаахан өмнө бол арван жилийн дотор, зарим нь зуун жилийн дотор ч бараг багтахгүй байх сан билээ.

	Энэхүү ном орос хэлээр анх хэвлэгдэн гарснаас хойш тийм ч удаагүй байна. Гэвч одоо монгол уншигчидтай уулзахаар бэлтгэж байгаа болохоор зохиогч өнгөрсөн энэ хугацаанд юу өөрчлөгдөв гэдгийг хэлэх ёстой. Номонд орсон зарим баатрууд таалал төгсөж, нөгөө зарим нь улс төрийн тавцангаас зайлуулагдаж, өнөөдөр вашингтоны «засгийн эрх мэдэл» барилцан байгаа шинэ хүмүүсээр солигджээ. Зарим нь нэр төрөө алдаж, вашингтоны гадаад засал өөрчлөгдөн, вашингтоны улс төрийн жүжиглэлд өчигдөрхөн гол үүрэг гүйцэтгэж байсан хүмүүс өөрийн эрхгүй алс бөглүү мужуудад зайлуулагджээ. Гэтэл нөгөө зарим нь бөглүү мужаа Цагаан байшингийн тасалгаагаар сольж амжсан байна.

	Тэглээ ч гэсэн зарим гадаад төрх байдал нь өөрчлөгдөж, хүмүүс нь халагдаж, солигдсон ч тэндхийн гол зүйл чухал холбогдлоо өчүүхэн ч алдаагүй, өөрчлөгдөөгүй хэвээр байгаа учир энэ номоо монгол уншигчдад толилуулахдаа зохиогч миний бие зориг алдаад байх юм алга аа.

	Хол газар явгаар буюу мориор аялагч хүний замд нэг хэсэг мод, сөөг өнгөрөхөд дахиад л мод, сөөг гарч ирж, дов толгод, гол мөрөн олныг өнгөрөөх боловч олон өдөр яваад ирэхийн цагт байгалийн тэр байдал нүдний өмнө нэгэн л хэвээр давтагдан байдаг шүү дээ. Ингэхлээр эцсийн эцэст асуудлын мөн чанар ганц нэг хүнд байдаггүйн нэгэн адил ганц нэг модонд байдаг биш байх нь ээ. Асуудлын мөн чанар түүнээс том зүйлд, чухал зүй тогтол, ерөнхий дүр зурагт байдаг ажээ.

	Энэ ном уншигчийн гарт анх очиж байх үед Далласт алагдсан америкийн төрийн тэргүүн Жон Кеннедийи халаанд гарч ирсэн Линдон Жонсон Цагаан байшинг эзэгнэж байлаа. Засгийн эрхэнд гарах гэж олон жил тэмүүлсэн, эрх тушаалд хязгааргүй шунагч Жонсон Америкийн түүхэнд түүний хамгийн алдартай ерөнхийлөгч болно гэж мөрөөддөг байлаа. 1969 оны намрын хуучаар би тэр үед ерөнхийлөгч агсан Жонсоны мэдэлд байсан Техас дахь хөдөө аж ахуйн фермд хүрэлцэн очсон юм. Эрт өтөлсөн, ядруу биетэй, цог нь буурсан нүдтэй хүн намайг угтан уулзсан билээ. Тэр хүн Жон Кеннедийн нэгэн адил Цагаан байшинг сайн дураараа орхиж яваагүй боловч хэрэв АНУ-ын 35 дахь ерөнхийлөгч Жон Кеннеди энэ номд учрыг нь өгүүлэх хуйвалдаанаар засгийн эрхнээс зайлуулагдсан бол Линдон Жонсон Вьетнамд хийсэн түрэмгий дайны цуст ажиллагаанд түүнийг түлхэн оруулсан алдааныхаа золиосонд зайлуулагдсан билээ.

	Цагаан байшинд Линдон Жонсоны халаанд Ричард Никсон гарч ирэв. Никсон түрүүчийнхээ хүний адил эрх тушаал эзэмших дээгүүр төлөвлөгөөтэй байсан болохоор өмнөх хоёр ерөнхийлөгчөөсөө илүү амжилт олно гэдэгт итгэж байсан юм. Гэвч энэ номд өгүүлснээс арай хожим болсон ч гэсэн дахин улс төрийн сүйрэл болсон бөгөөд тэр нь Никсонтой бүр ч шууд холбоотой байлаа.

	1974 оны наймдугаар сарын 9-ний тав дахь өдөр билээ. Америкийн Нэгдсэн Улсын 37 дахь ерөнхийлөгч Ричард Никсоны хувьд тэрхүү тав дахь өдөр үнэхээр ёрын өдөр болсон юм. Тэр бол түүний албан тушаал дэвших, унахыг заасан хамгийн ёрын өдөр байлаа. Тэр өдөр түүний ерөнхийлөгчийн албан тушаал нэр төргүй дууссан юм. Тэр өдрийн орой Никсон засгийн газрын хуралдааны танхимд орж иржээ. Тэнд сайд нар, сенат ба төлөөлөгчдийн танхимын удирдагчид цугларсан байлаа. Никсон бөгтийн, зовуурьтайяа инээмсэглэн ширээний хажуугаар явж, түшлэгтэй сандал дээр суужээ. Эзлэн суухын төлөө олон жилийн турш юу ч хийхээсээ буцахгүй байсан тэр сандал дээрээ сүүлчийнхээ удаа суусан нь тэр ажээ. Ерөнхийлөгч удтал юу ч хэлж чадахгүй шаналан суужээ. Дараа нь тэр зангирсан хоолойгоор: «Намайг ямар хувь заяа хүлээж байгааг би цөмийг мэдэж байна. Би тэмцлээс зайлсхийх гэсэндээ биш, харин ерөнхийлөгчийн албан тушаал бол ямар ч хүнээс дээгүүрдсэн зүйл мөн гэдэг санааны үүднээс ерөнхийлөгчийн албан тушаалаас огцрохоор шийдэв. Улс орон маань хагаралтай байх явдлыг би хүлцэн тэвчиж чадахгүй» гэжээ.

	Үгийн их мастер Никсонд үндэстний нэгдэл гэж хоосон хашхирахаас цаашгүй байжээ. Улс төрийн их бодлоготон тэр хүн энэ удаа ч практик чанарын асуудлыг удирдлага болгон ярьсан байна. Никсон уг хуралдаанаас өмнө олон өдрийн турш конгрессоос ерөнхийлөгчийг огцруулах тухай санал хураахад хүрвэл найдвар тавьж болох эсэхийг мэдэхийн тулд төлөөлөгчдийн болон сенатын танхимын гишүүдийн саналыг тоолж, цэгнэн үзжээ. Дараа саруудад нь түүний дотнын туслагчдын нь ярьж байснаар, Никсон бүх ажлаа орхин Цагаан байшингийн Зууван хэлбэртэй танхимд олон цагаар сууж, өврийнхөө дэвтэрт олон хүний нэр, тоо жагсаан, нэг найдвар тавин, нэг сэтгэлээр унан байжээ. Конгрессын гишүүн бүрийн байр суурийг тэр олон удаа бодож үзжээ. Тэгээд Никсон эцсийн эцэст Цагаан байшинд үлдэхийн тулд сенатад ч, төлөөлөгчдийн танхимд ч зохих тооны олонхын санал авч чадахгүй юм байна гэсэн сэтгэл гонсойм дүгнэлт хийжээ.

	Ерөнхийлөгчийн албан тушаалыг сайн дураар орхихоор шийдсэнээ цугларагсдад мэдэгдээд, хагас цагийн дараа телевизээр үг хэлж, өөрийн шийдвэрийг зарлан мэдэгдэх болно гэж Никсон хэлжээ. Америкт их шуугиан дэгдээсэн «Сүүлчийн өдрүүд» гэдэг номыг зохиогчид, дараа нь юу болсныг бичихдээ: 

	 

	«Ерөнхийлөгчийн хоолой нь сөөнгөтөж, нүдэнд нь нулимс цийлгэнэн, тасалгаанд чив чимээгүй болсон байлаа. Ерөнхийлөгч тойрон зогсох хүмүүсийн дундуур өнгөрч гарах хаалга руу зүглэсэн боловч хаалгаа ололгүй зогсосхийн яах ч учраа олохгүй эргэн тойрон ажиглан харав. Нууц албаны төлөөлөгч түүнийг гараас нь хөтлөн хаалгаар гарч хажуугийн өрөөнд оруулав.

	— Би салхинд цохиулсан бололтой. Хамар битүүрээд, нэг л биш гэж тэр хажуугийн өрөөнд нь хүлээж байсан хамгаалах албаны даргад хэлж байлаа. Никсон биеэ барьж чадахгүй цурхиран уйлж байсан бөгөөд хамгаалах албаны офицер түүнийг Зууван хэлбэртэй танхимд дагуулан оруулж, хаалгыг нь битүүлэн хаалаа. Ерөнхийлөгчийг телевизээр үг хэлэхэд нь бэлтгэх ёстой нүүр засагчийг тэнд авчирсан байлаа. Гэвч ерөнхийлөгч цурхиран уйлж бие нь чичрэн байснаас нүүр засагч юу ч хийж амжсангүй. Никсон арай гэж биеэ тайвшруулан, АНУ-ын ерөнхийлөгчийн хувиар америкчуудын өмнө сүүлчийн удаа харагдахын тулд телевизийн нэвтрүүлэх ширээнээ суужээ» 

	 

	гэжээ.

	Иймэрхүү маягаар бичсэн зүйлс Америкт сүүлийн жилүүдэд их гарсан билээ. «Уотергейтийн шившигт явдлын» өдрүүдэд ерөнхийлөгч Никсон юу гэж ярьж байсан, уг явдлыг түүний гэр бүлийнхэн юу гэж үзэж байсан, түүний сайд, туслагчид ямархуу байдалтай байсан гэх зэргээр авах, хаях юмгүй олон зүйл бичсэн байдаг. «Уотергейтийн шившигт явдлын» олон өрнөлүүдийн тухай багагүй бичсэн байх боловч америкийн төрийг донсолгосон тэрхүү дотоод улс төрийн гүн гүнзгий хямрал гарах болсны учир, түүний жинхэнэ шалтгааны тухай америкийн хөрөнгөтний утга зохиолд огт бичихгүй, бичсэн ч тун бүдэг байдлаар бичиж байгаа юм. Гэтэл АНУ-ын улс төрийн түүхэнд анх удаа ажлаа хийж байсан ерөнхийлөгчийг огцруулах болсны жинхэнэ шалтгаан нь ерөнхийлөгч америкийн хуулийг зөрчсөн явдал биш болох нь үнэхээр мэдээж хэрэг билээ. Сүүлийн арваад жилд иймэрхүү явдалд, бүр улс төрийн шившигт түүхэнд нэр нь холбогдолгүй өнгөрсөн нэг ч ерөнхийлөгчийг нэрлэн хэлэхэд хэцүү юм.

	Америкийн улс төрийн амьдралын хувьд «уотергейтийн хэргийн» цаана эрх зүй зөрчсөн ер бусын явдал байсан билээ. Түүний шалтгаан үлэмж гүнзгий бөгөөд тэр нь ихэнхдээ АНУ-ын хүчирхэг, нөлөө бүхий хүчнүүдийн хооронд болж байдаг хурц тэмцэлтэй үндэс холбоотой юм.

	Та бүхэн энэхүү номыг уншаад тэдгээр хүчний тухай, мөнгө, эрх мэдлийн төлөө тэд хэрхэн тэмцэлдэж байдаг тухай зарим зүйлийг олж мэдэх болно. Далдын тэр хатуу ширүүн тулаан хэрхэн Жон Кеннедийн амь насанд хүрсний шалтгаан, хуйвалдаан гаргах гол гогцоо болж өгснийг та бүхэн олж мэдэх болно. Ричард Никсоныг улс төрийн талаар устгасан хүч бол далласын аллагын цаана нуугдан, засгийн эрхийн төлөө амь өрсөн тулалдаж байсан тэр л хүч байсан гэж хэлэхэд би үнэн байдлаас огтхон ч гажсан болохгүй билээ. Гагцхүү өөр нөхцөлд, өөр хэлбэрээр, өөр хүмүүс оролцон улс төрийн жүжиг л давтагдаж байна гэсэн үг.

	Америкийн үйлдвэр - санхүүгийн том эздийн хэт даварсан, тодорхой бүлгийн санаанд таалагдаагүй Жон Кеннедид тохиолдсоны нэгэн адил өөрсдийн олз ашгийг зэвсэглэлээр хязгааргүй хөөцөлдөх явдалтай холбогчид өнөөгийн дэлхий дахины бодит байдлын улмаас Ричард Никсоны улс төрийн чиг шугамыг улайран эсэргүүцэх болсон юм. 1963 онд болсны нэгэн адил 11 жилийн дараа Никсоны төлөөлсөн калифорнийн банкны эзэд улсаас дэндүү их хишиг хүртэж байна, өөрсдийгөө бага хувь авч байна гэж үзсэн монопол бүлгүүд энэ удаад АНУ-ын 37 дахь ерөнхийлөгчийг засгийн эрхээс огцруулахын тулд улс төрийн хуйвалдаан зохион байгуулсан юм. Нөхцөл байдал, оролцсон хүмүүс нь өөрчлөгджээ. Харин америкийн улс төрийн үйл явцын зүй тогтол, том капиталын эздийн хэрэглэдэг арга нь хэвээр үлджээ. Монголын уншигчид далласын хуйвалдаанд зориулсан энэ номын хуудаснуудыг уншиж үзээд Жон Кеннедийг алсан хэрэг, Ричард Никсоныг засгийн эрхээс зайлуулсан явдал хоорондоо адил төстэй болохыг дорхноо ойлгож мэдэх болно.

	1963 оны намар Техас муж улсын санхүүгийн төвд ерөнхийлөгч Кеннедийг алсан явдал бол гунигт явдлын төгсгөл байснаасаа илүү америкийн улс төрийн цаад талд энэ орны хүчирхэг, нөлөө бүхий хүчнүүдийн хооронд болж байсан хайр найргүй, ширүүн тэмцлийн эхлэл байсан юм. Америкийн Нэгдсэн Улсын 35 дахь ерөнхийлөгчийг Цагаан байшингаас хүчээр зайлуулсан явдал бол дараагийн жилүүдэд нь улам хурцдаж, өнөөгийн өдөр хүртэл үргэлжилсээр байгаа тэрхүү тэмцлийн зөвхөн анхны алхам, анхны дээд туйл төдий юм. Та бүхний унших гэж байгаа энэхүү номд бичсэн энэ нэгэн үйл явдал бол зөвхөн болж өнгөрсөн түүх биш, харин тэрхүү үйл явдлын гинжин холбооны анхны гогцоо нь байгаа бөгөөд сүүлчийн гогцоо нь хараахан хийгдээгүй байна.

	АНУ-ын монопол хөрөнгөтний эрх ашигт үнэн, итгэлтэй зүтгэж байсан Жон Кеннеди, Ричард Никсон хоёр улс төрийн бодлоготны сайн санааны үүднээс биш, харин олон улсын тавцан дээр бий болсон бодит байдал, хүчний байрлалыг бодитойгоор үнэлэн үзэх гэсэн эрмэлзлийн үүднээс хийсэн алхам болох олон улсын түгшүүртэй байдлыг намжаахад чиглэгдсэн тэдний алхмуудад дургүйцсэн явдал тэднийг засгийн эрхээс зайлуулахад хүргэсэн улс төрийн хуйвалдаан хийхийн нэг чухал шалтгаан байсан бол түүнээс дутуугүй өөр нэг чухал шалтгаан бол америкийн капиталын хүчирхэг монопол нэгдлүүдийн хооронд үхэх, сэхэхээ үзэлцсэн хурц өрсөлдөөнт тэмцэл байсан билээ.

	Төрийн аппаратад чухал албан тушаал эзэлсэн хүмүүст чухал давуу тал олгодог юм. Америкийн Нэгдсэн Улсын ерөнхийлөгчид өөрийн өндөр байр суурийг тодорхой хүчинд зориулах үүрэгтэй байдаг нь жам билээ.

	Өнөөгийн Америкийн Нэгдсэн Улсад улс төрийн тэмцэл хийхэд асар их хөрөнгө шаардагдаж байна. Олон арван сая долларт хүрдэг сонгуулийн кампанийн өртөг нь ерөнхийлөгчийн албан тушаалд горилсон этгээдүүдийн амин хувийн хөрөнгөөс төдийгүй, засгийн эрхэнд ээлжлэн орж байдаг бүгд найрамдах болон ардчилсан намуудын хөрөнгөнөөс давж байдаг. Том капитал эзэмшигчдийн зүгээс олон саяын их өглөг авахгүйгээр АНУ-ын нэг ч улс төрийн кампани амжилттай явуулах боломжгүй юм. Сонгуулийн тэмцэлд улс төрийн авьяастнууд ялахаасаа илүү өнөөдрийн Америкт сая сая доллароор тооцогдох хамгийн их хөрөнгөтэй тал нь ялах явдал жам болжээ. Чухам тийм учраас АНУ-ын сонгогдсон ерөнхийлөгч бүрийн ар талд шадар хүнээ дэмжихэд мөнгө хайрлахгүй үйлдвэр - санхүүгийн тодорхой бүлгүүд зогсож байлаа.

	Жишээ нь бостоны мундагчуудын нэг болох эцэг Жозэф Кеннедийн хуримтлуулсан асар их хөрөнгөн дээр суусан Жон Кеннеди - засгийн эрхийн төлөө тэмцэхдээ зөвхөн өөрийн капиталд төдийгүй, Уолл-стритийн банкнуудын санхүүгийн өгөөмөр дэмжлэгт тулгуурлаж байв. Цагаан байшинд түүний халаанд гарч ирсэн Линдон Жонсон Техасын үйлдвэр, банкны эздийн хамгийн баян нэг нэгдлийн эрх ашгийг Вашингтонд төлөөлж байлаа. Калифорнийн банк, аж үйлдвэрийн эздийн өөр нэг хүчирхэг монопол нэгдлийн толгойлогчид олон арван сая доллар мэдэлд нь шилжүүлсний ачаар Ричард Никсон дэвшин гарч ирсэн байна. Хэрэв хэд хэдэн шалтгааны улмаас Нэгдсэн Улсын Өмнөд мужуудын тэрбумтнууд болон Уолл-стритэд тэргүүлэх хүчний нэг болж байгаа Рокфеллерийн гэр бүлийнхэн Картерийг сонгохоор хүчээ нэгтгээгүй сэн бол АНУ-ын 39 дэх ерөнхийлөгч Жеймс Эрл Картер хэзээ ч улс төрийн хувьд далдаас өндийн босож чадахгүй байх байсан.

	Америк улсын мөнгөний хаадын засгийн эрхийн төлөө тэмцэлд АНУ-ын голлох монопол нэгдлүүдийн хоорондын хурц ширүүн өрсөлдөөн олон зүйлийг тайлбарлаж өгнө. Тэд ангийнхаа нийтлэг эрх ашгийн үүднээс нэгдсэн боловч цэргийн захиалга олж авах, америкийн хилийн чанад байр суурьтай болох, тэдний эрх ашгийг хамгийн сайнаар хамгаалах боломж олгодог засгийн газрын аппаратад албан тушаал олж авах зэрэг улсаас хамгийн их хишиг хүртэхийн тулд хоорондоо амь өрсөлдөн хэмлэлддэг юм.

	Америкийн монополын «Уолл-стритийн бүлэглэл» хэмээн нэрлэгдэх болсон улс орны зүүн хойд нутагт байдаг хэд хэдэн гэр бүл олон арван жилийн турш америкийн эдийн засаг, улс төрийг дангаар ноёрхож байлаа. Морган, Рокфеллерийнхан, Дюпон, Меллоныхан, Форд, Гарриманыхан улс орны эдийн засгийн бүх амьдралыг гартаа атгаж, ерөнхийлөгчид, сайд нар, мужийн дарга нар болон элчин сайдуудыг өөрсдийн үзэмжээр томилдог байв. Тэдгээр гэр бүлийнхний үйл ажиллагааны тухай их бичсэн байдаг билээ. Энэ номыг зохиогч би хүртэл «Америкийн далдын хаад ноёд» гэдэг номдоо тэдний тухай бичсэн юм.

	Гэвч сүүлийн жилүүдэд Калифорни, Техас болон Чикаго, Кливлендийн тэрбумтнууд болох монопол шинэ нэгдлүүд тайзан дээр гарч ирлээ. Цэргийн захиалга болон нефтийн гүйлгээнээс хагартлаа баяжсан тэд олз ашигт ч, улс төрийн эрх мэдэлд ч өөрсдийгөө оролцуулахыг шаардах болсон юм. Америкт нэрлэдгээр «хуучин», «шинэ» мөнгөний туламнуудын хоорондын тэмцэл Америкийн улс төрийн олон үйл явдлын хөдөлгөгч хүчин болжээ. Техасын Даллас хотод Жон Кеннедийн алагдсаны дараа чухамхүү техасын нефтийн эздийн төлөөний этгээд болох Линдон Жонсон Цагаан байшинд түүний халааг авсан явдал тохиолдлын хэрэг гэж үү. Уолл-стритийн банкны эзэд, Техасын тэрбумтнууд, Калифорнийн цэргийн аж үйлдвэрийнхний хоорондын хурц ширүүн өрсөлдөөнт тэмцлийн үр дүнд калифорнийн Ричард Никсон дэвшин гарч ирсэн билээ. Өмнөдийн бас нэг этгээд болох Картер Цагаан байшинд суух болсон явдал бол мөн л Америкийн Нэгдсэн Улсын монопол махчингуудын хоорондын засгийн эрхийн төлөө догшин ширүүн тулалдааны илрэл мөн. Далласт гарсан буун дууг тохиолдлын явдал гэж үзэж болохгүй нь ийм учиртай билээ. Тийм ч учраас «Тэрбумтан ноёд» гэдэг номд өгүүлсэн зүйлс америкийн улс төрийн амьдралын зальжин сүлжилдээг сайн ойлгоход нь монголын уншигчдад туслах ёстой юм.

	Харин яагаад «Тэрбумтан ноёд» байдаг бил ээ?

	Олон жилийн турш дэлхийн том хөрөнгөтний нэрсийн жагсаалтад нэр нь бичигдсэн нефтийн хаан Жан Поль Гетти надтай уулзах үедээ:

	— Америкт намайг хэн гэж нэрлэдгийг мэдэх үү? хэмээн асууж байсан юм. Тэгж асууж байхдаа тэр завшигч этгээдийн ихэвчлэн хүйтэн хөндий байдаг царайд нэрд гарсандаа сэтгэл хангалуун байгаа байдал тодорч, онигор хурц нүд нь гялалзан: Тэрбумтан ноён!!! гэдгээ нууж ч чадахгүй байлаа.

	Надтай ярилцагч хүнд тэр нэр хамгийн их хүндэтгэлтэй, хүслэнтэй зүйл болохыг түүний ярианы өнгө, биеийнх нь бүх гадаад төрх байдал барин тавин илтгэн харуулж байлаа. Түүнд энэ орчлон хорвоод байдаг хүний ёсны хамгийн дээд, хамгийн зоригтон, хамгийн сайхан буюу хамгийн авьяастны алдар цол шагналаа ч гэсэн, сайхан эмэгтэй болон ер хайр дурлалын эрхэм нандиныг амсах хувь заяа ногдлоо ч гэсэн «Намайг Тэрбумтан ноён гэж нэрлэдэг юм» гэдэг үгийг цээжээ ханхайлган, чанга дуугаар хэлж байхад нь төрсөн шиг тийм хязгааргүй их аз жаргал, баяр бахдалыг илтгэсэн сэтгэгдэл түүнд төрөхгүй биз хэмээн санагдаж байлаа.

	Гэвч энэ номд өгүүлэх Поль Гетти, Гарольд Хант, Говард Хьюз, Чарльз Торнтон нар бол тохиолдлоор асар их хөрөнгийн эзэд болсон ерийн нэг урагштай ажиллагаатай азтан биш, харин нийтлэг үзэгдэл мөн. Тэдний хэн нь ч өнөөгийн Америкт нийтлэг болсон бөгөөд түүний амьдрал, улс төрийн бодлогод багагүй үүрэг гүйцэтгэж байдаг шинэ үеийн баячуудын төлөөлөгчид мөн. Хөрөнгөтний суртал нэвтрүүлэг «Мөн ч амьдарч чадаж байна шүү!» гэдэг бэртэгчдийн хэзээний атаархуу занг өөгшүүлэн мөнгөний туламнуудыг чадмагаар өнгөлөн гоёж ярьж байдаг юм. Тийм болохоор тэдний хүн нэг бүрийн тухай ярина гэдэг бол аль нэгний нь намтар түүхийг ярина гэсэн үг биш, тэгэх тусмаа асар их хөрөнгө баялаг, түүний эздийн талаар Өрнөдөд ихэд шагшин магтаж ярьдаг явдлыг дэвэргэнэ гэсэн үг биш ээ. Энэ номд дүрүүдийг нь маш тодорхой төлөөлөн харуулсан тэрхүү шинэ маягийн баячууд болох энэ бүх «Тэрбумтан ноёд» л өнөөдрийн Америкт засгийн эрхийг булаан эзэгнэж байна. Тэдний эрх ашиг Вашингтоны улс төрийн чиг шугамын олон янзын дэгэн догон үзэгдлээр цухалзан гарч ирж байдаг юм. Тэдний тухай ойлгоц авна гэдэг бол өнөөгийн америкийн төрийн механизмыг далдуур хөдөлгөн буй тэрхүү хүчийг тодорхой олж харан, түүний чадал, сул дорой талыг мэдэж авна гэсэн үг билээ.

	Эцсийн эцэст Поль Гетти, Гарольд Хант, Говард Хьюзын аль аль нь өнөөдөр амьд биш байгаа явдал ч тийм чухал биш юм. Тэдэнд шингэсэн шинж төрх өнөөдрийн Америкт урьдын адил нийтлэг хэвээр байгаа юм. Өнөөдөр Геттийн эзэмшлийг Жан Поль биш, харин таалал төгссөн тэрбумтны хүү, түүний үе залгамжлагч Жорж толгойлж байгаа явдалд, эсхүл Хантын нефтийн эзэмшлийг Гарольд Хантын удам угсаа болох Ламар толгойлж байгаа явдалд ч хэргийн учир байгаа юм биш ээ. Тэд бол үе залгамжлуулсан хүмүүсийнхээ ажил үйлсийг зөвхөн үргэлжлүүлээд зогсоогүй, нийт хүний ёсны зан суртахууны ямар ч хэм хэмжээг үл ойшоогч өрөвдөх сэтгэлгүй, харгис хэрцгий, ичгүүр сонжуургүй тэр бүх эздийг төлөөлөн байгаа юм.

	Би 1977 оны намар Далласт очих үедээ баян техасынхны хөдөө аж ахуйн ферм болон дундад зууны үеийн английн шилтгээнийг марзан маягаар хосолсон гэрт нь Ламар Ханттай уулзсан билээ. Тэр уулзалтын үеэр төрсөн хачин сэтгэгдэл миний санаанаас гарахгүй байж билээ. Гадаад байдлаараа бол эцгийнхээ шинж төрхтэй огт адилгүй, дунд зэргийн насны, цэмцгэр маягийн хүн надтай ярилцан байлаа. Харин нүдээ анин бодтол өвгөн Хант нөгөө л ярьдаг өнгө, маягаараа, хамгийн гол нь нөгөө л сэтгэж боддог янзаараа авснаасаа босож ирээд надтай ярьж байна уу даа гэмээр санагдаж байв. Зөвхөн сэтгэж боддогоороо ч биш шүү.

	Би Далласт байхдаа сэтгэл донсолгосон хачин явдалтай бас тулгарч байсан юм. 1963 оны арван нэгдүгээр сарын 22-нд энэ хотод болсон үйл явдлын тухай цухас дурдсан зүйл ч Далласын түүхийн тухай нэг ч номд, хотын товч танилцуулгад ч байхгүй байв. Алагдсан ерөнхийлөгчид зориулсан хөшөө дурсгал ч Далласт байсангүй. Хүн амины хэрэг гарсан тэр газарт далласын нэгэн худалдаачинд зориулсан хөшөө босгосон байлаа. Дашрамд хэлэхэд хөшөө байгаа юм. Энэ нь тэнд саяхан барьсан зуун давхар асар том зочид буудал тэнгэр баганадан байлаа. Түүний эзэн бол... Ламар Хант юм. Хүн алсан хүн гэмт хэрэг үйлдсэн газар луутаа ямагт тэмүүлдэг гэсэн яриа байдаг билээ. Хантынхны нийтлэг шинж энүүхэн үл ялих явдлаар ч илрэн байгаа мэт санагдаж байлаа. Кеннедийн эсрэг хуйвалдаанд ичгүүр сонжуургүй шууд оролцсон Ламар Хант (энэ тухай уншигч эл номын хуудаснаас олж унших болно) чухамхүү гэмт хэрэг болсон тэр газар орлого бүхий шинэ үйлдвэрээ байгуулахаар сонгон авсан ажээ. Эцгийн нэр төртэй хүү мөн байгаа биз.

	Гетти, Хант хоёрыг бодвол Говард Хьюзэд үе залгамжлах хүн байгаагүй юм. Түүнээс болж «нууц тэрбумтангийн» талаар хачин янзын эмгэнэлт хошигнол гарсан юм. Түүний адайр, хачин зангийн тухай энэ номын түүнд зориулсан бүлэгт дэлгэрэнгүй өгүүлэх болно.

	20-р зууны хоёрдугаар хагаст байсан америкийн толгой баячуудын нэг болох Говард Хьюз сэрдэн хардахын өвчинд автаж, сүүлчийнхээ жилүүдэд хачин амьдарч байсныхаа нэгэн адил хачин байдлаар нас барсан юм. Тэрээр хэнд ч, ойр дотнынхоо хүмүүст ч үл итгэн, хүндээр өвчилсөн мөртөө хор өгнө гэж айгаад эмчээр эмчлүүлэхээс татгалзаж байв. Нууц байрандаа тэр үхсэн байлаа. Гэтэл тэр даруй түүний өвийг залгамжилна гэсэн хэдэн арван хүн гарч иржээ. Үр хүүхэдгүй тэрхүү тэрбумтанг 1976 оны дөрөвдүгээр сарын 5-нд нас барснаас хойш эхний зургаан сарын дотор барагцаалбал 2 миллиард 500 сая доллароор үнэлэгдэх өв хөрөнгийг нь өвлөх гэж дор хаяад 30 хүн «Хьюзийн гэрээсийг» америкийн шүүхэд ирүүлжээ. Тэр зальт этгээдүүд өвлөх эрхтэй гэдгээ батлахдаа, зарим нь тэрбумтны «бутач хүүхэд» байсан, арилжаа наймааны талаар түүний түнш нь байсан, түүнтэй хамтран ажилладаг байсан гэх буюу эмэгтэйчүүд нь болохоор цөм Хьюзийн сүй тавиагүй эхнэр нь байсан гэцгээжээ. Холливудын кино жүжигчдийн оддын аравт орох Тэрри Мур гэгч эмэгтэй Хьюзийг нас барахаас найман жилийн өмнө би түүнтэй нууцаар гэрлэсэн байсан юм гэж хэлэхэд, Хьюз хөрөнгөнөөсөө түүнд өвлүүлсэн гарын үсэг зурсан нь энэ гэсэн баримт бичиг үзүүлж байлаа. «Хьюзийн гэрээс» цөм худал болохыг шүүхийн магадлагчид дорхноо баталсан ажээ. Тийнхүү түүний хөрөнгөний хувь заяа одоо болтол шийдэгдээгүй бөгөөд тэр нь уг эзэмшилд багтсан цэргийн концерн нямбай ажиллан харилцах дансандаа сая саяар нь доллар оруулж байхад өчүүхэн ч саад болохгүй байна.

	Тэрбумын хөрөнгө эзэмшигчдийн хувийн чанарын тухай хөрөнгөтнийг өмгөөлөн хамгаалагчдын өчнөөн төчнөөн номд сүржин үгээр бичсэн байдаг тэр зүйл домог болохоос цаашгүй юм гэдгийг эзэнгүй эзэмшил байж байгаа явдал батлан харуулж байна. Бусдын хөдөлмөрийг завшигчдын авьяас билигт огт хамаарахгүй капиталист Молох2 л жам хуулиараа байж байгаа нь энэ юм.

	«Тэрбумтан ноёдын» тухай өгүүлнэ гэдэг бол хүмүүсийн тухай өгүүлэхээсээ илүү өнөөдөр капиталист ертөнцийн гол оронд ноёрхон байгаа ёс суртахуун, дэглэм журмын системийн тухай өгүүлнэ гэсэн үг ээ.

	Монголын уншигчдад толилуулан буй энэхүү сэдэв дээр ажиллаж байх үед, худгийн ёроолыг гартал усыг нь шавхахыг хичээн ажиллаж, ёроолдоо хүрлээ гэж бодон арай гэж амьсгаагаа даран, духныхаа хөлсийг арчин хартал ёроол нь дахиад л ус тунасан байдаг шиг юм санаанд орж байж билээ.

	Өөрөөр хэлбэл зохиогч энэхүү сэдвийг бүх талаар бичиж дуусгах зорилт тавиагүй юм. Гэвч нарийн төвөгтэй, зөрчилтэй энэхүү орныг, мөнгөний хаадын энэхүү улсын хүчирхэг эздийн ил, далд ажиллагааг судлан байсан жилүүддээ олж мэдсэн, далайн чанад аялж, нийгмийн янз бүрийн давхрааны америкчуудтай олон удаа уулзан ярилцаж байх үедээ үзэж харсан зүйл маань уншигчдад сонирхогдож ашиг тусаа өгвөл энэхүү худаг дээр дэмий ажилласангүй гэж үзэх болно.


 

	ЗОХИОЛЧИЙН СҮҮЛЧИЙН ТЭМДЭГЛЭЛ

	Уншигч нар энэ номын сүүлчийн хуудсыг эргүүлэхээс өмнө зохиолчийн бие бас хэдэн үг хэлж, уншигчдын анхаарлыг түр саатуулмаар бодогдсон юм.

	Америк бол нарийн ээдрээтэй улс орон. Том, олон янзын, харилцан адилгүй, олон давхраатай улс бөгөөд америкчууд өөрсдөө, тэр тусмаа гадаадынхан, ялангуяа америкийн нийгмийн олон хүнд бэрх асуудал, нийгмийн гэм согогийг аль хэдийнээ хол хаяж, зөвхөн түүхийн сурах бичгээс олж мэддэг болсон цоо ондоо ертөнцийн иргэдэд бол тэр бүр ойлгогдохгүй орон билээ. Зөвхөн үүгээр бодоход Америкийн тухай бичнэ гэдэг хэцүү хэрэг.

	Бас энэ сэдвээр маш их зүйл бичигдсэн болохоор хэрэг явдал үүгээр огтхон ч хөнгөрдөггүй юм. Дотроосоо ч, Твен, Лондон, Драйзер, Колдуэлл зэрэг хурц авьяастай, шударга зохиолчид америкийн тухай бичсэн. Манай улсын алдарт хүмүүс болох Горький, Маяковский, Ильф, Петров, Пильняк, Эренбург нар ч бичиж байлаа. Сүүлийн жилүүдэд ч энэ сэдвээр багагүй зүйл бичигджээ. Симонов, Стрельников, Кондрашов, Боровик, Стуруа, Колесниченко нар тус бүрдээ л өөрсдийнхөөрөө энэ тухай бичсэн юм.

	Гэлээ гэхдээ энэ сэдвийг та бүхний уншсан номын дараа ч нэлээд хэмжээгээр дууссан гэж үзэж болох байлаа ч нэгмөсөн дуусаж, гүйцсэн хэмээн үзэж хараахан болохгүй билээ.

	Зохиогчийн бие «Америкийг нээх» гэж оролдоогүйнхээ адил түүнийг бас «хаах» гэж бодоогүй юм. Гагцхүү «америк маягийн амьдрал» гэгчийг бүрэлдүүлдэг бас нэг талыг нь уудлан илрүүлж ингэхдээ энэ улсын амьдрал, улс төрийн бодлогод хүчин чадал, эрх ашиг, биеэ өргөмжилсөн байдал нь багагүй чухал нөлөөлдөг хэдхэн өрх айлын олон түмэнд төдийлөн их зарлан тунхагладаггүй үйл ажиллагааг нь харуулах гэж мэрийсэн билээ.

	Ийм тайлбар нь ердөө л энэ улсын хүчин чадал, сул тал, сүр, түүхэн сул дорой байдал, ард түмний нь авьяаслаг эрч хүч, түүнчлэн авьяас билиг, эрч хүчний аль аль нь илрэн гарч чадахгүй капиталист зөрчлийн мухардмал байдал, XX зууны хоёрдугаар хагасын Америкийн Нэгдсэн Улс хэмээн нэрийдэж буй тэрхүү учир нь олдмооргүй сүлжилдсэн нарийн төвөгтэй систем бол ерөнхий хуваариар амархан хэмжигдэх маш энгийн, нэг төрлийн хэмжигдэхүүн биш гэдгийг сануулсан хэрэг мөн.

	Ийм хуваарь ямар ч л гэсэн байгаа юм.

	...Уолл-стрит хэмээх алдарт гудамжны амтай нийлсэн Пэйн, Вильям-стрит гэдэг Нью-Йоркийн хоёр гудамжны буланд одоог хүртэл америкийн том баячуудын бэлгэ тэмдэг болон цаг үе, далайн шуурганаас болоод харлаж бараантсан, өнгөрсөн зуунд барьсан олон багана бүхий пагдгар намхан байшингуудыг түрж шахсан ган, шилээр бүтсэн далан давхар пирамид тэнгэр өөд цойлон дүүлсэн байдаг. Энэ барилга эндээ гайхуулсан, бараг хэр нь хэтэрсэн юм шиг харагддаг. Яг л найр наадмын ёсорхуу хувцас өмссөн намба төвшин эрхэмсэг хүмүүсийн дотор доогуураа алд дэлэм өргөн өмдтэй, үс толгойгоо бүрзийлгэчихсэн нэг маягтай залуу зогсож байгаа мэт үзэгдэх авай. Хэт чамин барилгад америкийн капиталын хамгийн хүчирхэг угсаа залгамжлагчдын нэг болох ах дүү таван Рокфеллерийн мэдлийн «Чейз Манхэттен бэнк» гэгчийн төв байр байдаг билээ.

	Энэ барилгын асар уудам, зэвэрдэггүй гангаар ханыг нь бүрсэн үүдэн танхимд ороод миний анх ажигласан зүйл гэвээс хана руу нь шигтгэж зузаан шилний цаана суулгасан зүгээр ч биш, бүр атомын цаг байлаа. Үүнийг Торнтоны цагийн үйлдвэрт хийсэн байж мэдэх юм. Хэт чамин нь дэндсэн энэ цаг зөвхөн цаг минутыг төдийгүй, жил өдрийг ч заадаг ажгуу. Энэхүү электроны гайхамшиг зүйлд намайг анх дөхөж очиход түүний бяцхан цонхоор 8-р жил, 142 дахь өдөр, 12 цаг, 19 дэх минут гэж зааж байгаа нь харагдсан билээ. Одоогийн хуанлийн он биш, яагаад 8-р он гэж байдаг билээ гэж уншигч асууж болох юм.

	Одоо үед он цагийг тоолох янз бүрийн систем бий билээ. Христосчууд Христосын мэндэлсэн өдрөөс тоолдог. Будда Христосоос 543 жилээр ах тул одоогийн буддын хуанли 2511 жилээр тэмдэглэгдсэн байдаг. Тэрбумтан гэдэг нэртэй ноёдын мэдэлд байдаг доллар ч гэсэн өөрийн гэсэн он тоололтой байдаг ажээ. Долларт хүн төрөлхтний түүх ер падгүй. Доллар өөрийн он цаг, үе шаттай. Намайг тэнд очихоос яг найман жилийн өмнө санхүүгийн элдэв башир арга хийж чадсаны ачаар Уолл-стритийн гудамжнаа «Чейз Манхэттен бэнк» бий болж, үүний учир Рокфеллерийн тэнгэр тулсан барилгад буй атомын цаг он жилийг онцгой, уолл-стритийн аргаар тоолох болжээ.

	Тэрбумтан гэдэг нэртэй ноёд өөрсдөдөө оногдсон сөнөх цагийг сунгахын тулд атомын болон электрон техник, хүний суу билгийн сүүлийн үеийн нээлт, ололтоор биеэ халхавчлахаар яарч, эд өлгийн болон оюуны хамаг байдаг нөөц боломжоо дайчилж, өөрсдийн орчноос хамгийн шаламгай, зальтай зүтгэлтэн нараа эрж хайж байна. Тэд нэгэнт үеэ өнгөрүүлсэн цаг хугацаагаа атомын цагийн хуурамч цохилтоор тоолж, бусдын толгойг эргүүлэхийг хичээдэг болжээ. Атомын цаг гэдэг сайхан зүйл гэдгийг ярих юун. Гэвч долларын албанд зүтгэхээр тавигдсан тэр цаг хэдэн арван жилээр сүүлджээ.

	Америкийн капитализмын ерөнхий хуваарь нь хамгийн нарийн төвөгтэй байлаа ч гэсэн капитализм өөрөө хугацаагаа дууссан явдал юм. Өнөөгийн Америк орны зөрчил бол тус орны асар их үйлдвэрлэх хүчин, өөрсдийгөө Тэрбумтан хэмээн ихэмсгээр нэрийдсэн хэдхэн ноёдын арааны нь шүлс гоожсон шуналын хорон мөргөлдөөн, эвлэршгүй зөрчил будилааны үр дагавар даруй мөн.

	Дэлхийд эдүгээ америкийн мөнгөний туламнуудын ид цэцэглэж байсан XIX зуун ч биш, уолл-стритийн он тооллын 8-р он ч бус, харин Аугаа их Октябрийн хоёрдугаар 50 жил эхлээд явж байна. Аврагдан үлдэж чадаагүй тэр зүйлийг ямар ч арга саамаар, тэр ч байтугай атомын болоод бусад зүйлээр ч аварч амжихгүй ээ.

	Уолл-стритийн цагийн түлхсэн зүү он цагийг хууран мэхэлж чадахгүй ээ!

